text:
བོད་མི་ཚོར་རང་སྲེག་ལས་འགུལ་མི་སྤེལ་རྒྱུར་སྲིད་སྐྱོང་གིས་འབོད་སྐུལ་གནང་སོང་།
རང་ལུས་མེར་སྲེག་གཏོང་མཁན་སུ་དང་སུ་ཡིན་རུང་། ཁོང་རྣམ་པའི་ཀུན་སློང་དང་ལྷག་བསམ་ལ་ངོས་ལེན་ཞུ་ཡི་ཡོད་ཀྱང་། བཙན་བྱོལ་བོད་པ་ཚོར་ཆབ་སྲིད་ཀྱི་ལས་འགུལ་ག་རེ་སྤེལ་ན་རང་དབང་ཆ་ཚང་ཡོད་སྟབས་བཙན་བྱོལ་བོད་མི་རང་ལུས་མེར་སྲེག་གཏོང་མཁན་རྣམ་པ་ལ་མོས་མཐུན་རྩ་བ་ནས་མེད་སྐོར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེས་གསུངས་སོང་།
ཟླ་འདིའི་ཕྱི་ཚེས་༢ ཉིན་གྱི་ཞོགས་པ། ཕྱི་ཟླ་༧ པའི་ཕྱི་ཚེས་༢༩ ཉིན་གྱི་ཕྱི་དྲོ་ཆུ་ཚོད་༣ པ་ཙམ་ལ་དྷ་ས་གཙུག་ལག་ཁང་གི་མཐའ་སྐོར་ལམ་དུ། རང་ལུས་མེར་བསྲེགས་གནང་མཁན་དོན་འགྲུབ་བདེ་ནུབ་ཀྱི་སྐུ་ཕུང་གངས་སྐྱིད་བདེ་ལེགས་སྨན་ཁང་གི་ཕུང་པོ་འཇོག་ཁང་ནས་ལྷ་རྒྱལ་རིར་གདན་འདྲེན་ཞུས་ཏེ། མྱ་ངན་མཛད་སྒོ་ཞིག་འཚོགས་སོང་།
སྐབས་དེར་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་དང་ཕྱག་རོགས་བཀའ་བློན་རྣམ་པ། སྤྱི་འཐུས་ཚོགས་གཙོ་བསོད་ནམས་བསྟན་འཕེལ་དང་སྤྱི་འཐུས་རྣམ་པས་དབུས་བོད་མིའི་སྒྲིག་འཛུགས་དང་། ཚོགས་སྐྱིད་ཁག་གི་མཛད་གཙོ་རྣམ་པ། འདས་པོ་དོན་འགྲུབ་ཀྱི་སྤུན་མཆེད་བློ་བཟང་ཡར་འཕེལ། དེ་བཞིན་མང་ཚོགས་བཅས་མཉམ་ཞུགས་ཐོག སྨོན་ལམ་རྣམ་གསུམ་འདོན་པ་དང་སྐུ་ཕུང་ལ་ཁ་བཏགས་བསྒྲོན་ནས་མྱ་ངན་མཛད་སྒོ་འཚོགས་རྗེས། དྷ་སྟེང་བོད་ཁྱིམ་ལམ་ཁའི་ཕུང་སྲེག་ཁང་དུ་སྐུ་ཕུང་གདན་ཞུས་ཀྱིས་ཞུགས་འབུལ་ཞུས་སོང་།
མྱ་ངན་མཛད་སྒོའི་སྐབས་སྲིད་སྐྱོང་བློ་བཟང་སེང་གེས་གསར་འགོད་པའི་དྲི་བར་ལན་འདེབས་སྐབས། རང་ལུས་མེར་སྲེག་གཏོང་མཁན་འདས་གྲོངས་སུ་གྱུར་དུས་རང་བཞིན་གྱིས་སེམས་ལ་ལྗིད་ཁོག་ཆེན་པོ་ཞིག་ཡོང་གི་ཡོད་པ་དང་། རང་ལུས་མེར་སྲེག་གཏོང་མཁན་སུ་དང་སུ་ཡིན་རུང་། ཁོང་རྣམ་པའི་ཀུན་སློང་དང་ལྷག་བསམ་ལ་ངོས་ལེན་ཞུ་ཡི་ཡོད་ཀྱང་། བཀའ་ཤག་ནས་བོད་ནང་ནས་རང་ལུས་མེར་སྲེག་གཏོང་མཁན་ཡིན་ནའང་མ་གཏོང་རོགས། ནང་པ་ཞིག་ཡིན་པའི་ཆ་ནས་འདས་གྲོངས་སུ་གྱུར་ན་མཆོད་འབུལ་ཞུ་ཡི་ཡོད། བོད་ནང་གི་རང་ལུས་མེར་སྲེག་གཏོང་མཁན་ཚོའི་མངོན་འདོད་འགྲུབ་ཕྱིར་ང་ཚོས་འབད་བརྩོན་ཞུ་རྒྱུ་ཡིན་ཞུ་ཡི་ཡོད་ཅེས་གསུངས་སོང་།
དེ་བཞིན་ཁོང་གིས་“བཙན་བྱོལ་ནང་ལ་ཡོད་པའི་བོད་མི་ཚོར་དེ་སྔ་ནས་ཞུས་པ་ཡིན། ད་རེས་ནན་ཏན་བྱས་ནས་ཞུ་རྒྱུར། ང་ཚོ་བཙན་བྱོལ་བ་རྣམས་ཀྱིས་ལས་འགུལ་ག་འདྲ་ཞིག་སྤེལ་ན་ཡང་རང་དབང་ཆ་ཚང་ཡོད་དུས། སོ་སོའི་ལུས་སྲོག་རྩ་ཆེན་པོ་ཡིན་པ་ངོས་བཟུང་བའི་ཐོག་ནས་མི་ཚེ་བསྐྱལ་ཏེ། མི་ཚེ་ཧྲིལ་པོའི་ནང་རྩ་དོན་རྩོད་ཕྱིར་སྐུ་ལས་བསྐྱོན་ནས་ལས་འགུལ་སྤེལ་ཏེ་བཞུགས་དགོས་པ་དེ་ཤིན་ཏུ་གལ་ཆེན་པོ་རེད། དེར་བརྟེན་བཙན་བྱོལ་ལ་ཡོད་པའི་བོད་མི་རང་ལུས་མེར་སྲེག་གཏོང་མཁན་ལ་ང་ཚོས་རྩ་བ་ནས་མོས་མཐུན་མེད། མ་གནང་རོགས་གནང་ཞེས་དེ་སྔོན་ཞུས་ཡོད་ལ། ད་རེས་ཀྱང་ནན་ཏན་ཐོག་ནས་ཞུ་ཡི་ཡོད། དམིགས་བསལ་ཉེ་ཆར་རང་ལ་རང་ལུས་མེར་སྲེག་བཏང་ཡོད་རེད། ད་ཐེངས་ཀྱང་བྱུང་བ་རེད། དེའི་སྔོན་ལ་བྱུང་བ་རེད། རང་ལུས་མེར་སྲེག་གཏོང་མཁན་གྱི་ཕ་མ་ཚོས་ཀྱང་། སོ་སོའི་ཕྲུ་གུས་རང་ལུས་མེར་སྲེག་བཏང་བར་འགྱོད་པ་མེད་དེ་གཞོན་སྐྱེས་ཚོས་སོ་སོས་གནང་ཐུབ་པ་ཤེས་ཡོན་ལ་དོ་སྣང་གནང་ནས། ཤེས་ཡོན་མཐར་ཕྱིན་པ་བྱས་ཏེ་སོ་སོ་བོད་ལ་སེམས་ཤུགས་དང་ལྷག་བསམ་ཡོད་པའི་ཐོག་ཤེས་འཇོན་གཉིས་ལྡན་ཐོག་ནས་སྐུ་ལས་བསྐྱོན་རོགས་གནང་། རྩ་དོན་ལ་ཞབས་ཕྱི་ཞུ་རོགས་གནང་། རང་ལུས་མེར་སྲེག་མ་གཏོང་རོགས་གནང་ཞེས་གསུངས་ཡོང་དུས། དེ་སྔ་བཀའ་ཤག་གིས་ཞུས་པ་དང་གཅིག་པ་གཅིག་རྐྱང་ཆགས་ཡོང་གི་ཡོད་རེད། དེ་ཡིན་དུས་དམིགས་བསལ་གཞོན་སྐྱེས་ཚོས་དགོངས་པ་བཞེས་དགོས་རྒྱུ་དེ་པེ་གལ་ཆེན་པོ་རེད་” ཅེས་གསུངས་སོང་། སྲིད་སྐྱོང་གིས་ཤེས་ཡོན་ལ་དོ་སྣང་དགོས་སྐོར་དང་འབྲེལ་ནས་གསུང་དོན། “ཤེས་ཡོན་ཐོག་ཐུགས་སྣང་གནང་རོགས་གནང་། བོད་པའི་རིག་གཞུང་དང་སྐད་ཡིག་ཐོག་ཐུགས་སྣང་གནང་བའི་ཐོག བོད་ཀྱི་རྩ་དོན་ཆེད་མི་ཚེ་ཧྲིལ་པོར་བཞུགས་ནས་ཞབས་ཕྱི་ཞུ་རྒྱུ་ལ་དགོངས་པ་བཞེས་རོགས་གནང་། རང་ལུས་མེར་སྲེག་བཏང་བཞག་ན་བཙན་བྱོལ་ལ་རང་དབང་ཆ་ཚང་ཡོད་བཞིན་དུ་སོ་སོའི་སྲོག་དེ་འདྲ་བློས་བཏང་བ་ཡིན་ན་ཧ་ལས་པའི་བློ་ཕམ་པོ་རེད། མ་གནང་རོགས་གནང་ཞེས་ནན་ཏན་འབོད་སྐུལ་ཞུ་རྒྱུ་ཡིན།”ཞེས་དང་། དེ་བཞིན་ཁོང་གིས་མུ་མཐུད་“དེ་སྔ་ནས་བཀའ་ཤག་ནང་རིམ་པས་བཀའ་སྡུར་བྱུང་སོང་། ཕྱོགས་གཅིག་ནས་བཙན་བྱོལ་ནང་རང་ལུས་མེར་སྲེག་གཏོང་མཁན་ཚོར་མོས་མཐུན་མེད་ཞུ་ཡི་ཡོད་རེད། འདས་གྲོངས་སུ་འགྲོ་སྐབས་བོད་པ་ཞིག་དང་ནང་པ་ཞིག་ཡིན་པའི་ཆ་ནས་གདུང་སེམས་མཉམ་བསྐྱེད་བྱེད་དགོས་དུས་ང་ཚོ་འདིར་བཅར་གྱི་ཡོད་རེད། ང་ཚོ་བཀའ་ཤག་ནས་བཀའ་བསྡུར་བྱུང་ནས་རིམ་པས་བཀའ་བློན་དང་བཀའ་ཤག་རྣམ་པ་རྗེས་སུ་བཙན་བྱོལ་ནང་ཡོད་པའི་བོད་མི་ཚོས་རང་ལུས་མེར་སྲེག་བཏང་དུས་མ་བཅར་ན། བོད་མིའི་སྒྲིག་འཛུགས་ཀྱི་དྲ་རྒྱ་ནང་དུ་མ་བཀོད་ན་ཞེས་གྲོས་བསྡུར་ཡོང་གི་འདུག ད་ལྟ་ཐག་རང་བཅད་ཡོད་མ་རེད། རིམ་པས་རིམ་པས་ཐག་གཅོད་དེ་འདྲ་བྱེད་དགོས་པའི་བཟོ་འདྲ་ཞིག་འདུག གང་ཡིན་ཟེར་ན་ང་ཚོ་བཅར་ཡོང་དུས་ཕྱོགས་གཅིག་ནས་རང་ལུས་མེར་སྲེག་མ་གཏོང་ཟེར་གྱི་འདུག ཕྱོགས་གཅིག་ནས་སྲིད་སྐྱོང་གཙོས་པའི་བཀའ་བློན་རྣམ་པ་བཅར་གྱི་འདུག མ་བྱེད་ཟེར་བ་དེ་བོད་མིའི་སྒྲིག་འཛུགས་ཀྱི་དྲ་རྒྱ་ནང་བཀོད་ཡོང་གི་འདུག་ཟེར་ནས། མ་བྱེད་ཟེར་བཞིན་དུ་བྱེད་པ་དེ་འགྲིག་པའི་བཟོ་འདྲ་ཆགས་ནས། མི་མང་ནང་གོ་ནོར་ཐེབས་ཀྱི་མེད་ན། མ་འོངས་པར་བཀའ་ཤག་ཡིན་ན་ཡང་མ་བཅར། བོད་པའི་དྲ་རྒྱ་ནང་ཡང་མ་བཀོད་ནས་གཞོན་སྐྱེས་ཚོར་བརྡ་ལན་གསལ་པོ་ཞིག་འཕྲོད་ན་བསམ་གྱི་འདུག་”ཅེས་དང་རྩ་ཆེའི་ལུས་སྲོག་ཐོག་སློབ་སྦྱོང་གནང་ནས་མུ་མཐུད་རྩ་དོན་རྩོད་རྒྱུ་དེ་ཤིན་ཏུ་གལ་ཆེན་པོ་ཡིན་སྐོར་དང་། བོད་མི་ས་ཡ་དྲུག་ལས་མེད་སྟབས་མི་འབོར་ཉུང་ཤས་ལས་མེད་པ་དེ་ཐུགས་ལ་ཉར་རྒྱུའི་རེ་སྐུལ་དམིགས་བསལ་གཞོན་སྐྱེས་ཚང་མ་ལ་ཞུ་ཡི་ཡོད་སྐོར་་གསུངས་སོང་།
དེ་རིང་ཕྱི་དྲོར་དྷ་ས་གནས་འགོ་འཛིན་དང་། ས་གནས་འཐུས་ཚོགས། ནོར་གླིང་། ས་གནས་རང་བདེན་ཚོགས་ཆུང་བཅས་ཀྱི་གོ་སྒྲིག་འོག་རང་སྲེག་གནང་མཁན་འདས་པོ་ཁོང་གི་ཆེད་དུ་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་བསྔོ་སྨོན་འདོན་རྒྱུ་རེད་འདུག ཕྱི་ཟླ་༧ པའི་ཚེས་༢༩ ཉིན་གྱི་ཕྱི་དྲོ་ཆུ་ཚོད་༣ པ་ཙམ་ལ་དོན་གྲུབ་བདེ་ནུབ་ཀྱིས་དྷ་ས་གཙུག་ལག་ཁང་གི་མཐའ་སྐོར་ལམ་དུ་རང་སྲེག་བཏང་ནས་གྲོངས་ཡོད་པ་དང་། ༡༩༩༡ ལོར་བོད་ནས་རྒྱ་གར་དུ་སླེབས་ཏེ། སུ་ཇཱ་བོད་ཁྱིམ་དུ་འཛིན་རིམ་བཅུ་པ་བར་སློབ་གཉེར་བྱས་པ་དང། ༢༠༡༢ ལོར་ནོར་གླིང་ཤིང་ཚོན་སྡེ་ཚན་དུ་ལས་ཀ་བྱས་ཡོད་འདུག་ལ། དུས་རྒྱུན་བོད་དོན་ལས་འགུལ་ལ་སེམས་ཤུགས་ཡོད་མཁན་དང་། མི་མང་པོར་འགྲོགས་འདྲིས་མི་བྱེད་མཁན་ཞིག་ཡིན་སྐོར་འབྲེལ་ཡོད་ཀྱིས་འགྲེལ་བརྗོད་བྱས་འདུག ཁོང་གི་ཕ་ཡུལ་བོད་རྒྱང་རྩེ་ནས་ཡིན་པ་དང་། ད་ལྟ་རང་ལོ་༤༩ ཡིན་འདུག
ཁོང་གིས་རང་སྲེག་བཏང་ཤུལ་དུ་འགྱིག་དམ་གྱི་ཁ་བཅད་གཉིས་ཕ་བོང་ཞིག་གི་ཐོག་བཞག་འདུག་ལ། རས་ཁུག་དམར་པོ་ཞིག་ནང་བོད་ཀྱི་རྒྱལ་དར་ཞིག་དང་ཧིན་སྒོར་ཉུང་ངུ་ཞིག་ཡོད་པ་རེད། སྐབས་དེར་རྨོ་རྨོ་མཐའ་སྐོར་དུ་འགྲོ་མཁན་ཞིག་གིས་རང་སྲེག་དེ་དངོས་སུ་མཐོང་ཡོད་པ་དང་། མོས་འགྲེལ་བརྗོད་བྱས་པ་ལྟར་ན། དང་པོ་དེར་མི་ཞིག་ལངས་འདུག་ལ་༧རྒྱལ་བ་རིན་པོ་ཆེ་སྐུ་ཚེ་ཁྲི་ལོ་བརྟན་པར་ཤོག་ཅེས་སྐད་འབོད་བྱས་པ་དང་། མེར་སྦར་སོང་། ང་ཞེད་ནས་བྲོས་ཡོང་ཡིན་ལ། མི་གཞན་པར་རང་ལུས་མེར་སྲེག་བཏང་སོང་ལབ་ཡིན་ཞེས་འགྲེལ་བརྗོད་བྱས་ཡོད་པ་དང་། དེ་བཞིན་སྤོ་སྤོ་ཞིག་གིས་དེའི་ཅུང་སྔོན་དེར་མི་ཞིག་གིས་སྐོར་ལམ་དུ་༧རྒྱལ་བ་རིན་པོ་ཆེ་སྐུ་ཚེ་ཁྲི་ལོར་བརྟན་ཞེས་བརྗོད་བཞིན་འགྲོ་ཡི་ཡོད་པ་མཐོང་འདུག ཕྱི་ཟླ་༧ ཚེས་༣༡ ཉིན་ཁོང་སུ་ཡིན་རྩད་གཅོད་ཐུབ་ཏེ། མྱ་ངན་བསྔོ་སྨོན་འཚོགས་པ་དང་དུར་འཇུག་བྱས་ཡོད་པ་རེད།།
གསར་འགོད་པ་བཀྲ་ཤིས་དོན་གྲུབ།


c: text/html

text:
༄༅། །ཕྱི་ལོ་ ༢༠༡༧ ཟླ་ ༦ ཚེས་ ༡༦ ཉིན་གྱི་སྔ་དྲོ་སན་དྷི་ཡ་གྷོའི་ཁེལ་ལི་ཕོར་ནི་ཡ་གཙུག་ལག་སློབ་གྲྭ་ཆེན་མོས་(University of California San Diego)ཇི་ལྟར་སྔོན་ནས་གསོལ་བ་བཏབ་པ་ལྟར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཆིབས་བསྒྱུར་བསྐྱངས་སྟེ་འཛམ་གླིང་འདིར་སྣ་ཚོགས་པའི་མཛེས་སྡུག་དང་ལེན་ (Embracing the Beauty of Diversity in our World) ཞེས་པའི་བརྗོད་གཞིའི་ཐོག་མི་མང་ལ་བཀའ་སློབ་སྩལ་ཡོད་པ་རེད།
གོང་ཚེས་ཉིན་ཐོག་མར་སན་དྷི་ཡ་གྷོའི་ཁེལ་ལི་ཕོར་ནི་ཡ་མཐོ་སློབ་ཏུ་༸ཞབས་སོར་འཁོད་རྗེས་རྒྱ་ནག་དང་ཉི་ཧོང་། སྦར་ཛིལ། ཕ་རན་སི་སོགས་ནས་ཁྱོན་གསར་འགོད་པ་ ༡༡༠ ལ་མཇལ་འཕྲད་ཀྱིས་བྱམས་བརྩེའི་རིན་ཐང་གཞི་རྩར་བཟུང་སྟེ་འགྲོ་བ་མིའི་རིགས་གཅིག་གྱུར་གྱི་འདུ་ཤེས་གོང་མཐོར་བཏང་བ་བརྒྱུད་འཛམ་གླིང་ལ་ཞི་བདེ་བསྐྲུན་རྒྱུ་དང་། དེ་བཞིན་རྒྱ་གར་སྲོལ་རྒྱུན་ནས་དར་བའི་ཆོས་ལུགས་འདྲ་མིན་འཆམ་མཐུན་ངང་འཚོ་བའི་གོམས་སྲོལ་ལྟར་འཛམ་གླིང་ཆོས་ལུགས་ཚང་མ་མཐུན་སྒྲིལ་གོང་མཐོར་གཏོང་གནང་མཛད་རྒྱུ་དང་། བོད་མིའི་ཆབ་སྲིད་ཀྱི་དབུ་ཁྲིད་ནས་རྒན་ཡོལ་ཞུས་ཟིན་ཡང་བོད་ཀྱི་ཆོས་དང་རིག་གཞུང་། ཁོར་ཡུག་སོགས་སྲུང་སྐྱོབ་སླད་ཐུགས་བརྩོན་མུ་མཐུད་མཛད་བཞིན་པ་བཅས་སྐུའི་འཁུར་འཁྱེར་གྱི་འགན་ཁུར་ཆེན་པོ་གསུམ་གྱི་སྐོར་ལ་བཀའ་སློབ་སྩལ།
གཞན་ཡང་། རྒྱ་ནག་གི་གནས་སྟངས་ཐོག་ལ་བཀའ་སློབ་སྩལ་དོན། དེ་སྔ་ལོ་རབས་ ༦༠།༧༠ ནང་རྒྱ་ནག་ཏུ་རིག་གནས་གསར་བརྗེ་ཟེར་བ་ཞིག་བྱུང་བ་རེད། འོན་ཀྱང་དེང་སྐབས་རྒྱ་ནག་དམར་ཤོག་ཚོགས་པའི་འགོ་ཁྲིད་སྤྱི་དང་ལྷག་པར་སྲིད་འཛིན་ཞི་ཅིན་པིང་ (Xi Jinping) གི་འགོ་ཁྲིད་འོག་དེ་སྔའི་འཐབ་རྩོད་ཀྱི་རང་བཞིན་ལྡན་པའི་རིག་གནས་གསར་བརྗེ་ལྟ་བུ་མིན་པར། བྱམས་བརྩེའི་རང་བཞིན་ཅན་གྱི་རིག་གནས་གསར་བརྗེ་ཞིག་ཡོང་སླད་ངེས་པར་དུ་འབད་བརྩོན་གནང་དགོས་ཀྱི་འདུག དེ་ལྟར་བྱུང་བ་ཡིན་ན་འཛམ་གླིང་གི་མི་འབོར་མང་ཤོས་དང་དཔལ་འབྱོར་ཐོག་ནས་ཡར་རྒྱས་ཆེ་ཤོས་ཨང་གཉིས་པར་གྲགས་པ་རྒྱ་ནག་རང་ཉིད་ལ་མཚོན་ནའང་ཧ་ཅང་ཕན་ཐོགས་ཡོང་ཐུབ། ཅེས་སོགས་བཀའ་སློབ་སྩལ་བ་མ་ཟད། གསར་འགོད་པ་རྣམས་ལ་འགྲོ་བ་མིའི་སྤྱོད་བཟང་དང་ཆོས་ལུགས་མཐུན་སྒྲིལ་གོང་མཐོར་གཏོང་རྒྱུར་དམིགས་བསལ་གྱི་ལས་འགན་ཡོད་པ་བཀའ་གནང་།
དེ་རྗེས་སན་དྷི་ཡ་གྷོའི་ཁེལ་ལི་ཕོར་ནི་ཡ་གཙུག་ལག་སློབ་གྲྭ་ཆེན་མོར་མི་མང་ལ་གསུང་བཤད་ཀྱི་མཛད་སྒོའི་ཐོག་ཆིབས་བསྒྱུར་བསྐྱངས་པ་དང་། ཐོག་མར་མཐོ་སློབ་ཀྱི་རིགས་བདག་ (Chancellor of the University of California San Diego) སྐུ་ཞབས་པྲཱ་ཌིབ་ཁོ་སི་ལ་ (Pradeep Khosla) མཆོག་གིས་ཕེབས་བསུའི་གསུང་བཤད་དང་། དེ་རྗེས་སན་དྷི་ཡ་གྷོ་གྲོང་ཁྱེར་གྱི་སྤྱི་ཁྱབ་པ་མཆོག་གིས་ཕེབས་བསུའི་གསུང་བཤད་དང་གྲོང་ཁྱེར་གྱི་ཕྱག་རྟགས་ཕུལ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་མི་མང་ཁྱོད་བསྡོམས་ ༢༥༠༠༠ བརྒལ་བར་ཐོག་མར་འཚམས་འདྲི་དང་འབྲེལ་བཀའ་སློབ་སྩལ་དོན།
ངོས་ཀྱིས་སྐད་ཆ་བཤད་པའི་དུས་སུ་ཐོག་མར་སྤུན་ཟླ་ཕོ་མོ་རྣམ་པ་ཞེས་ཞུ་བཞིན་ཡོད། ངོས་རང་ལམ་དང་ལུགས་སྲོལ་ལ་དགའ་བོ་མེད། ང་ཚོ་སྐྱེ་འཆི་གང་གི་སྐབས་སུའང་ལམ་དང་ལུགས་སྲོལ་གང་ཡང་མེད་པས་འཚོ་བའི་རིང་མི་ཚང་མས་ཕན་ཚུན་ལ་སྤུན་ཟླ་ཕོ་མོའི་འདུ་ཤེས་འཛིན་ཐུབ་ན་ཡག་པོ་ཡོད། ངོས་ཀྱིས་མིའི་རིགས་ཀྱི་གཞི་རྩའི་དམིགས་ཡུལ་ནི་བདེ་བ་རེད་ཅེས་ཀུན་ལ་བརྗོད་ཀྱི་ཡོད། མི་ཚང་མ་བདེ་སྐྱིད་ལྡན་པའི་མི་ཚེ་འདོད་མཁན་ཡིན་ཀྱང་འདས་པ་དང་ད་ལྟའི་གནས་སྟངས་ཅི་འདྲ་ཡིན་མིན་ལ་མ་བལྟས་པར་མ་འོངས་པ་ནི་རེ་བ་རྒྱག་ས་ཙམ་རེད། དུས་ཚོད་ཅིག་ལ་མ་འོངས་པའི་རེ་བ་རྦད་དེ་བརླག་ཚེ་མི་ཚེ་ཐུང་དུ་གཏོང་གི་རེད། དེ་ལས་ཀྱང་ཐབས་སྐྱོ་བོ་ཞིག་ལ་འགའ་ཤས་ཀྱིས་རང་སྲོག་གཅོད་པའི་གནས་ཚུལ་འབྱུང་གི་ཡོད། ང་ཚོས་བརྗོད་ཐུབ་པ་ནི་མིའི་རིགས་ཀྱི་གཞི་རྩའི་དམིགས་ཡུལ་ནི་བདེ་སྐྱིད་ལྡན་པ་ཞིག་རེད། ད་ལྟའི་དུས
་སུ་འགྲོ་བ་མི་དུང་ཕྱུར་བདུན་ཅུ་ཡོད་པ་ཚང་མ་བདེ་སྐྱིད་ཀྱི་མི་ཚེ་འདོད་མཁན་ཡིན་ལ། བདེ་བ་འདོད་པའི་མི་ཞིག་བྱེད་པའི་ཐོབ་ཐང་ཀྱང་ཡོད། འོན་ཀྱང་རང་བྱུང་གི་གོད་ཆག་ལས་གཞན་གྱི་དཀའ་ངལ་གཞན་མང་དག་ཅིག་ཡོང་གི་ཡོད་པ་དང་། དཀའ་ངལ་མང་པོ་ཞིག་ང་ཚོ་རང་ཉིད་ཀྱིས་བཟོས་པ་ཤ་སྟག་ཡིན། ཞེས་དང་།
ཡང་། མིའི་རིགས་ཀྱི་ལོ་རྒྱུས་ཁྲོད་གསལ་བ་ལྟར་ན་ལོ་ངོ་དྲུང་ཕྱུར་མང་པོའི་སྔོན་དུ་མིའི་ལུས་པོ་འདི་ཆགས་ཤིང། ས་གནས་དང་གནམ་གཤིས་མི་འདྲ་བ། དེ་བཞིན་འཚོ་སྡོད་བྱེད་སྟངས་ཀྱང་མི་འདྲ་བ་སོགས་བྱུང་བས་མི་འདྲ་བ་བྱུང་། དཔེར་ན། ཤར་གླིང། ནུབ་གླིང། ལྷོ་གླིང། བྱང་གླིང་སོགས་ཆགས་ཤིང། དེ་ནས་སྐད་དང་ཡི་གེ་སོགས་ཀྱང་བྱུང་བ་རེད། མཚམས་རེར་ངོས་ཀྱི་བསམ་པར་མི་རིགས་མ་འདྲ་བ་དང་། རིག་གཞུང་མ་འདྲ་བ། སྐད་ཡིག་མ་འདྲ་བ་སོགས་ནི་ལྡུམ་ར་ཆེན་པོ་ཞིག་གི་ནང་གི་མེ་ཏོག་སྣ་ཚོགས་དང་མཚུངས། མེ་ཏོག་དེ་དག་ཅི་ཙམ་གྱིས་མཛེས་ཤིང་ལྟ་ན་སྡུག་པ་ཡིན་ཀྱང་ཆ་ཚང་གཅིག་མཚུངས་ཡིན་ཚེ་ཡིད་དབང་དེ་ཙམ་འཕྲོག་མི་ཐུབ། མཛེས་སྡུག་གི་སྟེང་ནས་བཤད་ན་ལྡུམ་ར་ཆེན་པོ་དང་མེ་ཏོག་སྣ་ཚོགས་པ་ནི་ཡིད་དབང་འཕྲོག་པ་ཞིག་རེད། འགྲོ་བ་མིའི་རིགས་ཀྱི་ལྡུམ་ར་ཆེན་པོ་འདིའི་ནང་དུ་རིག་གཞུང་མི་འདྲ་བ་དང་། སྐད་ཡིག་མི་འདྲ་བ། འཚོ་གནས་བྱེད་སྟངས་མི་འདྲ་ཡོད། རིག་གཞུང་མི་འདྲ་བ་ནི་བཙན་གྱིས་བཙུགས་པ་ཞིག་མ་ཡིན་པར་རང་བཞིན་གྱིས་ཡར་རྒྱས་བྱུང་བ་ཞིག་ཡིན་པས། ས་ཁུལ་དེའི་གནས་སྟངས་དང་ཁོར་ཡུག་ལ་འཚམ་པོ་ཆགས་ཡོད། དེར་བརྟེན། རིག་གཞུང་མི་འདྲ་བ་དང་འཚོ་གནས་བྱེད་སྟངས་མི་འདྲ་བ་བེད་སྤྱོད་ཆེ་ལ་ལག་ལེན་དང་མཐུན་པ་ཡོད།
ཡིན་ནའང་། ང་ཚོས་གནད་དོན་འདི་ཁོ་ནའི་ཐོག་ཏུ་བློ་མི་གཏོད་པར་དཀའ་ངལ་གྱི་འབྱུང་ཁུངས་ལ་བསམ་བློ་གཏོང་དགོས། མི་རིགས་མི་འདྲ་བ་དང་། ཁ་དོག་མི་འདྲ་བ། ཆོས་ལུགས་མི་འདྲ་བ། ཐ་ན་ཆོས་ལུགས་དང་མི་རིགས། ཁ་དོག་གཅིག་ཀྱང་དབུལ་ཕྱུག་དང་ཤེས་ཡོན་གྱི་གནས་ཚད་མི་འདྲ་བ་སོགས་མི་འདྲ་བའི་ཆ་ཁོ་ནའི་སྟེང་ཤུགས་རྒྱག་རྒྱུ་མང་དྲག་པས་དཀའ་ངལ་འབྱུང་གི་ཡོད། དེར་བརྟེན་ང་ཚོས་ཅིས་ཀྱང་ཆ་སྙོམས་བཟོ་རྒྱུ་དགོས་པ་དང་། ང་ཚོས་རང་ཉིད་ཀྱི་ངོ་བོ་དང་། རིག་གཞུང་ཉར་ཚགས་བྱས་པའི་སྟེང་འགྲོ་བ་མིའི་རིགས་གཅིག་ཡིན་པའི་འདུ་ཤེས་མ་བརླགས་པ་བྱ་རྒྱུ་ཧ་ཅང་གལ་ཆེ། འདས་པའི་སྐབས་ལ་ཨ་མི་རི་ཁའི་མི་རིགས་རྣམས་གཞན་དང་འབྲེལ་མེད་ཐོག་མི་ལོ་སྟོང་ཕྲག་མང་པོར་སོ་སོའི་ཡུལ་ནས་བསྡད་པ་དང་། ཨེ་ཤེ་ཡའི་མི་རིགས་ཀྱང་དེ་ལྟར་འཚོ་སྡོད་བྱས་ནས་བསྡད་པ་རེད། ཡིན་ནའང་ད་ལྟ་ང་ཚོ་ཚང་མ་དུས་རབས་ ༢༡ པའི་ནང་དུ་ཡོད་པ་དང། འཛམ་གླིང་དཔལ་འབྱོར་ལ་ས་མཚམས་དང་ཚད་གཞི། རྒྱལ་ཁབ་དང་གླིང་ཕྲན་གྱི་དབྱེ་བ་མེད་པར་ཚང་མ་གཅིག་ལ་གཅིག་བརྟེན་ཆགས་ཡོད། དེ་བཞིན་གོ་ལའི་ཚ་དྲོད་ཀྱང་གླིང་ཕྲན་འདི་དང་དེ་ཞེས་དབྱེ་བ་མེད་པར་ཆ་ཚང་ལ་ཁྱབ་ཡོད།
ངོས་རང་ཐོག་མར་རྒྱ་གར་ལ་བཙན་བྱོལ་དུ་ཡོང་སྐབས་འཛམ་གླིང་གི་མི་འབོར་གྲངས་ཚད་དུང་ཕྱུར་ ༦༠ ཡིན་པ་དང་། ད་ལྟའི་ཆར་དུང་ཕྱུར་ ༧༠ ལ་འཕར་ཡོད། མཁས་པ་འགའ་ཤས་ཀྱིས་བཤད་ན་དུས་རབས་འདིའི་མཇུག་ཏུ་མི་འབོར་གྲངས་ཚད་དུང་ཕྱུར་ ༡༠༠ ལ་འཕར་ངེས་པའི་ཚོད་དཔག་བྱེད་ཀྱིན་འདུག ཡིད་སྐྱོ་བ་ཞིག་ལ་ད་ལྟའི་མི་འབོར་དུང་ཕྱུར་ ༧༠ ཡོད་པའི་ཁྲོད་དུའང་འཛམ་གླིང་སྤྱི་ཙམ་མ་ཡིན་པར་རྒྱལ་ཁབ་སོ་སོའི་ནང་དུ་དབུལ་ཕྱུག་གི་ཁྱད་པར་ཆེན་པོ་འདུག ལྷག་པར་དུ་འཛམ་གླིང་གི་ཕྱུག་ཤོས་རྒྱལ་ཁབ་ཨ་རིའི་ནང་དུ་དབུལ་ཕྱུག་གི་ཁྱད་པར་ཆེན་པོ་འདུག འདི་དག་ནི་སྤྱོད་བཟང་གི་ཐོག་ནས་ནོར་བ་ཙམ་མ་ཡིན་པར་ལག་ལེན་གྱི་ངོས་ནས་ཀྱང་དཀའ་ངལ་གྱི་གཞི་ཆགས་ཡོད་པས་ང་ཚོའི་ངོས་ནས་དབུལ་ཕྱུག་གི་ཧེ་བག་ཉུང་དུ་གཏོང་དགོས། དབུལ་བོའི་འཚོ་བའི་གནས་སྟངས་ཡར་རྒྱས་བཏང་ནས་དབུལ་ཕྱག་གི་ཧེ་བག་ཉུང་དུ་གཏོང་བར་སྒོར་མོ་དང་རྒྱུ་དངོས་དགོས་པ་དང། དེ་ལ་ཐོན་ཁུངས་དགོས། ད་ལྟའི་ཆར་ཆུ་ལ་སོགས་པའི་ཐོན་ཁུངས་ཇེ་ཉུང་དུ་སོང་བའི་རྟགས་འབྱུང་བཞིན་ཡོད། ང་ཚོའི་འཛམ་གླིང་འདིར་ཚ་དྲོད་འཕེལ་བ་ལ་སོགས་པའི་འགྱུར་ལྡོག་མང་པོ་འབྱུང་བཞིན་ཡོད་པས་ང་ཚོས་མཉམ་རུབ་ཀྱིས་ལས་ཀ་བྱེད་དགོས་པ་མ་ཟད། ཕན་ཚུན་ཀྱི་དཀའ་ངལ་བརྗོད་རེས་དང་འགྲོ་བ་མི་ཁྱིམ་ཚང་གཅིག་ལྟར་ལས་ཀ་བྱེད་དགོས་པའི་དུས་ལ་སླེབས་འདུག ཆོས་ལ་དད་མོས་བྱེད་དང་མི་བྱེད་ལ་མ་ལྟོས་པར་འགྲོ་བ་མིའི་ཆེས་ཟབ་སའི་རིན་ཐང་སྟེ་བྱམས་བརྩེའི་ཐོག་ལ་དོ་སྣང་སྤྲོད་དགོས་ཀྱི་འདུག ང་ཚོའི་འགྲོ་བ་མིའི་གཞི་རྩའི་རང་བཞིན་ནི་བྱམས་བརྩེ་ལྡན་པ་ཞིག་ཡིན། ཞེས་སོགས་བཀའ་སློབ་སྩལ་བ་དང་།
དེ་ནས་ཡང་། དེང་རབས་ཤེས་ཡོན་གྱི་སྒྲོམ་གཞིར་ནང་སེམས་ཀྱི་རིན་ཐང་ངམ་སྤྱོད་བཟང་གིས་ལྡང་གི་མེད་པས་ང་ཚོས་རང་ཉིད་ཀྱི་རིག་པ་བེད་སྤྱོད་བཏང་ནས་དེང་དུས་ཀྱི་ཤེས་ཡོན་ནང་དུ་སྤྱོད་བཟང་ནང་འཇུག་བྱེད་དགོས་པ་དང་། ལུས་པོའི་འཕྲོད་བསྟེན་ཡག་པོ་ཞིག་དགོས་པར་སེམས་ཀྱི་འཕྲོད་བསྟེན་དགོས་པ། སེམས་དང་ཚོར་བ་སོགས་ཆོས་ལུགས་ནས་བཤད་པའི་སྐྱེ་བ་སྔ་ཕྱི་དང། ལྷ་ཡུལ་དང་དམྱལ་བ་སོགས་གང་ལའང་བརྟེན་གཏུགས་བྱེད་མི་དགོས་པར། གོ་ལ་འདིའི་ཐོག་ཏུ་བདེ་སྐྱིད་ལྡན་པའི་འགྲོ་བ་མི་ཞིག་ཇི་ལྟར་བསྐྱེད་བསྲིང་བྱེད་རྒྱུ་དེ་དེ་རིང་གི་གཏམ་བཤད་འདིའི་དམིགས་ཡུལ་གཙོ་བ་
ཡིན། ཞེས་སོགས་བཀའ་སློབ་སྩལ་ཡོད་པ་བཅས།།

robotstxt: allowed

filter: keep


text:
རེབ་གོང་།
རེབ་གོང་ལ་“རེ་སྐོང”ཞེས་པའི་མིང་བརྡ་འཇོག་ཚུལ།[རྩོམ་སྒྲིག]
རེབ་གོང་དང་འབྲེལ་བའི་དེང་གི་ཡིག་ཆ་སོ་སོར། རེབ་གོང་ལ་རེ་སྐོང་ཞེས་པའི་ཁུངས་མེད་བབ་བཅོལ་གྱི་བྲི་ལུགས་ཤིག་གློ་བུར་དུ་ཐོན་ཞིང་དེའི་རྒྱུ་མཚན་ལ་འགྲོ་ཀུན་རེ་བ་སྐོང་བའི་གནས་དང་། གཞན་ས་གནས་ཀྱི་ཁྱད་ཆོས་དང་བྱེད་ནུས་ལ་སྙན་ཆ་ཙམ་གྱིས་ཟུར་བརྒྱན་པའི་རྒྱ་ཡིག་གི་བཤད་སྟངས་ལ་རྒྱབ་བཅོལ་ནས།
རྨི་ལམ་མངོན་འགྱུར་བྱེད་སའི་གནས་ཞེས་ཡུལ་སྐོར་བ་ཁ་ཤས་ཀྱི་སྐད་ཅིག་གི་ཚོར་སྣང་དེ་རྒྱུ་མཚན་དུ་བྱས་ནས་ལོ་རྒྱུས་ཀྱིས་བསྩལ་བའི་དོན་དངོས་རྒྱབ་དུ་གཡུགས་འདུག རེབ་གོང་ནི་བོད་རིག་གནས་ཀྱི་རྨང་སྟུག་ཅིང་ཐུན་མོང་མ་ཡིན་པའི་ས་གནས་རིག་གནས་ཀྱིས་ཀུན་ཏུ་ཕྱུག་པའི་ཡུལ་གྲུ་ཞིག་ཡིན་ལ། ལྷག་དོན་ནང་བསྟན་རིག་གནས་དང་ལྷ་བཟོའི་སྒྱུ་རྩལ་སོགས་ངོ་མཚར་བ་མང་པོ་དེང་གི་དུས་སུའང་ད་དུང་གྲ་མ་ཉམས་ཤིང་ཟུར་མ་ཞིག་པར་ཡོད་ལ། དེ་འཛིན་སྐྱོང་སྤེལ་གསུམ་གྱི་དབུགས་ཀྱི་རྒྱུ་བ་ཡང་ནམ་ཡང་ལྷོད་པ་མེད་པས། དེའི་མཛེས་སྡུག་གིས་དབང་བསྒྱུར་བའི་ངག་གི་བསྟོད་ར་ཅི་ལྟར་རྒྱ་ཆེ་ཞིང་ཡུལ་ལས་འགོངས་ཀྱང་ཐལ་ཆེ་བར་མི་སེམས་སོ།། འོན་ཀྱང་ལོ་རྒྱུས་ཀྱི་བདེན་པ་ལ་གང་འདོད་ཀྱིས་བཟོ་བཅོས་བརྒྱབ་ན་དེའི་ཀུན་རྫོབ་ཀྱི་བདེན་པ་ཡང་རྫུན་པར་འགྱུར་རོ།། དེ་བས་རེབ་གོང་ལ་རེ་སྐོང་ཞེས་བྲིས་ན་ཡུལ་གྲུ་ངོས་འཛིན་ཐུབ་པ་ཕར་ཞོག གང་དྲན་དྲན་ཡིན་ཏེ། རིགས་པའི་སྒྲུབ་བྱེད་ལ། ལྷ་ས་ཆོས་ཅན། རེ་སྐོང་ཡིན་པར་ཐལ། བོད་མིའི་རེ་བ་སྐོང་སའི་གནས་ཡིན་པ་གང་ཞིག རྨི་ལམ་མངོན་གྱུར་བྱེད་པའི་གནས་ཡིན་པའི་ཕྱིར། དེ་བཞིན་དུ་པེ་ཅིན་དང་སི་ཁྲོན། ཕྱིའི་རྒྱལ་ཁབ་དག་ཀྱང་རིགས་སྒྲེས་བར་བྱའོ།། དཔེར་ན་སྟོན་པ་ཤཱཀྱ་ཐུབ་པ་ལ་ཁོང་གི་ཡོན་གྱི་ཆ་ནས་སངས་རྒྱས་དང་བཅོམ་ལྡན་འདས་ཞེས་མིང་གི་ཆ་ཤས་དུ་མ་སྣང་བ་ལྟར། ཆ་ཤས་ཀྱི་མིང་ཙམ་ལ་བརྟེན་ནས་སྟོན་པ་ཤཱཀྱ་ཐུབ་པར་ངོས་འཛིན་མི་ཐུབ་སྟེ། བསྐལ་བཟང་གི་སངས་རྒྱས་སྟོང་ཡོད་པ་དང་། གང་དག་ཀྱང་བཅོམ་ལྡན་འདས་ཡིན་པའི་ཕྱིར་རོ།། དཔེ་དེ་བཞིན་དུ་རྗེ་ཐམས་ཅད་མཁྱེན་པ་འཇིགས་མེད་པཎྚི་ཏ་དང་མཁན་ཆེན་དགེ་འདུན་རྒྱ་མཚོ་རྣམ་གཉིས་ཀྱིས་ཀྱང་སྔོན་རེབ་གོང་གི་བཀོད་པ་དང་ཕུན་ཚོགས་ལ་གཟིགས་ཏེ་འགྲོ་ཀུན་རེ་བ་སྐོང་བའི་གནས་ཞེས་བསྟོད་ཚིག་མང་དུ་མཛད་ཡོད་པ་དང་ལོ་ལེགས་ཀྱི་སྙེ་མའི་དཔལ་ལ་གཟིགས་ཏེ་གསེར་མོ་ལྗོངས་ཞེས་ཀྱང་བཀོད་ཡོད་དོ།། དེ་བས་རེབ་གོང་གི་དངོས་མིང་ནི་རེབ་གོང་ཡིན་ཏེ། རེབ་གོང་གི་མདོར་རེབ་ཚ་ཚོ་བ་བཞི་ཡོད་པའི་གོང་རོལ་ན་ཆགས་ཡོད་པའི་ཆ་ནས་རེབ་གོང་ཞེས་པའི་མིང་བྱུང་བ་ནི་ལོ་རྒྱུས་ཀྱིས་བསྩལ་བའི་བདེན་ལུགས་ཉག་གཅིག་གོ། གཞན་ཡང་《རེབ་གོང་རིག་གནས་སྒྱུ་རྩལ་ཞིབ་འཇུག》ཅེས་པར། དེང་སང་རྒྱུགས་ཆེ་བ་ནི་རེབ་གོང་ཞེས་པའི་ཐ་སྙད་འདི་ཡིན་ནོ་ཞེས་པ་ནི་ཁས་ལེན་མེད་པའི་གཏམ་ཡིན་ཏེ། རྒྱུགས་ཆེ་བའི་མིང་ཡིན་ན་དངོས་མིང་ཡིན་པས་ཁྱབ་པ་མེད་དེ། དཔེར་ན་དེང་སང་རེ་སྐོང་ཞེས་འབྲི་བ་ལྟར་རོ།། དེ་བས་རེབ་གོང་ནི་ཡུལ་གྲུ་འདིའི་དངོས་མིང་ཡིན་པ་དང་། སྒོས་སུ་ཡུལ་མིང་ཡིན་ན་སྔ་ན་ཡོད་པ་ཞིག་ལ་རྗེས་ནས་འགྱུར་བ་གཏོང་བའི་ངལ་བ་མ་བླངས་ན་འགྲིག་པར་སེམས་སོ།། གཞན་ཡང་ས་གནས་ཀྱི་ཡུལ་སྐོར་རིག་གནས་དང་དཔལ་འབྱོར་འཕེལ་རྒྱས་ལ་དམིགས་ནས་འགྱུར་བ་གཏོང་བ་ཡིན་ན། མིང་ལ་འགྱུར་བ་གཏོང་བའི་དགོས་པ་ཡེ་ནས་མེད་དེ། སྔར་མིང་སོར་བཞག་གིས་དེའི་ཡོན་ཏན་གྱི་ཆ་ནས་སྙན་ཚིག་གི་རྩལ་ངོམས་པ་ལས་རེ་སྐོང་ཞེས་བྲིས་ཏེ་རེབ་གོང་བསུབ་དགོས་པའི་འོས་ལྷག་པས་མེད་དོ།། མདོར་ན། རང་གྲོལ་ཞེས་བོས་འོངས་དུས་སྐུ་ཞབས་དོན་འགྲུབ་རྒྱལ་གྱི་པིར་མིང་ཡིན་པ་ཀུན་གྱིས་ཤེས་ལ། གཞན་ལོ་རབས་བརྒྱད་ཅུའི་ནང་གི་བོད་ཀྱི་རྩོམ་རིག་གསར་པའི་དེད་དཔོན་སོགས་དོན་མཐུན་གྱི་མིང་བཏགས་ཅི་རིགས་བསྩལ་ཀྱང་འགལ་ཆ་ཅི་ཡང་མེད། དེ་བཞིན་དུ་རེབ་གོང་ལ་སྒྱུ་རྩལ་གྱི་ཕ་ས་དང་། རིག་འབྱུང་ཡུལ། རྨི་ལམ་མངོན་འགྱུར་བྱེད་ཡུལ། ཀུན་གྱི་རེ་བ་སྐོང་སའི་གནས་ཞེས་པ་ལྟར་མིང་གི་ཆ་ཤས་དུ་མ་སྣང་བ་ནི་ལུགས་དང་མཐུན། གནད་དམ་པ་ནི་རེབ་གོང་ལ་རེ་སྐོང་ཞེས་འབྲི་བ་ནི་དོན་འགྲུབ་རྒྱལ་ལ་ཚེ་རིང་རྒྱལ་ཞེས་འབྲི་བ་དང་རིགས་འདྲའོ།།


text:
འགྲམ་ནས་མེ་ཏོག་བར་གྱི་གཞུང་ལམ་ཤར་གཏོང་བྱུང་རྗེས། གསང་གནས་པདྨ་མ་ཞེས་པའི་ལྐོག་གྱུར་གྱི་ངོ་གདོང་ཕྱིར་བརྟོལ་བ་དང་། ལྷ་གཞིས་ལྕགས་ལམ་དང་མཚོ་བོད་ལྕགས་ལམ་གཉིས་སྦྲེལ་བ་བཅས་ཀྱིས། གཙང་གཞིས་རྩེ་ནས་མེ་འཁོར་བསྡད་དེ་ལྷ་སར་བསྐྱོད་ཐུབ་པ་དང་། དམངས་སྤྱོད་མཁའ་འགྲུལ་གྱིས་ལན་ཀྲོའུ་དང་། ས་ཡ་སོགས་སུ་མཁའ་ལམ་བཏོད་པས། ཡུལ་སྐོར་བ་གནམ་གྲུར་བསྡད་དེ་འཛམ་གླིང་ཡང་རྩེར་འཕུར་ཐུབ།
གཞུང་ལམ་དང་། ལྕགས་ལམ། མཁའ་ལམ་སོགས་གོང་བུ་གཅིག་ཏུ་དྲིལ་བའི་ལངས་གཟུགས་འགྲིམ་འགྲུལ་གྱི་རྣམ་པ་འཛུགས་སྐྲུན་དང་། བོད་རང་སྐྱོང་ལྗོངས་དེ་ཉིད་ཤར་དབུས་ས་ཁུལ་དུ་འདྲེས་པར་རོགས་སྐྱོར་བྱ་ཆེད། ཐོན་ཁུངས་ཀྱི་དགེ་མཚན་དེ་ཉིད་དཔལ་འབྱོར་གྱི་དགེ་མཚན་དུ་བསྒྱུར་ནས་ས་ཁོངས་ཀྱི་དཔལ་འབྱོར་སྤྱི་ཚོགས་མགྱོགས་པོར་འཕེར་རྒྱས་བཏང་བས། འགྲིམ་འགྲུལ་དེ་ཉིད་བོད་ལྗོངས་ཀྱི་དཔལ་འབྱོར་སྤྱི་ཚོགས་གོང་སྤེལ་གྱི་བཀག་རྒྱ་ནས་འཕེལ་རྒྱས་ཀྱི་སྐུལ་སྤེལ་རོགས་འདེགས་བྱེད་ཆས་ཤིག་ཏུ་གྱུར།
༢༠༡༣ལོའི་ལོ་མཇུག་ཏུ། བོད་ལྗོངས་ཀྱི་གཞུང་ལམ་སྤྱིའི་རིང་ཚད་ལེ་དབར་ཁྲི༧ལས་བརྒལ་བ་དང་། གཞུང་ལམ་རིམ་པ་ལེ་དབར་ཁྲི༣.༨ལ་སླེབས། ལྷ་ས་ལྟེ་བ་བྱས་ཤིང་། རྒྱལ་ལམ་གཙོ་བོ་ལ་གཞི་བཅོལ་བ་དང་། མཐའ་འཁོར་གྱི་ལྗོངས་ཞིང་བཞི་དང་སྦྲེལ་བ། ལྗོངས་ནང་ཁུལ་ནས་ཞིང་ཆེན་བར་སྦྲེལ་བ། ས་ཁུལ་དང་གྲོང་ཁྱེར་སྦྲེལ་བ། རྫོང་དང་ཤང་གྲོང་ལ་སྦྲེལ་བ་བཅས་ཀྱི་གཞུང་ལམ་དྲ་རྒྱ་དངོས་སུ་ཆགས། མིག་སྔར། བོད་ལྗོངས་ཀྱི་འགྲུལ་སྐྱེལ་ལམ་ཐིག་༣༥༣ཡོད་པ་དང་། རྫོང་རིམ་པའི་འགྲུལ་སྐྱེལ་ཁེབས་ཚད་བརྒྱ་ཆའི་༩༨.༦དང་། ཤང་དང་གྲོང་རྡལ་གྱི་འགྲུལ་སྐྱེལ་ཁེབས་ཚད་བརྒྱ་ཆའི་༥༦བཅས་ལ་སླེབས། ༢༠༡༣ལོར། བོད་ལྗོངས་ཀྱི་འགྲུལ་སྐྱེལ་གྲངས་འབོར་མི་ཐེངས་ཁྲི༤༣༥༨ལ་སླེབས་ཤིང་། དེ་ནི་ལོ་སྔོན་མའི་དུས་མཚུངས་ལས་བརྒྱ་ཆའི་༡༦.༦ལ་སླེབས་པ་དང་། ཟོག་འདྲེན་གྲངས་འབོར་ཏུན་ཁྲི་༡༢༤༠ལ་སླེབས་པ་དེ་ལོ་སྔོན་མའི་དུས་མཚུངས་ལས་བརྒྱ་ཆའི་༡༩འཕར།
མིག་སྔར། བོད་ལྗོངས་ལ་ལྷ་སའི་གུང་དཀར་གནམ་གྲུ་ཐང་དང་། ཆབ་མདོ་སྤང་མདའ་གནམ་གྲུ་ཐང་། ཉིང་ཁྲིའི་སྨན་གླིང་གནམ་གྲུ་ཐང་། མངའ་རིས་དགུན་ས་གནམ་གྲུ་ཐང་། དེ་མིན་གཞིས་ཀ་རྩེ་ཞི་བདེ་གནམ་གྲུ་ཐང་བཅས་ཡོད་པ་དང་། ནག་ཆུ་གནམ་གྲུ་ཐང་ད་ལྟ་འཛུགས་སྐྲུན་སྟ་གོན་བྱེད་བཞིན་ཡོད། རྒྱལ་ནང་དང་རྒྱལ་སྤྱིའི་མཁའ་ལམ་༤༩ཡོད་པ་དང་། གྲོང་ཁྱེར་༣༠ལ་ཤར་གཏོང་ཐུབ། ༢༠༡༣ལོར་བོད་ལྗོངས་དམངས་སྤྱོད་མཁའ་འགྲུལ་གྱིས་སྐུ་མགྲོན་སྐྱེལ་བསུ་བྱས་ཚད་མི་ཐེངས་ཁྲི༢༧༥.༩ལ་སླེབས་པ་དང་། དེ་ནི་ལོ་སྔོན་མའི་དུས་མཚུངས་ལས་བརྒྱ་ཆའི་༢༤.༤འཕར་བ་རེད།
༢༠༡༣ལོའི་ཟླ༥བར། ལྷ་གཞིས་ལྕགས་ལམ་དང་མཚོ་བོད་ལྕགས་ལམ་གཉིས་སྦྲེལ་མཐུད་བྱུང་རྗེས། ད་ལོའི་ཟླ་༩བར་ཚོད་ལྟའི་ཤར་གཏོང་བྱེད་རྒྱུའི་འཆར་གཞི་ཡོད། ལྷ་གཞིས་ལྕགས་ལམ་ཤར་གཏོང་བྱུང་རྗེས་ལྷ་ས་ནས་གཞིས་ཀ་རྩེ་བར་ཉིན་ཧྲིལ་བོར་འགྲུལ་སྐྱེལ་གྱི་ལམ་རྒྱུད་ཆེན་མོ་ཞིག་ཏུ་འགྱུར་ངེས། ༢༠༡༣ལོར་མཚོ་བོད་ལྕགས་ལམ་གྱིས་སྐྱེལ་བསུ་བྱས་པའི་སྐུ་མགྲོན་མི་ཐེངས་ཁྲི༧༥༡.༣ལ་སླེབས་པ་དང་། དངོས་ཟོག་ཏུན་ཁྲི༤༠༤༩ལ་སླེབས་པ། སྐུ་མགྲོན་དང་དངོས་ཟོག་སྐྱེལ་འདྲེན་ཆ་སྙོམས་ཀྱི་གྲངས་འབོར་སྔ་ན་མེད་པའི་མཐོ་ཚད་གསར་བ་གཏོད།


text:
དེང་སང་མཁས་བླུན་མང་པོ་ཞིག་གིས་སྐད་ཡིག་གཅིག་གྱུར་ཟེར་བའི་ཕྱོགས་ལ་འུར་ལངས་ནས་འདྲ་མིན་གླེང་གི་ཡོད་མོད། མི་སུམ་ཅུར་བསམ་པ་སུམ་ཅུ ། ། མཛོ་སུམ་ཅུར་རྭ་ཁ་དྲུག་ཅུ། །ཟེར་བ་ལྟར་བསམ་ཚུལ་ནི་རྟ་མོག་མོག་གི་སྤུ་ཁ་ལྟར་གྱུར་བས་ད་དུང་འཐུས་ཚང་ཞིག་དང་གཅིག་གྱུར་ཅིག་ཆགས་ཐུབ་མེད། དེ་ནི་འཐུས་ཚང་ཞིག་གི་སྔོན་འགྲོ་དང་ནག་ཉེས་ཤིག་གི་སྣ་འདྲེན་ཡིན་མིན་ད་དུང་རབ་རིབ་ཅིག་ཡིན་པས་བསམ་བློ་བ་དང་མཁས་པ་ཚང་མས་དཔྱད་ཞིབ་མང་པོ་གནང་དགོས་པ་ཞིག་རེད་མ་གཏོགས་འོ་ཚོད་དང་གནས་སྐབས་ཀྱི་ཚོར་བ་ཙམ་གྱིས་ཐག་གཅོད་འོས་པ་ཞིག་གཏན་ནས་མིན། མང་པོ་ཞིག་གིས་ཆོལ་ཁ་གཅིག་གི་སྐད་གཙོ་བོར་བཞག་ནས་བོད་ཀྱི་སྤྱི་སྐད་ཅིག་གཏན་འབབ་བྱས་ན་བཟང་རབ་བཤད།
དེ་ཡང་ཁྱེད་ཅག་གིས་རྩོམ་སྒྲིག་བགྱིས་པའི་བསླབ་དེབ་ཏུ“༡ང་སོ་ན་བྱུང་། ༢ང་མིག་མཐོང་བྱུང་། ༣ང་གྲོད་ཁོག་ལྟོགས་བྱུང་། ༤ང་ཁ་སྐོམ་བྱུང་།” ཞེས་བྲིས་པ་ལས། རྣམ་དབྱེ་དྲུག་པ་འབྲེལ་སྒྲའི་རྣམ་གཞག་དང་འགལ་བའི་སྐྱོན་དུ་མཆིས་སྟེ། དཔེར་ན། འབོད་པའི་ཐ་སྙད་དང་བོ“ང”ཞེས་པའི་ཡན་ལག་དེར་ཡན་ལག་ཅན“སོ་དང་མིག གྲོད་ཁོག་དང་ཁ་སོགས་སྦྱར་བའི་གནས་སྐབས་ཀྱི་འབྲེལ་བ་སྟོན་བྱེད་ཀྱི་ཕྲད་བསྡུས་པ་ཡིས། ཡན་ལག་དང་ཡན་ལག་ཅན་གྱི་འབྲེལ་བ་སྟོན་མི་ནུས་པ་མ་ཟད། གང་ཞིག་ཡན་ལག་དང་གང་ནི་ཡན་ལག་ཅན་ཡིན་པའི་དབྱེ་བ་སོ་སོའང་དགར་དུ་མེད་ལ། ཕན་ཚུན་གོ་འཛོལ་གྱིས་འགལ་བའི་ཕུང་བོ་ཞིག་ཏུ་གྱུར་བ་ལགས་ན། “ང”ནི“སོ་དང་མིག གྲོད་ཁོག་དང་ཁ”སོགས་སུ་ཡན་ལག་ཅན་ནམ། ཡང་ན་དེ་ལས་ལྡོག་སྟེ། “སོ་དང་མིག གྲོད་ཁོག་དང་ཁ”བཅས་ན“ང” ཞེས་པའི་ཡན་ལག་ཡིན་པ་གང་ཡིན་ལ་འཁྲུལ་བའི་སྐྱོན་དུ་འགྱུར་བར་རིགས།
རྒྱལ་ཁབ་དང་མི་རིགས་སུ་དང་སུ་ལ་མཚོན་ནའང་སྐད་ཡིག་ནི་རྒྱལ་ཁབ་དང་མི་རིགས་གང་དེའི་ངོ་བོ་འཚོ་གནས་ཀྱི་སྲོག་ཤིང་ཡིན་པས། དེང་གི་ཆར་རྒྱལ་ཁབ་སོ་སོར་སྐད་ཡིག་སྲུང་སྐྱོབ་གནང་སྟངས་གནང་ལུགས་ཐད་ཐབས་ཇུས་འདྲ་མིན་ཡོད། དེ་འདྲའི་སྲིད་ཇུས་ཤིག་ཡོང་དགོས་པའི་རྒྱུ་རྐྱེན་ཡང་སྐད་ཡིག་གི་རིན་ཐང་དང་མི་རིགས་སོ་སོའི་ཐུན་མོང་མ་ཡིན་པའི་རིག་གནས་དར་འཕེལ་རྒྱུན་འཛིན་ཕྱིར་ཡིན་པར་འདོད།
[རྩོམ་པ་པོ། མཁར་རྨེའུ་བསམ་གཏན་རྒྱལ་མཚན།]
བདེ་ཁང་བསོད་ནམས་ཆོས་རྒྱལ་གྱིས་དབྱིན་ཡིག་ནས་བོད་ཡིག་ཏུ་བསྒྱུར།
བོད་དུ་གཉེན་སྒྲིག་བྱེད་སྲོལ་ཡུལ་སོ་སོར་མི་འདྲ་བ་ཡོད། བོད་པ་རང་ཉིད་ཀྱིས་དེའི་སྐོར་ཞིབ་འཇུག་བྱས་པའི་གནས་ཚུལ་ཅང་མ་མཆིས་པས་དེའི་སྐོར་གྱི་དཔྱད་རྩོམ་ཡང་ཤིན་ཏུ་མཐོང་དཀོན། དེར་བརྟེན། བོད་ཀྱི་གཉེན་སྒྲིག་ཆོ་གའི་སྐོར་དེ་ནི་གསང་བ་ལྐོག་གྱུར་ཅན་གྱི་གནས་སུ་གྱུར་ཡོད། གཉེན་སྒྲིག་གི་སྲོལ་དེ་ནི་འཇིག་རྟེན་པ་རང་གི་བྱ་ལས་ཁོ་ནའི་ཁོངས་གཏོགས་ཤིག་ཡིན་པར་བརྟེན་སངས་རྒྱས་ཆོས་ལུགས་ཀྱི་ནང་དེ་དང་འབྲེལ་བའི་རྩ་བའི་གཞུང་ལུགས་ཅི་ཡང་མེད་དོ།།
(འཇིག་རྟེན་དུ་སྦེད་པར་མི་ནུས་པའི་བྱ་དངོས་གསུམ་ཡོད། དེ་དག་ནི་གློ་བུར་བ་དང་དབུལ་བོ། ད་དུང་དགའ་བ་གསུམ་པོ་དེ་ཡིན་པར་བཤད།)
དགའ་བ་ནི་མི་རེ་རེའི་སྟེང་དུ་གྲུབ་པའི་ཁ་དོག་མི་འདྲ་ལ་དབྱིངས་ཀྱང་མི་འདྲ་བའི་མེ་ཏོག་ཅིག་གམ། ཡང་ན། འཇའ་ཚོན་ལྟ་བུའི་འཛིན་ཐབས་པའི་སྣང་བ་ལང་ལོང་དེ་ཡིན་སྲིད་ན། ད་ལྟ་མི་ཚོགས་ལས་མི་མང་ཤོས་ཤིག་གི་བློ་ནི་རང་གཤིས་སུའམ་དེ་ལྟར་རང་ཉིད་ཀྱི་སྟེང་དུ་སྡོད་ཚུགས་ཐུབ་མེད་པ་འདྲ། དཔེར་ན། ཁྱོད་ཀྱི་གྲོགས་པོ་དག་གིས་བུ་མོ་གང་ཞིག་མཛེས་པར་ལབ་ཙམ་ནས་དབྱེ་ཞིབ་ཅིའང་འབྱེད་རྒྱུ་མེད་པར་གྲོགས་པོའི་ཚོགས་ཀྱི་གཏམ་གླེང་དེ་དག་ཚད་མར་བཟུང་སྟེ།
སྤྱི་ཚོགས་དང་མི་སྒེར་གྱི་འཚོ་བ་འཕེལ་རྒྱས་མི་ཉུང་བ་ཞིག་ཕྱིན་ཡོད་ནའང་། བོད་པའི་སྤྱི་ཚོགས་ཁྲོད་ཀྱི་བུད་མེད་ཕལ་མོ་ཆེ་ལ་ད་དུང་ཡང་འཕྲོད་བསྟེན་གྱི་རྒྱུན་ཤེས་ཧ་ཅང་ཞན། དེ་ལས་བུད་མེད་ཚོའི་གནད་དོན་ཆེ་ཤོས་ནི་ནམ་རྒྱུན་གྱི་འཚོ་བ་དང་ལྷག་པར་དུ་ཟླ་མཚན་སྐབས་ཡིན་ལ། དེ་ལས་འཛེམ་བག་དང་ཕན་ནུས་སྐོར་དོ་སྣང་བྱེད་དགོས་བའི་དོན་ཚན་ཐུང་ངུ་གསུམ་ཡོད་སྟེ།
ངས་གླེང་འདོད་པ་ནི་གོ་ལ་ཟླུམ་པོའི་འདིའི་སྟེང་དུ་གནས་པའི་སྐྱེ་བོ་སུ་ཞིག་ཡིན་རུང་བདེ་བ་འདོད་པ་དང་སྡུག་བསྔལ་མི་འདོད་པའི་སེམས་གཤིས་རང་བཞིན་ལྷན་སྐྱེས་སུ་གྲུབ་པ་གནས་ལུགས་དང་ཆོས་ཉིད་ཡིན་པ་དེ་རེད། དེར་བརྟེན། བོད་མི་རིགས་ཀྱི་ཕོ་མོའི་ལས་དབང་གི་གནས་བབ་དང་དེ་འབྲེལ་གྱི་བདེ་སྡུག་གི་འཚོ་བ་སྟེ། ཕོ་མོ་གཉིས་ཀས་གྲུབ་པའི་འགྲོ་བ་མིའི་སྤྱི་ཚོགས་ཆེན་པའི་ཁོར་ཡུག་ཁྲོད་བསམ་ཤེས་དང་བཟོད་སྒོམ་གྱི་འདུ་ཤེས། འདྲ་མཉམ་དང་དྲང་བདེན་གྱི་འགྲོ་འདུག་བྱེད་གསུམ། དེའི་ཐོབ་དབང་དང་སྐྱིད་སྣང་གི་འཚོ་བའི་སྙིང་བོ་བཙལ་རྒྱུ་དེ་རེད།
བོད་ཀྱི་སྐད་ཡིག་གི་ལས་དབང་དང་འབྲེལ་ཏེ་གླེང་ན་བརྡ་འཕྲིན་དུས་རབས་འདིར་བོད་ཡིག་གི་དྲ་རྒྱ་དར་ནས་ལོ་ངོ་མང་བོ་འགོར་མེད། ཅི་ཙམ་བགྲང་རྒྱུ་ཡོད་ནའང་ལོ་ངོ་བཅུ་ཕྲག་གཅིག་ཡས་མས་རེད། དེ་ཡང་ཉེ་ལའི་ལོ་ངོ་ལྔའི་རིང་ལ་སྣ་འཛོམས་རིང་བཞིན་ཅན་དང་། སྟབས་བདེའི་རིང་བཞིན་ཅན། འཕེལ་རྒྱས་རིང་བཞིན་ཅན་དང་ཁ་གྲངས་འཕར་བཞིན་པ་མ་གཏོགས་དེའི་སྔོན་ལ་རྣམ་གྲངས་མང་བ་དང་། སྤུས་དག་པ། སྤྱོད་སྒོ་བདེ་བ་བཅས་ཀྱི་དྲ་རྒྱ་ཧ་ཅང་ཉུང་། དེ་ལྟར་ཉེ་བའི་ལོ་ངོ་འདི་ཚོའི་རིང་བོད་ཡིག་གི་དྲ་རྒྱ་མེད་པ་ནས་ཡོད་པར་གྱུར་བ་དང་། བོད་སྐད་ཡིག་གི་ལས་དབང་ཡང་བརྡ་འཕྲིན་དུས་རབས་ཀྱི་རྗེས་སུ་བསྙེགས་ཏེ། དེང་སྐབས་དྲ་རྒྱའི་སྟེང་དུ་བོད་སྐད་ཡིག་གི་དྲ་རྒྱ་རྣམ་པ་སྣ་ཚོགས་དང་རྣམ་གྲངས་ཀྱང་ཇེ་མང་ཇེ་རྒྱས་སུ་འགྲོ་བཞིན་པའི་དུས་རེད།
ལོ་རེའི་འཆར་གཞི། སློབ་དུས་ཧྲིལ་པོའི་འཆར་གཞི། གཟའ་འཁོར་གྱི་འཆར་གཞི། སློབ་ཚན་གྱི་འཆར་གཞི། ཆུ་ཚོད་ཀྱི་འཆར་གཞིའི་དམིགས་ཚད་ལས་བྱིས་པའི་སྐད་ཡིག་གི་ཤེས་ཚད་ལ་གཞལ་ཅིང་། སྤུས་ཚད་ལ་ཚོད་དཔོག་བྱས་ཏེ་བོད་ཀྱི་སྐད་ཡིག་སྦྱངས་འབྲས་འགན་ལེན་བྱེད་ཐུབ་ པར་འབད་བརྩོན་བྱ་དགོས་པར་མ་ཟད་ལོ་གཅིག་དང་གཉིས། གསུམ་གྱི་རིང་གི་སློབ་མས་སྐད་ཡིག་ཤེས་པའི་ཚད་གཞི་དེ་གཏན་འབེབས་དང་ཁག་ཐེག་ བྱ་དགོས་པར་འདོད།


text:
ཨ་མ་ལགས།
1
ཨ་མ་ལགས། ཁྱེད་ནི་འཇིག་རྟེན་ཕྱི་ནང་གི་གནས་སྒོ་འབྱེད་པའི་ཆེས་ཐོག་མའི་ངུ་ངག་གི་དབྱངས་རྟ་འབྱིན་མཁན་དང་། བསྐལ་བ་ཡ་ཐོག་གི་གཞིས་ཁྱིམ་བརྩིགས་པའི་ཆེས་ཐོག་མའི་དྭངས་གཙང་གི་རྔུལ་ཆུ་གཏོང་མཁན། ལྷ་ཆོས་གཙང་མའི་བསྟོད་སྨོན་གྱི་མཆོད་མགོ་འཕངས་པའི་ཆེས་ཐོག་མའི་གཞི་འཛིན་དང་པོ་སྟེ། མིའི་རིགས་ཀྱི་རླབས་ཆེན་གྱི་མི་སྣ་ཉག་གཅིག་ནི་ཁྱེད་ཉིད་ལས་སུ་ཞིག་ཡིན།
2
ཨ་མ་ལགས། ཞོགས་སྤྲིན་གྱིས་ཉི་གཞོན་གྱི་ཟེར་མ་ཁྲིད་དེ་འཇིག་རྟེན་གྱི་ཁྱིམ་ནང་དུ་སྤོས་མ་ཐག རྩམ་སྐྱ་དང་ནུ་ཞོ་ལ་ཞེན་ཞིང་། གནའ་གཏམ་དང་ཁ་མཚར་ལ་འཁྲེང་བའི་བྱིས་པ་བསམ་མེད་ང་ཚོས། ཁྱེད་ཀྱི་བྲང་ཁོག་གཤག་བཞིན། ཁ་ལྕེ་འཕྲོག་བཞིན། ཁྱེད་ལ་ཟ་འདོད་ཀྱང་ཟ་ཁོམ་མེད་པར། གཟིམ་འདོད་མོད་གཟིམ་ལོང་དབེན་པར། ཉིན་མཚན་བླ་འོག་བརྗེས་ཏེ་ཁྱེད་ཀྱི་གཏམ་མཚར་ལ་མཉན་ཏེ། རྩམ་ཞོ་ལ་རོལ་བཞིན། ཁྱེད་ཀྱི་སེམས་རྩ་བརླན་པར་བྱས་སོང་། ཁྱེད་ཀྱི་ཁ་ལྕེ་སྦྲིད་པར་བྱས་སོང་། ཡིན་ན་ཡང་། ཨ་མ་ལགས། ཁྱེད་ཀྱིས་འདི་ཡོད་ཚད་སུན་སྣང་དང་ལྕི་འགན་དུ་མ་སེམས་པར། ང་ཚོ་ལ་ཁ་ལྕེ་ཝུ་བ་དང་ཀླད་པ་ད་རའི་ཚུལ་དུ། གཏམ་ལྕེ་རྩེ་ནས་སོ་རྩར་བླངས་ཏེ་གཅིག་ལན་གཅིག་གིས་གནང་བ་འདི་ཡོད་ཚད་ནི་ཁྱེད་རང་ང་ཚོ་ལ་དགའ་བས་མ་ཡིན་ནམ། ཁྱེད་རང་ང་ཚོ་ལ་དུངས་པས་མ་ཡིན་ནམ། འོན་ཏེ། འདི་ཡོད་ཚད་ང་ཅག་གིས་དུས་ཡུན་རིང་པོ་ཞིག་ལ་རྟོགས་མ་བྱུང་། དངོས་གནས་རྟོགས་མ་བྱུང་ཨང་།
3
ཨ་མ་ལགས། བསེར་རླུང་དང་ཆར་སྤྲིན་གྱི་ཁུགས་སོ་ནས། ཁྱེད་ཀྱིས་ནོར་ནག་གི་སྤུ་མགོར་དམ་གྱིས་འཇུས་ཤིང་། སྨུག་སྤྲིན་དང་ཙད་ནག་གི་གོང་ཁ་ནས། ཁྱེད་རང་གཡང་དཀར་གྱི་བལ་འཇོར་མགོ་བོ་བསྙེས་ཏེ། ནམ་རྒྱུན། ཁུས་མགོའི་ཉག་ག་ན་ཐོ་ཡོར་བཞིན་རི་སྤྱང་གི་འཇབ་རྒོལ་ལ་སོ་ལྟ་བྱེད་པ་ནི་ཁྱེད་ཀྱི་མིག་ཟུང་དེ་ཡིན་ལ། གྲིབ་མ་ཤར་དུ་ཉལ་བའི་དུས་བར་དུ། ལྟོགས་སྐོམ་གྱི་མནར་བ་ལ་ངོ་རྒོལ་ནུས་པ་ནི་ཁྱེད་ཀྱི་བཟོད་སྒོམ་མ་ཡིན་ནམ། ཨ་མ་ལགས། བརྩེ་བའི་ཞེ་མདངས་ལ་མདོག་འགྱུར་རྒྱུ་མེད་ན། མིག་ཆུའི་རང་མདངས་ལ་ཁག་དཀྲི་ས་མེད་ན། སུས་ཀྱང་ཁྱེད་ཀྱི་ཡང་ཡང་བཟོད་སྒོམ་བྱེད་ཐུབ་པའི་རང་གཤིས་དེ་ལ་བརྩེ་བ་རེ་བསྩལ་ཆོག་ལ། མིག་ཆུ་རེའང་གཏོང་འོས།
4
ཨ་མ་ལགས། ཁྱེད་ཉིད་བྱིའུ་ཆུང་ཞིག་གི་ནང་བཞིན། རྒྱང་རིང་རྒྱང་རིང་ཞིག་ནས་ཐག་ཉེ་ཐག་ཉེ་ཞིག་ལ་འཕུར་འོང་བ་དེས། ས་ནག་གི་གས་ཁ་གས་སུ་མ་བཅུག་པར་འཛུགས་སྐྲུན་རྒྱ་ཆེར་མཛད་ཅིང་། གྱང་འདབ་ཀྱི་མེ་ཏོག་སྐེམ་དུ་མ་བཅུག་པར་རྩ་བ་རྒྱས་ཤིང་རྩེ་མོ་འབུས་སུ་བཅུག ད་དུང་། མུ་གེའི་ལུང་བར་གསེར་འོད་དང་མུག་ཚང་ཟོས་ལ་སྣུམ་ཞག་བསྐྱིལ་མཁན་ཡང་ཁྱེད་རང་ལས་མ་འདས། འདི་ཡོད་ཚད། ཁྱེད་ཁོ་ནས་བྱས་པའང་མ་ཡིན་པར། ཁྱེད་དང་ཁྱེད་ཀྱི་ཤེས་རབ་དང་རྣམ་དཔྱོད། ཧུར་བརྩོན་དང་སེམས་ཤུགས། བློ་གྲོས་དང་ལྷག་བསམ་གྱི་མཛད་པ་ནི་ཅིས་མ་ཡིན། ཨ་མ་ལགས། མེས་པོ་དག་གི་ངག་རྒྱུན་ལ། ཕ་སྤྲེའུ་བྱང་ཆུབ་སེམས་དཔའ་དང་མ་བྲག་དཀར་སྲིན་མོ་གཉིས་ལས་ང་ཚོའི་གདོང་རྒྱུད་འདི་མཆེད་ཅིང་འཕེལ་བར་གྱུར་བས། ཨ་མའི་རིགས་ནི་གདོད་མ་ནས་གཤིས་རྩུབ་ཅིང་ངང་རྒྱུད་མི་ལེགས་ཅེས་འཆད་སྲོལ་ཡོད་མོད། འོན་ཀྱང་། ངག་རྒྱུན་ནི་ངག་རྒྱུན་ཙམ་སྟེ། ཁྱེད་ཀྱི་གཤིས་ཀ་གཙང་ཞིང་ངང་རྒྱུད་འཇམ་ལ། ཕྱི་ཐག་རིང་ཞིང་ཨ་གསར་མེད་པ། ཁྱོ་གར་བཀུར་ཞིང་བྱིས་པར་བྱམས་པའི་ལྷད་མེད་དྲི་མའི་མ་གོས་བའི་ཁྱེད་རང་ནི། འཇིག་རྟེན་སྐྱེ་འགྲོ་ཀུན་གྱི་མིག་དཔེ་རུ་འོས་ཤིང་། མི་ཡུལ་དགའ་ཚལ་འདི་ཡི་གཙུག་རྒྱན་དུ་བཀུར་ན་ཅིས་མི་རུང་།
5
སྙིང་ཉེ་བའི་ཨ་མ་ལགས། རང་རེའི་ཁ་དཔེ་ལ། རྒྱུ་མི་རྟག་རྫ་མགོའི་སིལ་བ་དང་སྐྱིད་མི་རྟག་ཕ་བྱིན་བུ་མོ་ཟེར་བ་ལྟར། ང་ཚོའི་འཁོར་བ་འདི་ཡང་སྐྱིད་དུས་སྐྱིད་དྲགས་པ་དང་སྡུག་དུས་སྡུག་ཡེར་རེ་མངོན་པ་ནི་ཆོས་ཉིད་ཡིན་པས། དུས་དེ་རིང་། ཁྱེད་ཀྱི་ལང་ཚོ་དང་སྒེག་ཉམས་ནི་སྔར་གྱི་བཀྲག་མདངས་དེ་ལྟ་ནི་རྒྱས་མི་འདུག དེ་ཡང་ཡིན་པ་ནི་མངོན་སུམ་ལ་ཁྱེད་ཀྱི་སྣུམ་མདོག་གི་དབུ་རྩེ་རུ་དཀར་མདོག་གི་ཁུ་འཕངས་ཟགས་ཡོད་ཅིང་། དུས་དེ་རིང་། ཁྱེད་ཀྱིས་ང་ཚོ་ལ་བརྩེ་བའི་འཛུམ་མདངས་དང་ཁྱོ་ག་ལ་དུངས་བའི་སྙིང་གཏམ་མོད་པོ་ཞིག་སྒྲོག་གིས་བཅིངས་བའི་རྟ་ཕོ་ནང་བཞིན་འདོད་ཐོག་ལ་ཇི་ལྟར་རྒྱུག་མི་ཐུབ། དེ་ཡང་ཡིན་པ་ནི་མངོན་སུམ་ལ་ཁྱེད་ཀྱི་ཐོད་པའི་སྒོ་སམ་ངོས་སུ་ལོ་ཟླས་བྲིས་པའི་མནར་སྡུག་གི་རི་མོ་དེ་དང་། ཁྱེད་ཀྱི་པདྨའི་ཞལ་ཁྱིམ་དུ་སེམས་གཅོང་དང་མྱ་ངན་གྱི་ཞུ་འབུད་དེས་དབང་གིས་སོ།།
6
སྙིང་ནས་བརྩེ་བའི་ཨ་མ་ལགས། ང་དང་ང་འདྲ་བའི་བྱིས་པ་མང་པོ་ཞིག་གིས་ད་དུང་ཁྱེད་ཀྱི་བྱམས་བརྩེའི་འོག ཞེ་འདང་ཁྲོད། ཐུ་འོག་ནས་ཁྱེད་ཀྱི་གཏམ་མཚར་ལ་མཉན་ཏེ་ནུ་ཞོ་ལ་རོལ་བཞིན་ནར་སོན་དགོས་ལ་བསམ་ཤེས་དགོས་པས། ཁྱེད་རང་གནའ་སྔ་མོའི་དུས་ཀྱི་བཞུར་རྒྱུན་རིང་བའི་གཙང་བོ་དེས་འདབས་རོལ་དུ་ཡང་བསྐྱར་ཐེངས་གཅིག་ཕེབས་ན་ཆོག་གམ། ཨ་མ་ལགས།
2017.6.8ཉིན་བཅོས།
རྩོམ་སྒྲིག་པ། གངས་དགའ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
བྱིས་པར་སྨྲ་བ་ཉུང་ཞིང་ཉིན་གང་བོར་འཛུམ་མདངས་མེད་པས་རྒྱུ་མཚན་ཁྱེད་ཀྱིས་ཤེས་སམ། བྱིས་པའི་བྱ་སྤྱོད་ཐ་དག་ཕ་མའི་སློབ་གསོ་དང་འབྲེལ་བ་ཡོད། གཤམ་གྱི་ཚད་ལྡན་མིན་པའི་ཁྱིམ་བདག་དེ་དག་གིས་བདེ་སྐྱིད་ལྡན་པའི་བྱིས་པ་ཞིག་གསོ་སྐྱོང་བྱེད་རྒྱུ་ཧ་ཅང་དཀའ། དགོས་སུ་རིགས་གསུམ་པ་བ་ཚོས་དཀའ། དེ་བས་མྱུར་དུ་རང་ལ་བཅོས་བསྒྱུར་བྱེད་རྒྱུ་གལ།
གཅིག རྒྱུན་པར་བཟའ་འཁོན་མང་བའི་ཁྱིམ་ཚང་།
རྒྱུན་པར་འཁོན་འཛིང་ཁྲོད་ནར་སོན་པའི་བྱིས་པ་ནི་ཅི་འདྲ་ཞིག་ཡིན་པ་ཤེས་སམ། ཕ་མས་བཟའ་འཁོན་བྱེད་པ་ནི་ཕ་མ་ཁོ་ནའི་དོན་ཞིག་ཡིན་ནམ། ཕ་མ་མང་པོ་ཞིག་གིས་འཁོན་འཛིང་ནི་མི་རྒན་དག་གི་བར་གྱི་དོན་ཞིག་ཡིན་པར་བསམ་ཡོད། འོན་ཀྱང་རྒྱུན་པར་བཟའ་འཁོན་བྱེད་པའི་ཁྱིམ་ཚང་གི་བྱིས་པར་བདེ་སྐྱིད་ལྡན་མི་སྲིད། བྱིས་པས་བརྩེ་སེམས་ཀྱི་མྱོང་ཚོར་ཧ་ཅང་རྣོ། དུས་ཡུན་རིང་བོའི་ནང་གི་གནོན་ཤུགས་དང་ཛ་དྲག་གི་འཚོ་བའི་ཁོར་ཡུག་གིས་བྱིས་པའི་བདེ་ཐང་འཚར་ལོངས་ལ་ཤིན་ཏུ་གནོད།
རང་ཉིད་ལ་ཆེས་ཤ་ཉེ་བའི་མི་གཉིས་ཀྱི་བར་འགལ་བ་བྱུང་དུས། བྱིས་པས་རང་ཉིད་ཀྱིས་ཆེས་བདེ་འཇགས་ཤིག་ཏུ་འདོད་པས་འཚོ་གནས་མེད་པར་ཆགས་འགྲོ་བ་དང་། བྱིས་པས་སྤོབས་པ་བསྐྱེད་ནས་ཕ་མ་ལ་ཁ་ཏ་བྱས་ཀྱང་མ་ཕན་ཚེ། ཁོ་ཚོ་སྡུག་ལ་ཐུག་ནས་གྲོགས་མེད་ཁེར་རྐྱང་དང་། མཐོང་ཆེན་མི་བྱེད་པ། ཐ་ན་སྐྱོ་སྣང་གི་ངང་ནས་འཚོ་བ་ལ་དོན་སྙིང་མེད་པར་འདོད་ངེས་ཡིན།
དུས་ཡུན་རིང་པོར་འཆམ་མཐུན་མེད་པའི་ཁྱིམ་ནང་དུ་འཚོ་བ་རོལ་ན་བྱིས་པའི་སེམས་ཁམས་དང་རང་གཤིས་ལ་འགྱུར་བ་བྱུང་ནས་བརྩེ་སེམས་མེད་པར་ཆགས་འགྲོ་བ་དང་གཞན་ལ་ཡིད་ཆེས་མེད་པ། མི་ལ་སྣང་དོགས་མི་བྱེད་པ། དཀྲུག་སློང་བར་དགའ་བ། སྤྱོད་པ་རྩུབ་པའམ་ཁ་གྲགས་རྒྱུར་མི་དགའ་བ། ཡོད་ཚད་སེམས་ལ་འཛིན་པ། ཕྱི་ནུར་བྱེད་རྒྱུར་དགའ་བ། ཕྱིའི་དངོས་པོ་ལ་སྤྲོ་སྣང་མེད་པར་གྱུར་ནས། འཚར་ལོངས་བྱུང་ཚེ་ལམ་ལོག་ཏུ་འགྲོ་སྲིད།
གཉིས། སྐད་ཆ་ཡག་པོ་བཤད་མི་ཤེས་པའི་ཁྱིམ་ཚང་།
སྐད་ཆའི་ནང་དུ་རྣམ་འགྱུར་སྐོང་ཡོད། ཁྱེད་ཀྱིས་བཤད་པའི་སྐད་ཆ་རེ་རེས་ཀྱང་མི་ལ་སྤྲོ་སྣང་སྟེར་ཐུབ་ལ་གནོད་ཀྱང་སྐྱེལ་ཐུབ། ཁྱིམ་བདག་མི་ཉུང་བ་ཞིག་གིས་བྱིས་པ་ལ་བསྟོད་བསྔགས་དང་ཁས་ལེན་མི་བྱེད་པར། འཕྱ་དམོད་དང་མཚིང་འབྲུ། རྡུང་རྡེག་བྱེད་པ་སོགས་ཀྱི་ཐབས་ཀྱིས་བྱིས་པར་སློབ་གསོ་གཏོང་། སློབ་གསོ་གཏོང་སྟངས་འདི་ལ་ཆེད་བཀོད་མིང་ཚིག་ཅིག་ཡོད་པ་ནི༼རྡུང་རྡེག་རྣམ་པའི་སློབ་གསོ༽ཟེར་བ་དེ་ཡིན།
རྒྱུན་མཐོང་གི་སྐད་ཆ་དག་ནི་གཤམ་གསལ་ལྟར་ཡིན་དེ། ཁྱོས་ལྟོས་དང་མི་ག་གེ་མོས་ཅི་འདྲའི་བསམ་ཤེས་པ་ལ་ཨང་། ཁྱོད་མི་དེའི་རྐང་ཡས་ལ་དོ་ན་ང་བསོད་ནམས་ཆེ་ལྟ་བུ། ཁྱོས་དོན་དག་དེ་སྒྲུབ་བསམ་མམ། ཆོག་ནི་བྱས། ངས་བལྟས་ན་ཁྱོད་ཨ་ལག་སར་ལ་འོ་དྲི་རེད། དོན་དག་འདི་འདྲའི་སློ་མོ་ཞིག་ཀྱང་སྒྲུབ་མི་ཐུབ་ན་ཁྱོད་ལ་དགོས་པ་ཅི་ཞིག་ཡོད། གླེན་པ་ནོར་འདྲ་ཞིག་རེད། གོང་གི་རྡུང་རྡེག་དེ་དག་གིས་ན་ཆུང་ཅི་འདྲའི་མང་པོ་ཞིག་ལ་ལྐོག་ནས་མིག་ཆུ་འཛད་མེད་ཅིག་བཞུར་དུ་བཅུག་ཡོད་ཨང་། སྐད་ཆ་འདི་འདྲ་ཞིག་བཤད་ཡོད་པ་དེ་ཤིན་ཏུ་ལེགས། ཕ་མའི་སྤྲད་པའི་རྡུང་རྡེག་རེ་རེའི་ངན་རྐྱེན་ནི་གནས་སྐབས་ཙམ་མ་ཡིན་པར། རྣོ་ཁབ་ཅིག་དང་འདྲ་བར་ལོ་ཟླའི་གོས་ཆེན་ཕིག་ནས་བྱིས་པའི་སེམས་གཏིང་དུ་ཟུག་འགྲོ་ཞེས་བཤད་ཡོད།
གསུམ། ཆུང་མ་ལ་རྒྱུན་པར་གཙི་མཐོང་མེད་པའི་ཁྱིམ་ཚང་།
ཁྱིམ་ཚང་ཞིག་ཏུ་བཟའ་ཟླའི་འབྲེལ་བ་ནི་ཀུན་ལས་ཀྱང་གལ་ཆེ། ཐ་ན་ཕ་བུའི་འབྲེལ་བ་ལས་ཀྱང་གལ་ཆེ། བཟའ་ཟླའི་འབྲེལ་བ་བཟང་བོ་ཞིག་ཆགས་པའི་རྨང་གཞི་ནི་གཙི་བཀུར་ཡིན། དེ་བས། ཁྱོ་གས་ཆུང་མ་ལ་གཙི་མཐོང་ཆེ་དང་མི་ཆེ་བས་བྱིས་པ་གསོ་སྐྱོང་ལ་གནམ་སའི་ཁྱད་པར་ཡོད། བཟའ་ཟླ་འབྲེལ་བ་མི་བཟང་ན་ཕ་བུའི་འབྲེལ་བ་ཡང་བཟང་མི་སྲིད་པ་ནི་འགྱུར་བ་མེད་པའི་ཆོས་ཉིད་ཅིག་ཡིན། ངེད་ཚང་གི་ཁྱིམ་མཚེས་ཀྱི་ཁྱོ་གས་རྒྱུན་པར་བྱིས་པའི་གོ་ས་ནས་ཆུང་མར་སྡིགས་མོ་བྱེད། དེས་མཇུག་འབྲས་ནི་དོན་དག་ཆུང་ངུ་ཞིག་གི་དོན་དུ་ཡང་བྱིས་པས་ཕ་ལ་ལད་མོ་བྱས་ནས་ཨ་མར་སྡིགས་མོ་བྱེད་པ་སྟེ། ༼ངས་བལྟས་ན་ངའི་ཨ་ཕས་ཉིན་འགར་ཁྱེད་ལ་གཅར་རྡུང་མ་བྱས་ན་ཁྱེད་འདུག་མི་ཚུགས་པ་འདྲ༽སོགས་ཟེར། དེ་ནི་ཅི་འདྲའི་བསྙེན་བཀུར་མེད་པ་ཞིག་རེད་ཨང་། ད་སྐབས་བྱིས་པ་དེ་གཞན་ལ་འཛིང་རེས་བྱེད་རྒྱུར་དགའ་ཞིད་། ཐ་ན་རང་གི་ཕས་ཀྱང་བདག་ཐུབ་ཀྱིན་མེད།
ཞིབ་འཇུག་བྱས་པ་ལས་ཤེས་གསལ་ལྟར་ན་ཁྱོ་གས་ཆུང་མར་སྡིགས་མོ་བྱེད་པ་དག་གི་བྱིས་པ་ནར་སོན་སྐབས་མི་དང་མིའི་འབྲེལ་བ་ཧ་ཅང་རྫོབ་པོ་ཡིན་པ་དང་། བྱ་སྤྱོད་ཡ་མ་གཟུངས་ཡིན། ཆུང་མ་ལ་རྡུང་བར་དགའ་བ་ཚོའི་བྱིས་པ་ནི་སློབ་གྲྭར་གནས་སྐབས་སྐད་ཆ་རྩོག་བཤད་ལ་དགའ་བ་དང་སྐོར་རྡུང་རྒྱག་རྒྱུར་དགའ་བ་ཡིན།
གོང་གི་དཔེ་གཞི་ལས་ཤེས་ཐུབ་པ་ནི་ཁྱོ་གས་ཆུང་མར་གཙི་བཀུར་མ་བྱས་པར། ཆུང་མར་ཁྱིམ་ནང་དུ་གོ་ས་མེད་སོང་ན། བྱིས་པའི་མིག་ནང་དུ་ཡང་ཨ་མའི་སྣང་བརྙན་བཟང་པོ་མེད་པ་དང་ཨ་མས་བྱིས་པ་ལ་སློབ་གསོ་ཡང་རྒྱག་དཀའ། བྱིས་པས་ནོར་འཁྲུལ་བཟོ་སྐབས་ཨ་མས་སློབ་གསོ་ཅི་ལྟར་བཏང་ན་ཡང་བྱིས་པས་ཁ་ཡ་མི་བྱེད་པར་མ་ཟད། ཐ་ན་མཐོང་ཆུང་བྱས་ནས། ཨ་ཕས་ཁྱེད་རང་གླེན་པ་ཞིག་རེད་ཟེར་བས་ངས་ཁྱེད་ཀྱི་ཁ་ལེན་དོན་མེད་སོགས་ཟེར་བ་དང་། དེ་ལྟར་ཡུན་རིང་འགོར་རྗེས་བྱིས་པས་མི་སུ་ཞིག་གི་ཁ་ལ་ཡང་ཉན་མི་སྲིད།
བཞི། ཁ་པར་ལ་ཁ་འགར་མི་ཐུབ་པའི་ཁྱིམ་ཚང་།
བྱིས་པས་ལས་བྱ་འབྲི་དུས་ཁྱེད་ཀྱིས་ཁ་པར་རྩེད། བྱིས་པས་དཔེ་ཆར་ལྟ་དུས་ཁྱེད་ནི་ཁ་པར་རྩེད། བྱིས་པར་ཁྱེད་ཀྱི་འདུག་རོགས་མཁོ་དུས་ཁྱེད་སྔར་བཞིན་ཁ་པར་རྩེད། ཤེས་ནུས་ཆ་འཕྲིན་གྱི་དུས་སྐབས་འདིར་མི་རྣམས་ཁ་པར་དང་འབྲལ་དཀའ་བ་ངོ་མ་རེད་མོད། ཁ་པར་མེད་ཚེ་གསོན་ཐབས་བྲལ་བའི་དུས་སྐབས་ལ་ཐོན་མེད། ཁྱེད་ཀྱིས་རང་ཉིད་བྱིས་པ་དང་ལྷན་དུ་ཡོད་ན་ད་གཟོད་ཁོ་ཚོར་འདུག་རོགས་བྱས་སོང་འདོད་དམ། ཁྱེད་ཀྱིས་བསམ་ན་ཁ་པར་བཀོལ་ནས་བྱིས་པར་དྲིས་ལན་འཚོལ་བཤེར་བྱེད་རོགས་བྱས་ན་འགྲིག་གམ།
དེ་འདྲ་ཞིག་ཁྱོན་ནས་མིན། བྱིས་པ་ལ་དགོས་པ་ནི་ཟོལ་གྱི་རོགས་རམ་ག་ལ་ཡིན། ཐ་ན་སེམས་བདེ་མོས་བྱིས་པའི་གམ་དུ་དུས་ཚོད་ཕྱེད་ཙམ་བསྡད་པ་དེ་ཁ་པར་བཟུང་ནས་བྱིས་པ་དང་ལྷན་དུ་དུས་ཚོད་གཉིས་ལ་བསྡད་པ་ལས་ཀྱང་བཟང་། དུས་ཚོད་ནི་སྐད་ཅིག་གིས་འདས་འགྲོ བྱིས་པར་ཁྱེད་རང་མཁོ་བས་དུས་སུ་ཁྱེད་ཀྱིས་ཁ་པར་གདམ་པ་རེད། དེ་ལས་ཁྱེད་བྱིས་པ་དང་ལྷན་འཚར་ལོངས་བྱུང་བའི་གཏམ་རྒྱུད་མང་པོ་ཞིག་ལ་གོ་འཛོལ་འགྲོ་ལ། བྱིས་པ་དང་བར་ཐག་རིམ་བཞིན་རིང་དུ་སོང་ནས་ཕ་མ་བུ་ཕྲུག་གི་འབྲེལ་བ་ཟབ་མོ་ཞིག་ཆགས་མི་ཐུབ།
དེ་མ་ཟད་བྱིས་པའི་ལད་ཟློས་ཀྱི་ནུས་པ་ཧ་ཅང་ཆེ་བས་ཁྱིམ་བདག་གིས་ཁ་པར་རྩེད་དུས་ཁོ་ཚོས་ཀྱང་ལད་མོ་བྱེད་པ་རེད། བྱིས་པ་ཁ་པར་ལ་མགོ་འཁོར་ཚར་དུས་ད་གཟོད་ཁ་པར་ནི་གནོད་བྱེད་ཅིག་ཡིན་པ་ཧ་གོ བདེ་སྐྱིད་ལྡན་པའི་བྱིས་པ་ཚང་མར་འདྲ་ས་ཞིག་ཡོད་དེ། ཁྱིམ་ཚང་ནི་ཨ་མའི་འཇིག་རྟེན་དང་ཨ་ཕའི་རྒྱལ་ས། བྱིས་པའི་རྩེད་ར་ཡིན་པ་དེ་རེད། དེ་ནི་བདེ་སྐྱིད་ལྡན་པའི་ཁྱིམ་ཚང་ཞིག་གི་སྣང་བརྙན་དངོས་ཡིན།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/27082.html


text:
ཚེས ༢༡ ཉིན་གྱི་དགོང་མོའི་ཆར། མི་དམངས་དྲ་བའི་སྐད་འཕྲིན་སྤྱི་སྟེགས་སུ་ཉེ་ཆར་ཀུན་གྱིས་དོ་སྣང་བྱ་ཡུལ“སྟག་རྒན”འཛིན་བཟུང་གི་གོམ་འགྲོས་ཇེ་དལ་སོང་འདུག་ཅེས་པའི་གླེང་ཕྱོགས་ཐད་རྩོམ་ཡིག་སྤེལ།
དུས་སྐབས་ཤིག་རིང་དུ་ཀྲུང་དབྱང་སྒྲིག་བཤེར་ཨུ་ལྷན་གྱིས་གསར་ལམ་ཁག་གི་གསར་འགྱུར་ཐོག་མའི་བར་སྟོང་ཟིན་མི་འདུག་པ་དེས་ནི། སྟག་རྒན་རྗེས་མ་དེ་སུ་ཡིན་ཐད་ལ་རེ་ཞིག་དྲིས་ལན་མེད་པར་གྱུར་པ་དང་། སྟག་རྒན་འཛིན་བཟུང་གི་གོམ་འགྲོས་ཇེ་དལ་དུ་སོང་པ་ནི་ཀྲུང་དབྱང་གི་རུལ་རྒོལ་སྟོབས་ཤུགས་ཇེ་ཞན་གྱུར་པ་ཡིན་ནམ་ཅི་ཞེས་ཀུན་གྱིས་ཚོད་དཔག་ཅི་རིགས་བྱེད་པའི་གནས་སུ་ལྟུང་།
དེ་ལྟར་ནའང་དོན་དུ་ཀྲུང་དབྱང་སྒྲིག་བཤེར་ཨུ་ལྷན་ནི་སྐད་ཅིག་ཙམ་ཡང་ཁོམ་མི་འདུག་སྟེ། ཉེ་ཆར་གྱི་ཆ་འཕྲིན་དག་ཕྱོགས་བསྡུས་བྱས་ཚེ། དུས་ཡུན་ལོ་ངོ་གཉིས་རིང་གི་སྟག་འཛིན་རུལ་རྒོལ་གྱི་ལས་རིམ་ཁག་སྤེལ་བའི་རྗེས་སུ། ཀྲུང་དབྱང་གི་རུལ་རྒོལ་ལས་དོན་ཡང་ཚད་རིམ་གསར་པ་ཞིག་ཏུ་སླེབས་འདུག་སྟེ། དེ་ནི་སྔོན་ཆད་བཞིན་གྲོང་ཁྱེར་གཅིག་དང་ས་གནས་གཅིག མི་སྣ་གཅིག་དང་དོན་དག་གཅིག་ཙམ་ལ་དམིགས་པའི་ཚད་བཀག་མེད་པར། དེ་ལས་ཀྱང་ལས་དོན་གཞི་རྒྱ་ཆེ་བ་ཞིག་སྤེལ་ཡོད་པ་དང་། རུལ་རྒོལ་གྱི་ལས་སྒོ་སྤྱིའི་ངོས་ནས་རུལ་རྒོལ་བྱེད་མི་ཕོད་པ་ཙམ་གྱིས་མཇུག་བསྡུ་བ་མིན་པར། རུལ་སུངས་བྱེད་མི་རུང་པ་དང་རུལ་སུངས་བྱེད་མི་འདོད་པ་ནི་ད་གཟོད་ཀྲུང་དབྱང་གི་དམིགས་ཡུལ་མཐར་ཐུག་དེ་ཡིན་འདུག
ཀྲུང་དབྱང་གིས་ས་གནས་སྒྲིག་བཤེར་ཨུ་ལྷན་གྱི་ཧྲུའུ་ཅི་གཅིག་འཕྲོ་རིམ་འཕྲོ་བརྗེས་ནས་རུལ་རྒོལ་གྱི་སྟོབས་ཤུགས་གཙོ་བོ་བཙུགས་པ།
ཟླ༥པའི་ཚེས༢༠ཉིན། ཉིང་ཤ་སྲིད་ཁྲིམས་ཨུ་ལྷན་གྱི་ཧྲུའུ་ཅི་ཝང་ཡན་སི་ཁྲོན་ཞིང་ཆེན་གྱི་སྒྲིག་བཤེར་ཨུ་ལྷན་གྱི་ཧྲུའུ་ཅིར་བསྐོར་བཞག་གནང་ཡོད་ཅིང་། ༢༠༡༥ལོའི་འདས་པའི་གཟའ་འཁོར་ལྔ་ཙམ་གྱི་རིང་དུ། ཁོ་རང་འདུས་པའི་ཞིང་ཆེན་ཁག་གི་སྒྲིག་བཤེར་ཨུ་ལྷན་གྱི་ཧྲུའུ་ཅི་དྲུག་བརྗེ་འདུག་པ་ནི་དེ་སྔོན་དང་བསྡུར་ན་བརྗེ་གྲངས་མང་པའི་ཚོད་ཡིན་ཏེ། ཚོགས་ཆེན་བཅོ་བརྒྱད་པའི་རྗེས་ནས་༢༠༡༤ལོའི་ལོ་མཇུག་བར་མི་བརྒྱད་ལས་བརྗེས་མི་འདུག
ཚོགས་ཆེན་བཅོ་བརྒྱད་པའི་རྗེས་ནས་མིག་སྔའི་བར། ། ཞིང་ཆེན༡༣གྱི་ཞིང་ཆེན་རིམ་པའི་སྒྲིག་བཤེར་ཨུ་ལྷན་གྱི་ཧྲུའུ་ཅི༡༤བརྗེས་སྒང་ཡིན་ལ། དེ་ལས༦ནི་ཀྲུང་དབྱང་ནས་མར་མངགས་པ་དང་། ༦ནི་ས་གནས་མི་འདྲ་བ་ནས་བརྗེ་སྤོར་བྱས་པ། མི་སྣ༢ནི་ས་གནས་དེ་ག་རང་ནས་བསྐོ་བཞག་བྱས་འདུག
ཞིང་ཆེན་རིམ་པའི་སྒྲིག་བཤེར་ཨུ་ལྷན་གྱི་ཧྲུའུ་ཅི་དག་འཕྲོ་རིམ་འཕྲོར་བརྗེས་པ་ནི་ཀྲུང་དབྱང་གིས་རུལ་རྒོལ་བཀོད་སྒྲིག་གི་ལས་རིམ་གལ་ཆེན་ཞིག་ཡིན་པ་དང་། ཚོགས་ཆེན་བཅོ་བརྒྱད་པ་ནས་བཟུང་། ཀྲུང་དབྱང་གི་སྟག་འཛིན་རུལ་རྒོལ་ལས་དོན་ལ་གསར་ལམ་ཁག་ཏུ་དོ་སྣང་ཆེན་པོ་བྱས་ཡོད་ཅིང་གྲུབ་འབྲས་ཡང་མི་དམན་པ་ལོན་ཡོད། དེ་ལྟར་ནའང་ཀྲུང་དབྱང་གི་རུལ་རྒོལ་ལས་དོན་གྱི་ཆོད་སེམས་དང་བསྡུར་ན་གཞི་རིམ་ས་ཁུལ་དུ་རུལ་རྒོལ་ལས་དོན་ཐད་ཧུར་སེམས་ཡིད་ཚིམ་པ་ཞིག་མེད་པར་འདྲ་ལ། ཐ་ན་ས་ཆ་ཁ་ཤས་སུ་འགན་ཁུར་འགྲུབ་ཐབས་ཙམ་བྱས་འདུག དེའི་ཐད་ཀྲུང་དབྱང་སྒྲིག་བཤེར་ཨུ་ལྷན་གྱི་དྲ་བར་རུལ་རྒོལ་ནི་ཀྲུང་དབྱང་གཅིག་པུར་བརྟེན་པ་ཙམ་གྱིས་ཚར་གཅོད་བྱེད་ག་ལ་ཐུབ་ཅེས་ལྡོག་འདྲི་བྱས་ཡོད་པ་རེད།
ལོ་ངོ་གཉིས་ལྷག་རིང་གི་སྟག་འཛིན་གྱི་ཟིལ་ཤུགས་ལ་བརྟེན། མིག་སྔར་རུལ་རྒོལ་ལས་དོན་དེ་ཡུལ་ལུང་ཀུན་ལ་ཁྱབ་ནས་མི་མང་གི་ཉེ་འགྲམ་གྱི་རུལ་སུངས་སྤྱོད་ངན་མཐའ་དག་ཐག་གཅོད་བྱེད་པའི་གནད་འགག་གི་དུས་སུ་སླེབས་ཡོད་པ་དང་། དམིགས་འབེན་འདི་འགྲུབ་དགོས་ན་ཀྲུང་དབྱང་གི་སྟོབས་ཤུགས་རྐྱང་པར་བརྟེན་ན་ནི་འགྲུབ་ཤིན་ཏུ་དཀའ་བས། རུལ་རྒོལ་གྱི་ལས་སྒོར་སྟོབས་ཤུགས་དེ་ལས་ལྷག་པ་སྐྱེད་བསྲིངས་བྱེད་དགོས་པ་རེད།
ཀྲུང་དབྱང་གིས་ཞིང་ཆེན་རིམ་པའི་སྒྲིག་བཤེར་ཨུ་ལྷན་གྱི་ཧྲུའུ་ཅི་འཕྲོ་རིམ་འཕྲོར་བརྗེས་ནས་སྒྲིག་བཤེར་གྱི་སྒྲིག་ཁོངས་ཕྱིའི་མི་སྣ་མང་པོ་གོང་སྒྲིག་བྱས་པ་ནས་འགོ་བརྩམས་ཏེ། རུལ་སུངས་ཀྱི་འབྲེལ་བ་གཏན་འཁེལ་དག་ཚར་གཅོད་བྱེད་རྒྱུ་མ་ཟད། དེ་སྔོན་རུལ་སུངས་ཁྲོད་མིག་གིས་མཐོང་པ་དག་དོ་དམ་བྱེད་མི་ཐུབ་པ་དང་དོ་དམ་བྱེད་ཐུབ་པ་དག་མིག་གི་མི་མཐོང་པའི་དཀའ་གནད་ཐག་གཅོད་བྱས་འདུག
རུལ་སུངས་བྱེད་མི་ཕོད་པའི་ལས་ཀར་གྲུབ་འབྲས་ལོན་ཡོད་པ་དང་། རུལ་སུངས་བྱེད་མི་རུང་པ་དང་རུལ་སུངས་བྱེད་མི་འདོད་པ་དེ་ལས་རིམ་དུ་བཀོད་སྒྲིག་བྱས་འདུག
མི་དོན་བཀོད་སྒྲིག་བྱེད་ཚད་ཇེ་མགྱོགས་སུ་གཏོང་ཞོར། ཀྲུང་དབྱང་གིས་ལམ་ལུགས་ངོས་ཐད་ཀྱི་ལས་ཀར་འགོ་བརྩམས་ཏེ། རུལ་སུངས་བྱེད་མི་ཕོད་པ་ནས་རུལ་སུངས་བྱེད་མི་འདོད་པ་དང་། རུལ་སུངས་བྱེད་མི་རུང་པའི་ཕྱོགས་སུ་འགྱུར་བ་གཏོང་པར་རྟིང་སྐུལ་བྱས།
ཉེ་ལམ་ཝང་ཆི་ཧྲན་གྱི་གསུངས་བཤད་ཁག་ལས་ལམ་ལུགས་འཛུགས་བསྐྲུན་ལ་མཐོང་ཆེན་བྱེད་བཞིན་པ་མཚོན་ཏེ། ཀྲུང་དབྱང་སྒྲིག་བཤེར་ཨུ་ལྷན་གྱི་དྲ་བར་སྤེལ་བ་ལྟར་ན། ཟླ༥པའི་ཚེས༨ནས་ཚེས༡༠ཉིན་བར། ཝང་ཆི་ཧྲན་གྱིས་ཀྲེ་ཅང་ས་ཁུལ་རྟོག་ཞིབ་གནང་སྐབས།“ཏང་གི་སྒྲིག་ཡིག་དང་གཏན་འབེབས་ཀྱི་གོ་རྟོགས་ཇེ་མཐོར་བཏང་ནས་ལམ་ལུགས་གསར་གཏོད་ལ་སྐུལ་འདེད་བྱེད་རྒྱུ་དང་། 《ཀྲུང་གོ་གུང་ཁྲན་ཏང་གི་སྒྲིག་ཁྲིམས་ཆད་གཅོད་སྲོལ་ཡིལ》ལ་བཟོ་བཅོས་ལེགས་པོ་བཏང་ནས་སྒྲིག་ཁྲིམས་དང་སྒྲིག་ལམ་དེ་བཅའ་ཁྲིམས་ཀྱི་སྔོན་དུ་འགྲེངས་ཐུབ་པ་དང་། ཏང་སྲོལ་སྲིད་གཙང་འཛུགས་བསྐྲུན་དང་རུལ་རྒོལ་འཐབ་རྩོད་ཀྱ་མདུན་བསུ་དགོས”ཞེས་བསྟན་བྱུང་།
སྐད་ཆ་འདི་ལས་ཕྱིས་འབྱུང་ཏང་གི་སྒྲིག་ཁྲིམས་ཆད་གཅོད་སྲོལ་ཡིག་ལ་ངེས་པར་དུ་བཟོ་བཅོས་རྒྱག་སྲིད་པ་རྟོགས་ཐུབ་ལ། ཝང་ཆི་ཧྲན་གྱིས་ཐེངས་འདིའི་བཟོ་བཅོས་སུ་ཕྱོགས་གཅིག་ནས་སྒྲིག་སྲོལ་དང་ཁྲིམས་ལུགས་གཉིས་ཐད་ཀྱི་ནང་དོན་བསྐྱར་ཟློས་དག་བཟོ་བཅོས་བརྒྱབ་ནས། “སྒྲིག་ལམ”དང“སྒྲིག་ཁྲིམས”དབྱེ་བ་མི་དགར་པའི་གནད་དོན་ཐག་གཅོད་བྱེད་དགོས་པ་དང་། གཉིས་ནས་ཆབ་སྲིད་སྒྲིག་ཁྲིམས་དང་ཆབ་སྲིད་སྒྲིག་ལམ་ཞིབ་ཕྲ་ཅན་དང་འབུར་དུ་ཐོན་པར་བྱས་ནས་ཏང་གི་སྒྲིག་ཁྲིམས་སྔར་བས་མངོན་གསལ་ཡིན་དགོས་ཞེས་དམིགས་སུ་བསྟན་བྱུང་།
དེ་མཚུངས་སུ་རུལ་རྒོལ་ལས་དོན་ལམ་ལུགས་ཅན་དུ་སྐུལ་འདེད་བྱེད་སྒང་ཡིན་ཏེ། ད་ལོའི་ཟླ༤པར། ཀྲུང་གུང་ཀྲུང་དབྱང་གཞུང་སྒྲུབ་ཁང་གིས《ཞིང་ཆེན(རང་སྐྱོང་ལྗོངས། ཐད་སྐྱོང་གྲོང་ཁྱེར)གྱི་སྒྲིག་བཤེར་ཨུ་ལྷན་གྱི་ཧྲུའུ་ཅི་དང་། ཧྲུའུ་ཅི་གཞོན་པའི་འོས་མི་འདེམས་སྟངས་དང་བརྟག་ཞིབ་བྱ་ཐབས(ཚོད་ལྟའི་ལག་བསྟར)》དང་《ཀྲུང་དབྱང་སྒྲིག་བཤེར་ཨུ་ལྷན་གྱིས་མངགས་པའི་སྒྲིག་བཤེར་ཙུའུ་ཡི་ཙུའུ་ཀྲང་། ཙུའུ་ཀྲང་གཞོན་པའི་འོས་མི་འདེམས་སྟངས་དང་བརྟག་ཞིབ་བྱེད་ཐབས(ཚོད་ལྟའི་ལག་བསྟར)》《ཀྲུང་དབྱང་གིས་དོ་དམ་བྱེད་པའི་ཁེ་ལས་ཀྱི་སྒྲིག་བཤེར་ཨུ་ལྷན་གྱི་ཧྲུའུ་ཅི་དང་ཧྲུའུ་ཅི་གཞོན་པའི་འོས་མི་འདེམས་སྟངས་དང་བརྟག་ཞིབ་བྱེད་ཐབས(ཚོད་ལྟའི་ལག་བསྟར)》པར་འགྲེམས་གནང་། འོས་མིར་བརྟག་ཞིབ་བྱེད་ཐབས་འདི་གསུམ་གྱིས་གོང་རིམ་སྒྲིག་བཤེར་ཨུ་ལྷན་གྱིས་གཤམ་གྱི་སྒྲིག་བཤེར་ཨུ་ལྷན་གྱི་འགོ་ཁྲིད་ཀྱི་ནུས་པར་ཤུགས་སྣོན་བྱས་ནས། སྒྲིག་བཤེར་སྡེ་ཚན་གྱི་རིམ་པ་གཅིག་པའི་ཏང་ཨུད་ལ་ལྟ་སྐུལ་བྱེད་པའི་ནུས་པ་ཇེ་དྲག་ཏུ་གཏོང་ཐུབ་པ་ནི་གདོན་མི་ཟའོ། “མི་སྣ་འདེམས་པ་དང་བཀོལ་སྤྱོད་ལ་དོ་དམ་ལེགས་པོ་བྱས་པ་ཡིན་ན་ནི་ཆེས་གཞི་རྩའི་ལས་དོན་ལ་དོ་དམ་བྱས་པ་ཡིན་ལ”ལམ་ལུགས་ཀྱིས་མི་སྣ་འདེམས་པ་དང་བཀོལ་སྤྱོད་ལ་དོ་དམ་བྱས་པ་ཡིན་ན། ཆེས་རྩ་བའི་གནད་དོན་ལ་དོ་དམ་བྱེད་པའི་ནུས་པ་མངོན་གསལ་གྱིས་ཇེ་མཐོར་གཏོང་ཐུབ་པ་རེད། དེ་བས་ན། དེ་ནི་སྟག་རྒན་བརྒྱར་རྡུང་རྡེག་བྱས་པ་ལས་ཀྱང་ཕན་ཁེ་ལྡན་པའི་ལས་རིམ་ཞིག་དང་། དེའི་དོན་སྙིང་ནི་རུལ་རྒོལ་གྱི་གནོད་སྐྱོན་འགའ་ཚར་གཅོད་བྱས་པ་ལས་ཀྱང་གལ་ཆེན་པོ་ཡོད་པ་རེད། ཕྱིས་སུ་སྒྲིག་བཤེར་ཨུ་ལྷན་ལ་མཚོན་ན། སྟག་རྒན་ག་ཚོད་དང་སྟག་རྒན་གཟུགས་བོངས་ག་འདྲ་ཞིག་ལ་རྡུང་རྡེག་བྱེད་པ་ལས་ལམ་ལུགས་འཛུགས་བསྐྲུན་གྱིས་ནུས་པ་གོ་ཆོད་ཐོན་རྒྱུ་ནི་ལས་རིམ་ཁྲོད་ཀྱི་གནད་དམ་པ་ཞིག་རེད་དོ། མི་དམངས་དྲ་བར་རུལ་རྒོལ་གྱི་གནོན་ཤུགས་ཤིན་ཏུ་ཆེ་ནའང་དེ་ནི་ཐེག་མི་ནུས་པའི་ཚོད་དུ་སླེབས་མེད་ཅེས་བཀོད་པར། བློ་མཐུན་ཞིས་ཅིན་ཕིང་གིས་“གང་ཞིག་ཁྲིམས་ལུགས་དང་འགལ་བ་ཡིན་ཚེ་འགན་འཁྲི་རྩད་གཅོད་དང་ཐག་གཅོད་བྱེད་དགོས། དེ་ལྟར་བྱས་ཚེ་གནམ་རྒན་མ་རྡིབ་མི་སྲིད”ཅེས་གསུངས་པ་ནང་བཞིན་རེད། དེ་བས་ན་རུལ་རྒོལ་གྱི་ལས་རིམ་འདི་ཡང་ལག་བསྟར་བྱེད་དགོས་པ་ཞིག་ལས་རྣམ་པ་ཙམ་བརྒྱུད་པ་ཞིག་མིན། རུལ་རྒོལ་གྱི་གནད་དོན་ཐད། ཀྲུང་དབྱང་གི་རེ་བ་ནི་ཁྱོན་ཡོངས་ནས་རྒྱལ་ཁ་ལོན་རྒྱུ་དེ་ཡིན་པ་ལས་མིག་སྔའི་རྒྱལ་ཁ་ཆུང་ངུ་ཙམ་གྱིས་ཀྲུང་དབྱང་བློ་ཡིད་ཚིམ་མི་སྲིད་པའོ།
དེར་བརྟེན། རུལ་རྒོལ་བྱེད་ཤུགས་དང་གོམ་འགྲོས་ལ་འགྱུར་བ་གང་ཡང་མི་གཏོང་པ་དང་མཉམ་དུ། རུལ་རྒོལ་གྱིས་ཐབས་ཇུས་ཐད་ཀྱང་གནས་བབ་དང་བླང་བྱ་ལྟར་འགྱུར་བ་ཅུང་ཙམ་རེ་འབྱུང་སྲིད།
ཐོག་མར། སྟག་རྒན་ངེས་པར་དུ་རྡུང་པའི་སྔོན་འགྲོའི་ཆ་རྐྱེན་འོག མང་ཚོགས་སུན་པོ་བཟོས་པའི་སྐྱག་སྦྲང་ཚར་གཅོད་བྱེད་ཐད་འབད་བརྩོན་བླ་ལྷག་བྱེད་དགོས་པ་མ་ཟད། གཞུང་གཉེར་ཁེ་ལས་དང་གཞི་རིམ་ནི་ཕྱིས་འབྱུང་རུལ་རྒོལ་གྱི་གནད་གཙོ་བོར་འཛིན་དགོས།
གཉིས་ནི་། རྩ་བ་དག་ཐེར་བྱེད་པ་དང་ཆབས་ཅིག ཀྲུང་དབྱང་གིས་ལམ་ལུགས་འཛུགས་བསྐྲུན་ལ་སྔར་ལས་ཀྱང་དོ་སྣང་ཆེན་པོ་བྱེད་ཀྱིན་ཡོད་དེ། རྗེས་ཕྱོགས་རུལ་སུངས་བྱེད་འདོད་པའི་དཔོན་རིགས་དཀའ་ངལ་ཆེན་པོར་འཕྲད་དུ་འཇུག་དགོས།


text:
བདག་གིས་ཐེངས་འདིར་གཡུང་དྲུང་བོན་འབངས་ཡོངས་རྫོགས་ཀྱིས་དགའ་སྤོབས་སྐྱེ་འོས་པའི་གནས་ཚུལ་ཞིག་བསྒྲག་རྒྱུ་ཡིན། དེ་ནི་༸ཞྭ་དཀར་གཡུང་དྲུང་བོན་གྱི་གདན་ས་ཆེན་མོ་༸དཔལ་གཤེན་བསྟན་སྨན་རིའི་གླིང་གི་དགེ་བཤེས་ཆོས་འཁོར་ཚང་ཉི་མ་འོད་ཟེར་རིན་པོ་ཆེ་མཆོག་ནུབ་ཕྱོགས་ཡུ་རོབ་གླིང་ཆེན་ཁོངས་གཏོགས་“ཅེག་”སྤྱི་མཐུན་རྒྱལ་ཁབ་(Czech Republic)ཀྱི་སྙན་གྲགས་ཆེ་བའི་“ཆར་ལེ་སི་”གཙུག་ལག་སློབ་གཉེར་ཁང་ཆེན་མོ་(Charles University)ནས་ད་ལམ་འབུམ་རམས་(PhD)པའི་སློབ་གཉེར་གྱི་མཐའ་མའི་ཡིག་རྒྱུགས་ཆེན་མོ་ལེགས་འཕྲོད་བྱུང་སྟེ། ཉེ་བའི་ལོ་རབས་ནང་ཚད་མཐོའི་མཁས་དབང་གི་གོ་མིང་‘‘འབུམ་རམས་པ་’’ཞེས་པའི་རླབས་ཆེན་གྱི་མཚན་གནས་དེ་དངོས་སུ་བཞེས་པའི་སྐོར་གྱི་གཏམ་བཟང་དེ་ཡིན།
དེ་ཡང་ཁོང་ནི་༸གདན་ས་སྨན་རིའི་གླིང་གི་རབ་འབྱམས་དགེ་བའི་བཤེས་གཉེན་གྱི་ནང་ནས་འབུམ་རམས་པའི་མཚན་གནས་བཞེས་མཁན་ཐོག་མ་དེ་ཡིན་པ་མ་ཟད། བོན་གྱི་དགེ་འདུན་པའི་ཁྲོད་ནས་འབུམ་རམས་པ་ཐོན་མཁན་ཡང་འགོ་མ་དེ་ཡིན། ལྷག་པར་ཁོང་གི་འཁྲུངས་ཡུལ་དོལ་པོའི་སྤྱི་ཚོགས་ནས་འབུམ་རམས་པ་ཆགས་པའང་དང་པོར་གྱུར་འདུག་པས། མཛད་རྗེས་འདི་ནི་ཁོང་གིས་བོན་པོ་སྤྱི་དང་བྱེ་བྲག་དོལ་པོའི་སྤྱི་ཚོགས་ནང་ཤེས་ཡོན་བྱ་གཞག་གི་ཐད་ནས་ལོ་རྒྱུས་ཐོག་ངོམ་རིན་ཆོག་པའི་རྡོ་རིང་དྲ་མ་ཞིག་བཞེངས་པར་སྐད་གསང་མཐོན་པོས་བཤད་ཆོག་པས་སོ། །
ཁོང་གིས་སློབ་གཉེར་གནང་སའི་“ཆར་ལེ་སི་”གཙུག་ལག་སློབ་གཉེར་ཁང་ཆེན་མོ་ནི་ཕྱི་ལོ་༡༣༤༨ལོར་དབུ་བརྙེས་སྟབས། ཡུ་རོབ་དཀྱིལ་མའི་གཙུག་ལག་སློབ་གཉེར་ཁང་ཐོག་མ་དང་། འཛམ་གླིང་ནང་གི་གཙུག་ལག་སློབ་གཉེར་ཁང་རྩེ་གྲས་སུའང་བརྩི། དེར་བརྟེན་ཚན་རིག་པ་གྲགས་ཅན་“ཨ་ཡིན་ཤི་ཊ་ཡིན་”(Albert Einstein)སོགས་ཀྱང་དེར་སློབ་གཉེར་གནང་མྱོང་བར་གྲགས། དེས་ན་ཆོས་འཁོར་ཚང་རིན་པོ་ཆེས་དེར་སློབ་གཉེར་གནང་ཞོར་དུ་ལས་དོན་གལ་ཆེན་གཞན་ཞིག་བསྒྲུབས་ཡོད་པ་ནི། ད་ནས་བཟུང་ཉམས་ཞིབ་པ་རང་ཉིད་ལ་དབྱིན་ཡིག་གི་ཤེས་ཚད་འཛོམས་ཚེ་༸གདན་ས་སྨན་རིའི་གླིང་གི་དགེ་བཤེས་ཀྱི་ཕྱག་འཁྱེར་ཐོག་སློབ་གཉེར་ཁང་ཆེན་མོ་དེ་ནས་འབུམ་རམས་པའི་སློབ་སྦྱོང་ཆེད་དུ་འཛུལ་རྒྱུགས་གཏང་ཆོག་པའི་རྒྱལ་སྒོ་ཡང་ཁོང་གིས་ཕྱེས་ཡོད་པ་ནི་མི་བཟང་གཅིག་གིས་དོན་བཟང་གཉིས་བསྒྲུབས་ཀྱི་དཔེ་ལས་མ་འདས་སོ། །
ཁོང་གིས་དེར་སློབ་གཉེར་གནང་སྟངས་ཀྱི་བརྒྱུད་རིམ་ནི། སྤྱིར་བཏང་ཕྱི་ལོ་༢༠༠༩ལོར་འབུམ་རམས་པའི་འཛུལ་རྒྱུགས་འཕྲོད་རྗེས་སུ་སྔ་གཞུག་རིམ་པས་ཐོག་མར་༢༠༡༠ལོར་བོད་ཀྱི་ལོ་རྒྱུས་སྐོར་ཚན་རིག་ཉམས་ཞིབ་ཀྱི་ཐོག་ནས་རྒྱུགས་སྤྲོད་དང་། ༢༠༡༡ལོར་དབྱིན་ཇི་སྐད་ཡིག་གི་རྒྱུགས་སྤྲོད། ༢༠༡༢ལོར་དགོས་མཁོའི་དབང་གིས་སྐད་ཡིག་རིག་པ་(Linguistics)ལའང་སློབ་གཉེར་གནང་སྟེ་ཡིག་རྒྱུགས་ཀྱང་སྤྲད་འདུག དེ་ནས་མཐར་༢༠༡༣ལོར་རྒྱལ་ཁབ་ཀྱི་རྒྱུགས་སྤྲོད་ཆེན་མོ་(State PhD Examination)འཕྲོད་མཚམས་ནས་འབུམ་རམས་པའི་མཐར་ཕྱིན་རྩོམ་རྒྱུགས་ཀྱི་དཔྱད་དེབ་ཆེན་མོ་(PhD thesis)དེ་ཉིད་དངོས་སུ་འབྲི་འགོ་བཙུགས་པས་འདི་ལོར་མཇུག་ལེགས་གྲུབ་བྱུང་ཞིང་། ༢༠༡༧ལོའི་ཟླ་བ་༦པའི་ཚེས་༢༦ཉིན་ཨོག་སི་ཧྥོར་ཌི་(Oxford)ཡི་སློབ་དཔོན་ཆེན་མོ་ཆར་ལེ་སི་རམ་བྷལ་(Charles Ramble)སོགས་བོད་རིག་པའི་མཁས་དབང་དང་། སློབ་སྟོན་དགེ་རྒན་ཆེན་མོ་(Supervisor)ཌ་ནི་ཡལ་བྷེ་རོན་སི་ཀི། (Daniel Berounsky) ཤར་ཕྱོགས་སྐད་ཡིག་རིག་པའི་ཆེད་ལས་མཁས་དབང་རྣམ་པ། དེ་བཞིན་སློབ་གཉེར་ཁང་གི་རྒྱུགས་ལེན་དོ་དམ་ལྷན་ཚོགས་བཅས་ཀྱི་མདུན་སར་མཐའ་མཇུག་གི་རྒྱུགས་སྤྲོད་དམ་བཅའ་ཆེན་མོ་(PhD thesis defense)རུ་བཞུགས་པས། རྒྱུགས་ལེན་པ་ཀུན་ནས་སྤྱི་མོས་ཀྱིས་ཚད་མཐོའི་རྒྱུགས་འཕྲོད་ངོས་བཞེས་གནང་སྟེ་འབུམ་རམས་པའི་མཚན་གནས་དངོས་སུ་ཕུལ་འདུག
ཁོང་གིས་མཛད་པའི་དཔྱད་དེབ་ཆེན་མོ་དེའི་ཁ་བྱང་ལ་ >(THE GENEALOGY OF YA-NGAL FAMILY OF DOLPO;Critical Edition of the Text, Translation into English, Analyses of Abbreviations and Introduction to the Dolpo Dialect)ཞེས་སུ་བཀོད་ཡོད་ཅིང་། ནང་དོན་རྣམས་ལེའུ་ཆེན་གསུམ་གྱི་སྟེང་དུ་ཟུར་རྒྱན་ཁ་སྣོན་བཅས་སུ་བགོས་འདུགལེའུ་ཆེན་དང་པོའི་སྡེ་ཚན་ཐོག་མ། ཡ་ངལ་གདུང་རྒྱུད་ཀྱི་ད་ལྟའི་ཁྱིམ་གཞིས་དོལ་པོའི་ཡུལ་གྲུ་ངོ་སྤྲོད། སྡེ་ཚན་གཉིས་པ། ཡ་ངལ་གདུང་རྒྱུད་ཀྱི་ངོ་སྤྲོད། སྡེ་ཚན་གསུམ་པ། རྒྱལ་གཤེན་ཡ་ངལ་གྱི་གདུང་རབས་ངོ་སྤྲོད། སྡེ་ཚན་བཞི་པ། ཡ་ངལ་གདུང་རབས་བྲིས་མ་མི་འདྲ་བ་བཞི་ལ་དཔྱད་བསྡུར། ལེའུ་ཆེན་གཉིས་པ། ཡ་ངལ་གདུང་རབས་དབྱིན་བསྒྱུར་ལ་དཔྱད་མཆན་རྒྱས་འདེབས། ལེའུ་ཆེན་གསུམ་པའི་སྡེ་ཚན་དང་པོ། དོལ་པོའི་སྐད་ཀྱི་ངོ་སྤྲོད། སྡེ་ཚན་གཉིས་པ། བོད་དཔེ་རྙིང་པའི་བསྐུངས་ཡིག་གི་ངོ་སྤྲོད། སྡེ་ཚན་གསུམ་པ། ཡ་ངལ་གདུང་རབས་བྲིས་མ་རྙིང་ཤོས་དེའི་བསྐུངས་ཡིག་རྣམས་ལ་ཞིབ་དཔྱོད། ཟུར་རྒྱན་ཁ་སྣོན་དང་པོ། གདུང་རབས་རྙིང་ཤོས་དེའི་བསྐུངས་ཡིག་༢༡༩༠ཐམ་པ་གསལ་བྱེད་གོ་རིམ་དུ་བཀོད་པ། ཁ་སྣོན་གཉིས་པ། བསྐུངས་ཡིག་རྣམས་མ་དཔེའི་ཡིག་གཟུགས་ཇི་བཤུས་ཀྱིས་ཤོག་གྲངས་རིམ་བཀོད། ཁ་སྣོན་གསུམ་པ། བྲིས་མ་བཞི་པོ་ཞིབ་བསྡུར་གྱིས་དཔྱད་འབྲས་སུ་བསྒྲིགས་པའི་གདུང་རབས་ཀྱི་མཐའ་མའི་སྒྲ་སྒྱུར་གཏན་འབེབས། ཁ་སྣོན་བཞི་པ། རྒྱལ་གཤེན་ཡ་ངལ་གྱི་གདུང་རབས་ཀྱི་བྲིས་མ་རྙིང་ཤོས་མ་ཕྱི་དངོས་བཀོད། དཔྱད་ཁུངས་ཡིག་ཆའི་མཚན་ཐོ་བཅས་བསྡོམས་པས་ཤོག་ཚད་(A4)རྟགས་ཅན་གྱི་ཤོག་གྲངས་༢༣༨བདག་ཉིད་ཀྱི་དེབ་ཅིག་བྲིས་ཡོད་པ་བཅས་སོ། །
སྤྱིར་བཏང་ཁོང་ཉིད་སློབ་གཉེར་ཁང་དེར་བཞུགས་རིང་སྔ་རྗེས་སུ་དབྱིན་ཡིག་ཐོག་དཔྱད་རྩོམ་མི་འདྲ་བ་ལྔ་ཙམ་བྲིས་ཏེ་ཚད་མཐོའི་ཞིབ་འཇུག་དཔྱད་དེབ་རྣམས་སུ་སྤེལ་ཡོད་ཅིང་། གཙུག་ལག་སློབ་གཉེར་ཁང་ཆེན་མོ་དེར་གཙུག་ལག་སློབ་དཔོན་(Lecturer)གྱི་གོ་གནས་ཐོག་བོད་ཀྱི་སྐད་ཡིག་དང་། ཆོས་རིག་རྒྱུན་ཤེས། དོལ་པོའི་སྐད་བཅས་སློབ་ཁྲིད་གནང་སྟེ་རིག་གནས་རབ་འབྱམས་པ་(Bachelor)དང་། གཙུག་ལག་རབ་འབྱམས་པ། (Master)འབུམ་རམས་པ་(PhD)བཅས་ཀྱི་སློབ་མའང་བསྐྱངས།
ཞར་དང་ཞོར་རམ་གཟའ་མཇུག་རྣམས་སུ་ཡུ་རོབ་གླིང་ཆེན་གྱི་རྒྱལ་ཁབ་གཞན་པ་འཇར་མེ་ནི་(Germany)དང་། ཧྥ་རན་སི། (France) ཨི་ཊ་ལི། (Italy)ཨའུ་སི་ཊེ་རི་ཡ། (Austria) ཧང་གྷ་རི། (Hungary) པོ་ལེན་ཌི། (Poland) སི་ལོ་ཝ་ཀི་ཡ་(Slovakia)བཅས་སུ་“ལིག་མིན་རྐྱ་”ཡིས་གཙོས་པའི་བོན་ཚོགས་རྣམས་སུ་སློབ་མ་བརྒྱ་ཕྲག་མང་པོར་བོན་ཁྲིད་ཀྱང་ལོ་ལྟར་མཛད།
གཞན་ཡང་ཉམས་ཞིབ་ཀྱི་ཐོག་ནས་བཤད་ན་སྐབས་དེར་དབྱིན་ཡུལ་གྱི་ཨོག་སི་ཧྥོར་ཌི་(Oxford University)ནང་ཟླ་བ་གཅིག་རིང་སློབ་ཁྲིད་བསྐྱངས་པ་དང་། དེ་བཞིན་ཉི་ཧོང་གི་(Kobe City University of Foreign Studies)དང་། ཁེ་ན་ཌ་ཡི་(The University of British Columbia)དང་། ཧྥ་རན་སིའི་(Centre de recherche sur les civilisations de l’Asie orientale)དང་། སོག་པོའི་(National University of Mongolia)དང་། འཇར་མེ་ནི་ཡི་(Leipzig University)དང་། ནོར་ཝེའི་(University of Bergen)བཅས་སུ་གཏམ་བཤད་དང་དཔྱད་རྩོམ་སྒྲོག་སྦྱངས་ཀྱང་མཛད་མྱོང་འདུག
བདག་གིས་བསམས་ན་མཚམས་འདི་ནས་ཀློག་པ་པོ་ཚོས་དོན་ངོ་མ་མཁས་དབང་ཆོས་འཁོར་ཚང་གི་སྐུ་ཚེའི་བརྒྱུད་རིམ་དང་ཉམས་ཞིབ་ཀྱི་ལྟ་གྲུབ་དངོས་དེ་ཇི་ལྟར་ཡིན་མིན་སྐོར་སྐོམ་པ་ཆུ་འདོད་ལྟ་བུའི་མཁྱེན་འདོད་ཡོད་ངེས་པས་ཅུང་ཙམ་ངོ་སྤྲོད་ཞུ་རྒྱུ་ཡིན། འབུམ་རམས་པ་དགེ་བཤེས་ཆོས་འཁོར་ཚང་རིན་པོ་ཆེ་ཁོང་ནི་༡༩༧༦ལོར་གནའ་བོའི་དུས་སུ་སྟོབས་ལྡན་ཞང་ཞུང་རྒྱལ་ཁབ་ཀྱི་མངའ་རིས་ཏེ་དེང་བལ་པོའི་རྒྱལ་ཁོངས་སུ་གཏོགས་པ་དོལ་པོ་རྫོང་གི་བྱི་གཅེར་ཡུལ་དུ་སྐུ་འཁྲུངས་ཤིང་། ༡༩༩༢ལོར་རྒྱ་གར་བོན་གཞིས་ཐོབ་རྒྱལ་གསར་པའི་ཉིན་སློབ་ཀྱི་འཛིན་གྲྭ་བརྒྱད་པ་མཐར་ཕྱིན། ༢༠༠༨ལོར་༸དཔལ་གཤེན་བསྟན་སྨན་རིའི་གླིང་ནས་རབ་འབྱམས་དགེ་བའི་བཤེས་གཉེན་གྱི་མཚན་བཏགས་བཞེས། ༢༠༡༥ལོར་གདན་ས་སྨན་རིའི་གླིང་ནས་བླ་མ་ཁྲི་པར་ཁྲི་བཞེངས་མངའ་གསོལ་ཞུས་པ་སོགས་ཀྱི་གནས་ཚུལ་རྒྱས་པ་གཤམ་དུ་གཡུང་དྲུང་བོན་གྱི་དྲ་འབྲེལ་དེ་ནས་གཟིགས་པར་མཛོད། http://theyungdrungbon.com/2015/01/nyima-w/
གང་ལྟར་ཁོང་གིས་དེ་སྔ་མཛད་རྗེས་ཆེ་ཤོས་ནི་རྩོམ་རིག་དང་ཤེས་ཡོན་གྱི་ཕྱོགས་ལ་བཞག་ཡོད་པ་སྟེ། སྤྱིར་སྙན་རྩོམ་དང་དཔྱད་རྩོམ། སྒྲུང་རྩོམ་དང་སྒྱུར་རྩོམ། རྩོམ་སྒྲིག་དང་དག་ཞུས་ཅི་རིགས་བསྐྱངས་པ་རྣམས་ཚང་མའི་མཇལ་ཡུལ་དུ་མཆིས་པར་མ་ཟད། ཁོང་ཉིད་སློབ་གྲྭའི་འཛིན་རིམ་བདུན་པར་ཡོད་དུས་བོད་སློབ་འཛིན་ཚོགས་ཀྱི་སློབ་གྲྭ་ཡོངས་རྫོགས་ནས་རྩོམ་རིག་འགྲན་བསྡུར་ཨང་གསུམ་པ་བླངས་ཤིང་། ཕྱིས་སུ་བོད་ནས་མུ་ཁྲི་བཙན་པོའི་རྩོམ་རིག་བྱ་དགའ་ཨང་དང་པོའང་བླངས་ཡོད། དེ་བས་ >ཅེས་པའི་ནང་ཧི་མ་ལ་ཡའི་ཁོངས་གཏོགས་ནས་རྩོམ་པ་པོའི་མཚན་ཐོ་འཁོད་པའང་ཁོང་གཅིག་པུ་ལགས།
གཞན་ཡང་དེང་དུས་བོད་ཕྱི་ནང་གི་སྤྱི་ཚོགས་ནང་ཕྱོགས་གཅིག་ནས་ཞིབ་འཇུག་སློབ་གཉེར་བ་གང་ལ་གང་འཚམས་འཕེལ་བཞིན་ཡོད་ན་ཡང་། ཕྱོགས་གཞན་ཞིག་ནས་སྤྱི་ཚོགས་སྤྱི་ཡི་ནང་ཞིབ་འཇུག་པ་ཞེས་འབོད་དུས་ཕལ་ཆེར་ཆོས་མེད་རིང་ལུགས་པ་ཞིག་སྣང་བར་ཤར་འགྲོ་བར་མ་ཟད། བོད་རིག་པའི་ཉམས་ཞིབ་པ་མང་ཆེ་བར་སྟོང་ཆ་ཆེ་ཤོས་སུ་གྱུར་པ་ནི་མདོ་སྔགས་གཞུང་ཆེན་གྱི་གནས་ཚད་ཡིན་པས། བདག་ལ་འགྲོགས་འདྲིས་ཟབ་པའི་མཁས་དབང་ཆོས་འཁོར་ཚང་རིན་པོ་ཆེ་མཆོག་ནི་དེ་དག་ལས་ལྡོག་སྟེ་སྤྱིར་ན་ལྷན་སྐྱེས་ཀྱི་ཤེས་རབ་དང་ཉམས་ཞིབ་ཀྱི་བློ་གྲོས་ཐུན་མིན་མངའ་བ་དང་། ལྷག་ཏུ་མཚན་དོན་མཚུངས་པའི་གཞུང་ལུགས་རབ་འབྱམས་པ་ཞིག་ཡིན་སྟབས། རྒྱལ་སྤྱིའི་བོད་རིག་པའི་སྡིངས་ཆའི་སྒང་ལ་སྤེལ་བའི་ཁོང་གི་གསུང་རྩོམ་ཁག་ནི་ཞིབ་འཇུག་གི་རྒྱུ་ཆ་དང་རྒྱབ་ལྗོངས་གཏིང་ཟབ་ལ་སྒྲུབ་བྱེད་ཁུངས་བཙན་པར་མ་ཟད། རང་ཉིད་ངོ་མའི་རྣམ་དཔྱོད་ཀྱི་རྩལ་བཏོན་པ་ལས་གཞན་ལ་དཔེ་བཤུ་ལད་ཟློས་ཀྱི་གཡའ་མེད་ཅིང་། དེ་ཡང་རང་གི་ཁེ་ཕན་ནམ་ཡང་ན་གཞན་གྱི་གནོན་ཤུགས་སོགས་གང་ལ་ཡང་མ་ལྟོས་པར་དྲང་བདེན་དང་གནས་ལུགས་གཙོར་བཞག་འབའ་ཞིག་མཛད་ཡོད་པ་ནི་དམིགས་བསལ་ཡིད་དབང་འཕྲོག་ཤོས་སུ་གྱུར། དེས་ན་དེང་སྐབས་ན་གཞོན་ལོ་རྒྱུས་སྨྲ་བའི་ཁྲོད་ཁོང་ནི་གནའ་དེང་ཤེས་ཡོན་གྱི་འདབ་ཤོག་གཉིས་དང་ལྡན་ཞིང་དྲང་ཚུགས་ཐུབ་པའི་ལོ་རྒྱུས་སྨྲ་བའི་ཁྱུ་མཆོག་ཅིག་ཏུ་ང་ཚོས་ཁས་མ་ལེན་རང་ལེན་དུ་གྱུར་པར་སྙམ།
ད་ལམ་སླར་ཡང་ཁོང་གིས་འབུམ་རམས་པའི་མཚན་གནས་བཞེས་པའི་རྟེན་འབྲེལ་བཟང་པོ་འདིས་བོན་འབངས་རྣམས་ལ་གཟི་བརྗིད་ཀྱི་ལེགས་སྐྱེས་ཤིག་དང་། དོལ་པོའི་སྤྱི་ཚོགས་གསར་པར་མིག་དཔེ་བཟང་པོ་ཞིག་ཀྱང་བསྟན་པར་མཛད་པ་ལགས་ན། མགྱོགས་མྱུར་ངང་འཛམ་གླིང་ནང་གི་གཙུག་ལག་སློབ་གཉེར་ཁང་གྲགས་ཅན་ཞིག་གི་མཁས་དབང་སློབ་དཔོན་ཆེན་མོའམ་“པོར་ཧྥེ་སར་”(Professor)དུ་འབོད་པ་དེའི་གོ་གནས་ཀྱང་འཛིན་པའི་རེ་སྨོན་དང་བཅས་བཀའ་རམས་པ་གཡུང་དྲུང་སྐལ་བཟང་གིས་དགའ་སྤོབས་ཀྱིས་ངང་ནས་སྤེལ་བ་མུ་ཙུག་སྨར་རོ།། །།
[རྩོམ་པ་པོ། བཀའ་རམས་པ་གཡུང་དྲུང་སྐལ་བཟང་།]
2,005 total views, 1 views today


text:
དེ་ཡང་བོད་ཀྱི་མཁས་དབང་གྲགས་ཅན་དུང་དཀར་སྐུ་ཕྲེང་བརྒྱད་པ་བློ་བཟང་འཕྲིན་ལས་མཆོག་ནི་རབ་བྱུང་བཅུ་དྲུག་པའི་མེ་ཡོས(༡༩༢༧)ལོར་དགེ་མཚན་གྱི་ལྟས་དུ་མ་དང་བཅས་བོད་ལྗོངས་ཀོང་པོ་ཉིང་ཁྲི་ས་ཁུལ་ཉིང་ཁྲི་རྫོང་ཁོངས་ཇོ་མོ་ཤང་དུ་ཡབ་ཚེ་དབང་དང་ཡུམ་བཀྲ་ཤིས་མཚོ་གཉིས་ཀྱི་སྲས་སུ་སྐུ་བལྟམས། མཚན་ཟླ་བ་ཞེས་གསོལ། དེ་ནས་རིང་པོར་མ་ཐོགས་པར་ཁྱབ་བདག་རྡོ་རྗེ་འཆང་ཕ་བོང་ཁ་པ་བདེ་ཆེན་སྙིང་པོས་ཆོས་མིང་བློ་བཟང་སྐལ་ལྡན་འཕྲིན་ལས་རྒྱ་མཚོ་ཞེས་གནང་།ཤིང་ཁྱི(༡༩༣༤)ལོར་དགུང་གྲངས་ལྔ་ལ་ཕེབས་སྐབས་ཏཱ་ལའི་བླ་མ་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོས་དུང་དཀར་སྐུ་ཕྲེང་བདུན་པའི་ཡང་སྲིད་དུ་ངོས་འཛིན་མཛད་ཐོག་ལོ་ཤས་རིང་ཡབ་ཡུམ་གྱི་གཟིགས་སྐྱོང་འོག་སྦྱོར་ཀློག་དང་ཆོས་ལུགས་དཔེ་ཆ་ཉུང་ཤས་སློབ་གཉེར་མཛད།
ཤིང་ཕག(༡༩༣༥)ལོར་འཁྲུངས་ཡུལ་གཞིས་དགོན་དུ་ཁྲི་སྟོན་མཛད་དེ་སེར་སྨད་ཀོང་པོ་ཁང་ཚན་གྱི་འདུལ་བ་འཛིན་པ་ངག་དབང་ཡོན་ཏན་ཀློག་གི་སློབ་དཔོན་ལ་བསྟེན་ནས་གཞུང་ཆེན་པོ་ལྔའི་རྩ་བ་དང་འགྲེལ་པ་ཤོག་གྲངས་ཉིས་བརྒྱ་ལྷག་ཙམ་དང་། དགོན་པའི་ཚོགས་འདོན་ཡོངས་རྫོགས་ཐུགས་འཛིན་མཛད། མེ་བྱི(༡༩༣༦)ལོར་ཀོང་པོ་ནས་ལྷ་སར་ཐོག་མར་ཕེབས་ཏེ་སེར་སྨད་གྲྭ་ཚང་དུ་སྒྲིགས་ལ་ཞུགས་ནས་ཡོངས་འཛིན་གོང་གསལ་དང་སེར་བྱེས་གཙང་པ་ཁང་ཚན་གྱི་དགེ་བའི་བཤེས་གཉེན་ཆེན་པོ་ངག་དབང་དགེ་འདུན་བསྟེན་ནས་ལོ་བཅུ་ལྷག་རིང་གཞུང་ཆེན་བཀའ་པོད་ལྔ་ལ་སློབ་གཉེར་དཔྱིས་ཕྱིན་པ་མཛད་དེ་མེ་ཁྱི(༡༩༤༦)ལོར་ལྷ་ས་སྨོན་ལམ་ཆེན་མོར་དགེ་བཤེས་ལྷ་རམས་པའི་དམ་བཅའ་བཞེས། དེ་མུར་རྒྱུད་ལ་ཞུགས་ཏེ་ལྕགས་སྟག(༡༩༥༠)ལོར་སྔགས་རམས་ཨང་གཉིས་པའི་མཚན་གནས་ཐོབ།ཤིང་རྟ(༡༩༥༤)ལོར་ལྷ་ལྡན་རྒྱུད་སྟོད་གྲྭ་ཚང་གི་དགེ་སྐོས་གནང་། དེ་ནས་ཤིང་ལུག(༡༩༥༥)ལོ་བར་བོད་ཀྱི་རིག་གནས་སློབ་གཉེར་མཛད་པ་དང་ཆབས་ཅིག་གོ་སྐབས་ནམ་བྱུང་ལ་གླིང་རིན་པོ་ཆེ་དང་།ཁྲི་བྱང་རིན་པོ་ཆེ།དགའ་ལྡན་ཁྲི་རིན་པོ་ཆེ་ལྷུན་འགྲུབ་བརྩོན་འགྲུས་སོགས་བླ་མ་བཅུ་ལྷག་ཙམ་བསྟེན་ནས་ཆོས་འབྲེལ་ཞུ་གནང་མཛད་པ་དང་། མཁས་དབང་ཚ་སྤྲུལ་རིན་པོ་ཆེའི་སྐུ་མདུན་ནས་སུམ་རྟགས་དང་། སྙན་ངག་ཆ་ཚང་གི་སློབ་ཁྲིད་དང་།མཁས་དབང་སྙེ་མོ་ཡེ་ཤེས་ཆོས་འཕེལ་གྱི་སྐུ་མདུན་ནས་སྐར་རྩིས་སྐོར་ལེའུ་ཁ་ཤས་བཅས་གསན་བཞེས་མཛད།
བོད་ཞི་བས་བཅིངས་འགྲོལ་ཐོབ་རྗེས་ཀྱི་མེ་སྤྲེལ(༡༩༥༦)ལོར་གསར་བརྗེའི་ནང་ཞུགས་ཏེ་ཀོང་པོ་ཉིང་ཁྲི་ཀྲོན་ཆུས་དྭགས་ཀོང་ཡན་ལག་ཆོས་ཚོགས་ཀྱི་ཀྲུའུ་རེན་གཞོན་པའི་ཐུགས་འགན་བཞེས། ས་ཕག(༡༩༥༩)ལོར་ཀྲུང་གོ་ནང་བསྟན་མཐུན་ཚོགས་བོད་ལྗོངས་ཡན་ལག་མཐུན་ཚོགས་ཀྱི་ལས་འཛིན་དུ་བསྐོ་བཞག་བྱས།ལྕགས་བྱི(༡༩༦༠)ལོར་པེ་ཅིན་དུ་ཐོག་མ་ཕེབས་འབྱོར་ཐོག་ཀྲུང་དབྱང་མི་རིགས་སློབ་གྲྭ་ཆེན་མོའི་མི་རིགས་སྐད་ཡིག་ཚན་ཁག་ནང་ལོ་དྲུག་རིང་སྔ་ཕྱིར་བོད་ཡིག་ཞིབ་འཇུག་འཛིན་གྲྭ་ཁག་གཉིས་ལ་སུམ་རྟགས་དང་། སྙན་ངག་ལོ་རྒྱུས། སངས་རྒྱས་ཆོས་ལུགས་སྐོར་བཅས་སློབ་ཁྲིད་གནང་བ་མ་ཟད།དེའི་རིང་སྙན་ངག་སློབ་དེབ《སྙན་ངག་ལ་འཇུག་ཚུལ་ཚིག་རྒྱན་རིག་པའི་སྒོ་འབྱེད》རྩོམ་སྒྲིག་དང་། ཚིག་མཛོད་འདིའི་མིང་ཚིག་འཚོལ་བསྡུ་དང་གསོག་འཇོག་མཛད་འགོ་ཐོག་མར་བརྩམས། ཤིང་སྦྲུལ(༡༩༦༥)ལོར་པེ་ཅིན་ནས་ལྷ་སར་ཕྱིར་ཕེབས་ཏེ་གཞིས་རྩེ་དང་རྒྱལ་རྩེ་བརྒྱུད་དུ་སློབ་གསོ་ཆེན་པོའི་ལས་དོན་རུ་ཁག་ནང་ཕྱག་ལས་ཟླ་ཤས་གནང་། རིག་གནས་གསར་བརྗེ་ཆེན་པོ་ཟེར་བ་འགོ་ཚུགས་རྗེས་ལོ་ངོ་བརྒྱད(༡༩༦༦-༡༩༧༣)རིང་ལྷ་ས་གྲོང་ཁྱེར་བྱང་ཕྱོགས་གྲོང་ལྷན་གཉིས་པའི་ཁོངས་སུ་ངལ་རྩོལ་བསྒྱུར་བཀོད་མཛད་དགོས་བྱུང་། ཤིང་ཡོས(༡༩༧༥)ལོར་གོང་རིམ་གྱི་བཀའ་ལྟར་ཟི་ཁྲོན་ཁྲེན་ཏུར་ཟླ་ཤས་རིང《བོད་རྒྱ་ཚིག་མཛོད་ཆེན་མོ》ཡི་རྩོམ་སྒྲིག་ཕྱག་ལས་གནང་བ་དང་།
དེ་རྗེས་མེ་སྦྲུལ(༡༩༧༧)ལོ་བར་བོད་རང་སྐྱོང་ལྗོངས་རིག་དངོས་བདག་གཉེར་ཁང་དང་། བོད་ལྗོངས་ཡིག་ཚགས་བདག་གཉེར་ཁང་། བོད་ལྗོངས་གསར་བརྗེ་འགྲེམས་སྟོན་ཁང་། བོད་རང་སྐྱོང་ལྗོངས་སྲིད་གྲོས་བཅས་ལ་དཀར་ཆག་དང་ལོ་རྒྱུས་རྩོམ་སྒྲིག་སོགས་ཀྱི་ལས་རོགས་མཛད། ས་རྟ(༡༩༧༨)ལོ་ནས་ཤིང་གླང(༡༩༨༥)ལོ་བར་ལོ་བརྒྱད་རིང་སླར་ཡང་པེ་ཅིན་ཀྲུང་དབྱང་མི་རིགས་སློབ་གྲྭར་ཕེབས་ནས་གཙོ་བོ་སློབ་ཁྲིད་དང་། སློབ་དེབ་རྩོམ་འབྲི། ཞོར་ལ་ཟུར་ལྟའི་དཔྱད་ཡིག་སྒྲིག་རྩོམ་བཅས་གནང་ནས་ལྕགས་སྤྲེལ(༡༩༨༠)ལོར་ཀྲུང་དབྱང་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོ་གཞོན་པའི་མཚན་གནས་བཞེས་པ་དང་ཤིང་གླང(༡༩༨༥)ལོར་ཀྲུང་དབྱང་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོའི་མཚན་གནས་འབུལ་བཞེས་བསྐྱངས། ལོ་དེར་བོད་རང་སྐྱོང་ལྗོངས་མི་དམངས་སྲིད་གཞུང་ནས་རང་སྐྱོང་ལྗོངས་སྤྱི་ཚོགས་ཚན་རིག་ཁང་གི་མཚན་འཛིན་དབུ་འཛིན་དུ་བསྐོ་བཞག་ཞུས།
ཤིང་གླང(༡༩༨༥)ལོར་པེ་ཅིན་ནས་བོད་དུ་ཕྱིར་ཕེབས་ཏེ་བོད་ལྗོངས་སློབ་གྲྭ་ཆེན་མོར་ཕྱག་ལས་གནང་། རབ་བྱུང་བཅུ་བདུན་པའི་ས་འབྲུག(༡༩༨༧)ལོར་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་སྤྱི་ཁྱབ་ལས་འཛིན་སྐུ་གཞོན་པར་བསྐོ་བཞག་བྱུང་བ་དང་། རྒྱལ་ཁབ་མི་དོན་ལས་ཁུངས་ནས་རྒྱལ་ཁབ་རིམ་པའི་རིགས་གཅིག་མཁས་པའི་མཚན་གནས་ཕུལ། ལྕགས་ལུག(༡༩༩༠)ལོར་ཀན་སུའུ་ཞིང་ཆེན་བོད་རིག་པ་ཞིབ་འཇུག་ཁང་གི་མཚན་འཛིན་དབུ་འཛིན་གྱི་མཚན་གནས་འབུལ་བཞེས་བསྐྱངས་པ་དང་སྦྲགས་ཞིབ་འཇུག་ཁང་དེའི་ཞིབ་འཇུག་མི་སྣ་རྣམས་ལ་སྣེ་ཁྲིད་མཛད་དེ་ཀན་སུའུ་དང་། མཚོ་སྔོན། ཟི་ཁྲོན་བཅས་ཀྱི་གནའ་ཤུལ་གྲགས་ཅན་གཙོ་གྲས་ཁག་གཅིག་ལ་དུས་ཡུན་ཟླ་བ་གསུམ་ཙམ་རིང་རྟོག་ཞིབ་དང་སྦྲགས་ས་གནས་དངོས་སུ་སློབ་ཁྲིད་བཀའ་དྲིན་བསྐྱངས། དམ་པ་གང་ཉིད་ཀྱིས་བོད་རིག་པའི་མཁས་པའི་ཁྱུ་མཆོག་ཅིག་གི་ངོས་ནས་སྔ་རྗེས་སུ་འཇར་མན་དང་། ནོར་ཝེ། དབྱི་ཊ་ལི། ཨའོ་སི་ཁྲུའུ་རི་ཡ། ཧྥ་རན་སི། དབྱིན་ལན་སོགས་ཕྱི་རྒྱལ་ཡུལ་གྲུ་ཁག་ལ་སློབ་ཁྲིད་དང་རྒྱལ་སྤྱིའི་བོད་རིག་པའི་ཞིབ་དཔྱད་ཚོགས་འདུར་ཐེངས་མང་ཕེབས་ཏེ་ཕུལ་བྱུང་གི་དཔྱད་རྩོམ་དུ་མ་སྒྲོགས་རྦུང་མཛད་པ་དང་སྦྲགས་རྒྱལ་ནང་གི་བོད་རིག་པའི་ཐད་ཀྱི་འཕེལ་ཚུལ་ངོ་སྤྲོད་མཛད།
མཐར་མེ་བྱི(༡༩༩༦)ལོར་བོད་ལྗོངས་སློབ་གྲྭ་ཆེན་མོ་ནས་རྒས་ཡོལ་འབུལ་བཞེས་ཐོགདགུང་གྲངས་བདུན་ཅུར་ཕེབས་པ་མེ་གླང(༡༩༩༧)ལོའི་སྤྱི་ཟླ་བདུན་པའི་ཚེས་ཉེར་གཉིས(བོད་ཟླ་ལྔ་པ་ཕྱི་མའི་ཚེས་བཅོ་བརྒྱད)ཉིན་གྱི་སྔ་དྲོའི་ཆུ་ཚོད་བཅུ་གཅིག་པར་ཨ་རིའི་གྲོང་ཁྱེར་ལོ་ཧྲན་ཅི་རུ་གཟིམ་ཁྲི་མཐའ་ཅན་དུ་གྱུར། དམ་པ་འདི་ཉིད་སྐུ་འཚོ་བཞུགས་སྐབས་ད་དུང་ཀྲུང་གོ་ནང་བསྟན་མཐུན་ཚོགས་བོད་ལྗོངས་ཡན་ལག་མཐུན་ཚོགས་ཀྱི་རྒྱུན་ལས་ལས་འཛིན་དང་། ཀྲུང་གོ་ནང་བསྟན་མཐུན་ཚོགས་ཀྱི་ལས་འཛིན། བོད་རང་སྐྱོང་ལྗོངས་བོད་རིག་པ་ཞིབ་འཇུག་ཚོགས་པའི་ཚོགས་གཙོ། རྒྱལ་སྤྱིའི་བོད་རིག་པ་སློབ་ཚོགས་ཀྱི་ལས་འཛིན། རྒྱལ་ཡོངས་སྲིད་གྲོས་སྐབས་དྲུག་པ་དང་། བདུན་པ། བརྒྱད་པ་བཅས་ཀྱི་ཨུ་ཡོན། སྲིད་གྲོས་བོད་རང་སྐྱོང་ལྗོངས་སྐབས་བཞི་པའི་རྒྱུན་ལས་ཨུ་ཡོན་བཅས་གནང་བ་མ་ཟད། ཀྲུང་གོ་རྒྱལ་ཡོངས་ལོ་རྒྱུས་ཞིབ་འཇུག་ཚོགས་པ་དང་། ཀྲུང་གོ་འཛམ་གླིང་ཆོས་ལུགས་ཞིབ་འཇུག་ཚོགས་པ། ཀྲུང་གོ་གྲངས་ཉུང་མི་རིགས་ཀྱི་གནའ་རབས་སྐད་ཡིག་ཞིབ་འཇུག་ཚོགས་པ་སོགས་ཞིབ་འཇུག་ཚོགས་པ་མང་པོ་ཞིག་གི་སྒྲིག་ཁོངས་སུ་ཡོད། དམ་པ་འདི་ཉིད་འཛམ་གླིང་ཐོག་ཀུན་གྱིས་ཁས་ལེན་དང་གུས་བཀུར་ཞུ་ཡུལ་དུ་གྱུར་པའི་བོད་རིག་པའི་མཁས་དབང་གྲགས་ཅན་ཞིག་གི་ངོས་ནས་འཛམ་གླིང་གི་གྲགས་ཅན་མི་སྣའི་མཚན་དེབ་ཆེན་མོའི་ནང་ལའང་འཁོད་ཡོད་ལ། སྔ་རྗེས་སུ་ཀྲུང་དབྱང་མི་རིགས་སློབ་གྲྭ་ཆེན་མོ་དང་བོད་ལྗོངས་སློབ་གྲྭ་ཆེན་མོའི་དགེ་རྒན་གནང་ནས་ལོ་ངོ་སུམ་ཅུ་ལྷག་ཙམ་རིང་རྒྱལ་ཁབ་ཕྱི་ནང་དུ་བོད་རིག་པའི་ཆེད་ལས་མི་སྣ་ཧ་ཅང་འབོར་ཆེ་གསོ་སྐྱོང་གནང་བ་མ་ཟད།
བོད་ཀྱི་སློབ་གསོ་དང་རིག་གནས་བྱ་གཞག་ཉམས་པ་སོར་ཆུད་དང་མི་ཉམས་གོང་འཕེལ་གཏོང་རྒྱུའི་ཐད་ལེགས་སྐྱེས་ཤིན་ཏུ་ཆེན་པོ་ཕུལ་གནང་ཡོད། དེ་དང་ཕྱོགས་མཚུངས་དགེ་མཚན་ལྡན་པའི་སྒོ་ནས་མར་ཁེ་སི་རིང་ལུགས་དང་མའོ་ཙེ་ཏུང་དགོངས་པ་ཉམས་ལེན་མཛད་དེ་ལག་ལེན་དངོས་ནང་རྩོད་སྒྲུབ་དངོས་གཙོ་རིང་ལུགས་དང་ལོ་རྒྱུས་དངོས་གཙོ་རིང་ལུགས་ཀྱི་ལྟ་བ་དང་བྱེད་ཐབས་བེད་སྤྱོད་ཧུར་ཐག་མཛད་དེ་བོད་ཀྱི་ལོ་རྒྱུས་དང་རིག་གནས་ལ་དབྱེ་ཞིབ་དང་ཞིབ་འཇུག་གནང་ནས་བོད་མི་རིགས་ཀྱི་རིག་གནས་ལ་ཚན་རིག་དང་མཐུན་པའི་སྒོ་ནས་དབྱེ་ཞིབ་དང་། གདེང་འཇོགརྒྱུན་འཛིན་བཅས་བྱ་རྒྱུའི་ཐད་མིག་དཔེ་བཟང་པོ་ཞིག་བསྟན་གནང་ཡོད་པ་མ་ཟད་མཛད་རྗེས་ཀྱང་ཤིན་ཏུ་ཆེན་པོ་བཞག་ཡོད་དེ། སྐུ་ཚེ་གཅིག་རིང་གསུང་རྩོམ་དུ་མ་ཡོད་པའི་ནང་གཙོ་བོ་ཚིག་མཛོད་འདི་ཕུད་ད་དུང《བོད་ཀྱི་ཆོས་སྲིད་ཟུང་འབྲེལ་སྐོར་བཤད་པ》དང་། 《དེབ་ཐེར་དམར་པོའི་མཆན་འགྲེལ》(དེ་གཉིས་རྒྱ་ཡིག་དང་དབྱིན་ཡིག་ཏུ་བསྒྱུར་ནས་འགྲེམས་སྤེལ་བྱས་ཡོད)《སྙན་ངག་ལ་འཇུག་ཚུལ་ཚིག་རྒྱན་རིག་པའི་སྒོ་འབྱེད》སོགས་དང་།
དེ་བཞིན《བོད་ཀྱི་དཀར་ཆག་རིག་པ》དང་། 《བོད་ཀྱི་སློབ་གསོ་རིག་པའི་འཕེལ་རྒྱས་སྐོར》《བོད་ཡིག་དཔེ་རྙིང་དཔར་སྐྲུན་སྐོར་གླེང་བ》《གནའ་རབས་བོད་ཀྱི་འཇལ་གཤོར་འདེགས་གསུམ་གྱི་འཕེལ་རྒྱས་སྐོར 》ཞེས་པ་སོགས་ཆེད་རྩོམ་དུ་མ་ཡོད་པ་དེ་དག《ཀྲུང་གོའི་བོད་ཀྱི་ཤེས་རིག》དང་།《བོད་ལྗོངས་ཞིབ་འཇུག》《སྦྲང་ཆར》སོགས་རིག་གཞུང་དུས་དེབ་ཐོག་འགྲེམས་སྤེལ་བྱས་ཡོད། དེ་ཡང་དམ་པ་འདི་ཉིད་ཀྱིས“དུང་དང་འོ་མར་འགྲན་པའི་ལྷག་བསམ་མཐུ།། དམན་ཡང་དཀར་པོའི་བྱས་འབྲས་ཅུང་ཟད་ཅིག། བློ་དང་འདུན་པ་བཟང་བའི་རང་རིགས་ཀུན།།རྒྱལ་ཁའི་འཕྲིན་བཟང་ལས་དོན་འགྲུབ་ཕྱིར་འབད”ཅེས་བསྩལ་བ་ལྟར་སྐུ་ཚེ་གཅིག་རང་གི་རྒྱལ་ཁབ་ལ་དགའ་ཞེན་དང་། རང་གི་མི་རིགས་ལ་དགའ་ཞེན། རང་མི་རིགས་ཀྱི་ཕུལ་དུ་བྱུང་བའི་ཤེས་རིག་ལ་དགའ་ཞེན་བཅས་མཛད་དེ་མི་རིགས་རིག་གནས་དར་རྒྱས་གོང་འཕེལ་གཏོང་ཕྱིར་ཐུགས་ནུས་ཡོད་རྒུ་འདོན་གནང་མཛད་དེ་རང་རྒྱལ་གྱི་སློབ་གསོ་དང་རིག་གནས་བྱ་གཞག་ཐད་ལེགས་སྐྱེས་ཤིན་ཏུ་ཆེན་པོ་འབུལ་གནང་མཛད་པ་མ་ཟད། ཚིག་མཛོད་འདི་ཁོ་ནར་ཡང་སྔ་དུས་༡༩༦༠ལོ་ནས་ད་བར་མི་ལོ་སུམ་ཅུ་སོ་དྲུག་ལྷག་རིང་དུས་ཚོད་བར་གསེང་ནམ་ཡོད་ལ་མིང་ཚིག་འཚོལ་བསྡུ་དང་།དཔྱད་གཞི་འཚོལ་ཞིབ།ཚིག་འགྲེལ་རྩོམ་འབྲི་སོགས་མཛད་མཐར་སྨན་ཁང་དུ་བསྙུན་གཞི་ཧ་ཅང་དོད་དྲག་པའི་སྐབས་སུའང་ཚིག་མཛོད་འདི་ཉིད་ཀྱི་མ་ཟིན་ཞུས་དག་མཛད་པ་མ་ཟད།སྐུ་ཁམས་སླར་གསོ་བྱུང་རྗེས་མུ་མཐུད་ཕྱག་ལས་གནང་རྒྱུའི་ཐུགས་རེ་སྐོམ་པ་ཆུ་འདོད་ལྟར་མཛད་པ་དེ་ནི་རང་ཅག་ཕྱི་རབས་པ་རྣམས་ཀྱིས་རྗེས་སུ་ཡི་རངས་དང་མིག་དཔེ་ཞུ་དགོས་པ་ཞིག་རང་དུ་ངེས་སོ།།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373619 位访客


text:
མི་རིགས་ཤིག་གི་ངོ་བོའམ་མཚོན་རྟགས་སུ་གྱུར་པའི་རང་གི་སྐད་ཡིག་སྲོག་ལྟར་གཅེས་ནས་མཐོང་ཆེན་བྱ་དགོས།
- །
- ལྷག་པ།, 07 ཟླ་གཉིས་པ། 2018 16:00
- ། སྒྲེ་བོ།
༡ ༽ ཁྱེད་རང་གིས་ངོ་སྤྲོད་མདོར་བསྡུས་ཤིག་གནང་རོགས།
ལན། བདག་གི་དངོས་མིང་ལ་བསྟན་འཛིན་རིན་ཆེན་ཟེར་ཞིང་། སྨྱུག་མིང་ལ་སྡོམ་ཞེས་བྲིས་ཡོད། ང་རང་ཁམས་ལི་ཐང་དུ་སྐྱེས་ཤིང་༢༠༠༩་ལ་བཙན་བྱོལ་ལ་སྐྱབས་བཅོལ་དུ་འབྱོར། འདི་ག་སུ་ཇཱ་བོད་ཁྱིམ་སློབ་གྲྭ་ནས་སློབ་སྦྱོང་ལོ་འགའ་བྱས་རྗེས། བྷེང་ལོར་ཏཱ་ལའི་བླ་མ་མཐོ་སློབ་ཏུ་ཞུགས་ཏེ་ད་ལྟའི་ཆར་ཏཱ་ལའི་བླ་མ་མཐོ་རིམ་སློབ་གཉེར་ཁང་དུ་སློབ་སྦྱོང་བྱེད་བཞིན་པ་ཡིན།
༢ ༽ད་ལྟའི་བོད་སྐད་ཡིག་གི་ཁྱབ་ཚད་སྔོན་ཆད་དང་བསྡུར་ན་ཅི་ལྟ་བུ་ཞིག་ཏུ་མཐོང་གིན་ཡོད།
ལན། ད་ལྟའི་བོད་སྐད་ཡིག་གི་ཁྱབ་ཚད་སྔོན་ཆད་དང་བསྡུར་ན་ཡར་རྒྱས་འགྲོ་བཞིན་ཡོད་པ་རེད། སྔོན་ཆད་སྐབས་སུ་བོད་ཀྱི་རྒྱལ་པོ་སྲོང་བཙན་སྒམ་པོ་མཆོག་གི་དགོངས་པར། བོད་ལ་བོད་རང་གི་སྐད་དང་མཐུན་པའི་བོད་ཡིག་གེ་ཚད་ལྡན་ཞིག་མེད་ན་ཆོས་དང་སྲིད་ཀྱི་བྱ་བ་གང་ཡང་ལེགས་པ་བསྒྲུབ་མི་ནུས་པར་དགོངས་ནས་བོད་ཡིག་གསར་གཏོད་མཛད་དགོས་པའི་དམ་བཅའ་བརྟན་པོར་བཞག་སྟེ། སྤྱི་ལོ་༦༣༣ལོར་ཁོང་གི་ཐུགས་བློན་དམ་པ་ཐོན་མི་ལགས་འཕགས་ཡུལ་དུ་སྒྲ་རིག་པའི་ཡི་གེར་སློབ་ཏུ་བརྫངས་ནས་སྤྱི་ལོ་༦༤༦ལོར་སློབ་དཔོན་ཐོན་མིས་བོད་མི་སྤྱི་ཡིས་བཀོལ་དུ་རུང་བའི་བོད་ཡིག་གསར་བཟོ་མཛད་པ་རེད།
ཡིན་ཡང་ཕྱིས་སུ་བོད་ཀྱི་སྐད་ཡིག་ཐད་ལ་འབྲི་ཀློག་མི་བདེ་བའི་རྙོག་གྲ་ཅུང་ཙམ་ཡོད་པས། བོད་མིའི་བར་ལ་བོད་སྐད་བཤད་དུས་དང་བོད་ཡིག་འབྲི་དུས་ད་ལྟའི་སྐབས་ལྟར་ཧ་ལས་པའི་ཁྱབ་བརྡལ་དུ་གཏོང་མ་ཐུབ་སྟེ། བོད་རིགས་མང་ཚོགས་ཡོངས་ཀྱིས་ཤེས་ནུས་པ་ཞིག་ཏུ་གྱུར་མེད་པ་རེད། དེ་བས་བོད་ཀྱི་སྐད་ཡིག་གི་བརྡ་རྙིང་འགའ་ཞིག་གི་ཟུར་དོར་ཏེ་ཀློག་བདེ་བའི་སྐད་ཡིག་གཏན་ལ་ཕབ་པ་གསུམ་ནི། བཙན་པོ་ཁྲི་སྲོང་ལྡེའུ་བཙན་ནས་མངའ་བདག་ཁྲི་རལ་པ་ཅན་ཡན་ཆད་དུ་སྐ་ཅོག་ཞང་གསུམ་ལ་སོགས་པས་བཀས་བཅད་ཐེངས་གཉིས་བྱས་ཤིང་། བཀས་བཅད་གསུམ་པ་ནི་ལྷ་བླ་མ་ཡེ་ཤེས་འོད་ཀྱི་དུས་སུ་བྱོན་པའི་ལོ་ཙཱ་ཆེན་པོ་རིན་ཆེན་བཟང་པོ་ནས་དྷརྨ་པཱ་ལ་བྷ་དྲའི་བར་དུ་བྱོན་པ་རྣམས་ཀྱིས་མཛད་པ་རེད། ད་ལྟའི་སྐབས་སུ་ཡིན་ན་བོད་ཀྱི་སྐད་ཡིག་འདི་ལ་བཀས་བཅད་ཐེངས་གཅིག་ཙམ་ཡང་མི་དགོས་པ་མ་ཟད། བོད་ཡུལ་དུ་བརྡ་འཕྲིན་གྱི་ལག་རྩལ་འཕེལ་རྒྱས་ཧ་ཅང་ཆེ་བ་དང་ཡོངས་ཁྱབ་ཏུ་བཀོལ་བའི་དུས་རབས་དམིགས་གསལ་བ་ཞིག་ཡིན་པས། ཁ་པར་དང་གློག་ཀླད་སོགས་འཕྲུལ་ཆས་གང་མང་ཞིག་གི་ནང་དུ་བོད་ཡིག་གི་མ་ལག་ཡོད་པར་བརྟེན་ནས་བོད་ཡིག་གིས་མི་རིགས་གཞན་པའི་ཡི་གེ་ལྟར་ནུས་པ་ཐོན་ཏེ་དུས་རབས་ཀྱི་འགྲོས་དང་འགྲོགས་ནས་དར་བཞིན་ཡོད་པ་རེད། བོད་ཀྱི་སྐད་བརྡའི་ནུས་པས་སྤྱི་ཚོགས་ཀྱི་དགོས་མཁོ་སྐོང་ཐུབ་པ་དང་། བོད་སྐད་ལ་བོད་ཡིག་ཡོད་པ་དེ་ཉིད་སྤྱི་ཚོགས་ནང་གི་དངུལ་ཁང་དང་སྨན་ཁང་། ལས་ཁང་། སྦྲག་ཁང་སོགས་ཀྱི་ནང་དུ་སྔར་ལས་ཀྱང་ཚན་རྩལ་ལ་བརྟེན་ནས་དར་བཞིན་ཡོད་པ་རེད།
༣ ༽བོད་རང་གི་ཡུལ་སྲོལ་གོམས་གཤིས་མངོན་ཐུབ་པའི་བོད་སྐད་ཡིག་འདི་མ་འོངས་པར་སྤུས་ཚད་ཇི་འདྲ་ཞིག་ཏུ་འགྱུར་རྒྱུ་རེད།
ལན། བོད་ཀྱི་སྐད་ཡིག་འདི་མ་འོངས་པར་སྤུས་ཚད་ཇི་འདྲ་ཞིག་ཏུ་འགྱུར་བ་ནི་ཁ་ཚོན་གཅོད་དཀའ་མོ་ཞིག་རེད་མོད། འོན་ཀྱང་མ་འོངས་པར་བོད་ཀྱི་སྐད་ཡིག་འདི་དར་རྒྱས་འགྲོ་མིན་ནི་ད་ལྟའི་བོད་ཀྱི་མི་རབས་འདིས་བོད་ཀྱི་སྐད་ཡིག་བེད་སྤྱོད་གཏོང་རྒྱུར་མང་ཞན་ལས་ཤེས་ཐུབ་པ་ཞིག་རེད། ས་པཎ་གྱིས། ཕལ་ཆེར་བུ་ཚའི་སྤྱོད་པ་དེ། རིགས་རྒྱུད་སྔ་མའི་རྗེས་སུ་འབྲང་ཞེས་གསུངས་འདུག་པས། ད་ལྟའི་མི་རབས་འདིས་བོད་ཀྱི་སྐད་ཡིག་གཉིས་གཙུག་ཏུ་བཀུར་ནས་བེད་སྤྱོད་ཡག་པོ་གཏོང་བ་ཡིན་ན། བུ་ཚ་ཕྱི་རབས་པ་ཚོས་ཀྱང་དེ་བཞིན་བེད་སྤྱོད་ཡག་པོ་གཏོང་ཡོང་བ་རེད། ད་ལྟའི་དུས་སུ་ཚན་རྩལ་ཇི་ལྟར་དར་ན་མ་འོངས་པར་བོད་ཀྱི་སྐད་ཡིག་ཀྱང་དེ་ལྟར་དར་ཡོང་ལ། བོད་ཀྱི་སྐད་ཡིག་ཉམས་སླ་བའི་ཉེན་ཁ་ཡང་ལྷན་དུ་འབྱུང་ཡོང་བ་རེད། ཚན་རྩལ་ལ་བརྟེན་ཏེ་སྤྱི་ཚོགས་ནང་དང་དྲྭ་ཐོག་ཁག་ཏུ་བོད་ཡིག་ཇེ་མང་དུ་བཀོལ་བ་ཡིན་ན། བོད་ཀྱི་སྐད་ཡིག་གི་ནུས་པ་ཇེ་དར་དུ་འགྲོ་བཞིན་ཡོད་པ་རེད། གལ་ཏེ་སྤྱི་ཚོགས་ནང་དང་དྲྭ་ཐོག་ཁག་སོ་སོར་བོད་པས་བོད་ཀྱི་སྐད་ཡིག་ཇེ་ཉུང་དུ་བེད་སྤྱོད་པ་ཡིན་ན། དེ་བཞིན་བོད་ཀྱི་སྐད་ཡིག་གི་ནུས་པ་ཇེ་ཞན་དུ་འགྲོ་བཞིན་ཡོད་པ་རེད། བོད་མི་རིགས་ཀྱི་རིག་གནས་ཐམས་ཅད་ཉམས་པ་སླར་གསོ་དང་མ་ཉམས་གོང་འཕེལ་དུ་གཏོང་དགོས་ན། བོད་ཀྱི་རིག་གནས་ཐམས་ཅད་ཀྱི་རྟེན་གཞི་ཡིན་པའི་བོད་ཀྱི་སྐད་ཡིག་འདི་ལ་ཐོག་མར་སློབ་སྦྱོང་ཡག་པོ་བྱེད་རྒྱུ་དང་བེད་སྤྱོད་ཡག་པོ་གཏོང་ཤེས་དགོས་བཞིན་ཡོད་པ་རེད་མ་གཏོགས་བོད་ཀྱི་སྐད་ཡིག་རྒྱུན་བཀོལ་མ་བྱེད་པ་ཡིན་ན། བོད་ཀྱི་རིག་གནས་ཀྱང་བོད་ཀྱི་སྐད་ཡིག་དང་མཉམ་དུ་ནུབ་བཞིན་ཡོད་པ་རེད།
༤༽ད་ལྟའི་བོད་ཀྱི་མཐོ་རིམ་སློབ་གྲྭ་རྣམས་ཀྱིས་རིག་གནས་སྣ་མང་སྦྱོང་ཆེད་དུ་གཞན་སྐད་སྟེང་ནས་ཆེད་ལས་སྦྱོང་བ་མང་དུ་འགྲོ་བཞིན་པའི་དུས་སུ་བོད་སྐད་ཡིག་གི་ཆུ་ཚད་ཀྱིས་མ་འོངས་པར་ས་ག་ཚོད་ཅིག་ཟིན་རྒྱུ་རེད།
ལན། བོད་ཀྱི་སློབ་གྲྭ་ཆེ་འབྲིང་ཆུང་དང་དེའི་ནང་གི་སློབ་མ་ཆེ་འབྲིང་ཆུང་བ་གང་ཞིག་གིས་བོད་ཀྱི་སྐད་ཡིག་ཕལ་བར་བཞག་སྟེ་མི་རིགས་གཞན་གྱི་སྐད་ཡིག་གཙོ་བོར་བྱས་ནས་སློབ་ཁྲིད་ཉན་པ་དང་སློབ་སྦྱོང་བྱེད་པ་ཡིན་ན། མ་འོངས་པར་བོད་མི་དམངས་ཁྲོད་དུ་བོད་ཀྱི་སྐད་ཡིག་བཀོལ་མཁན་ཇེ་ཉུང་དུ་སོང་ནས་བོད་མི་རིགས་འདི་འཆི་ལ་ཉེ་བའི་ནད་པ་ཞིག་ཏུ་འགྱུར་ཉེན་ཡོད་པ་རེད། ནམ་ཞིག་བོད་ཀྱི་སྐད་ཡིག་བཀོལ་མཁན་སྐྲ་དཀར་སོ་མེད་ཀྱི་རྒན་པོ་རྒན་མོ་རེ་འགའ་ལས་མེད་པ་ཡིན་ན། དེ་དུས་ལོ་ངོ་སྟོང་ཕྲག་དུ་མའི་ལོ་རྒྱུས་ལྡན་པའི་བོད་ཀྱི་ཆོས་དང་རིག་གནས། ཡུལ་སྲོལ་གོམས་གཤིས་ཕུན་སུམ་ཚོགས་པ་ཡོད་པའི་བོད་མི་རིགས་ཟེར་བ་ཞིག་འཛམ་གླིང་ས་སྒང་ནས་ཡལ་བའི་དུས་ལ་ཐོན་སོང་བ་རེད། དེ་ལྟར་ན་ད་ནས་སློབ་གྲྭ་བ་དང་བོད་ཀྱི་ཤེས་ཡོན་པ་དང་སློབ་གསོ་བའི་སྡེ་ཁག་སོགས་ཀྱིས་བོད་པ་ན་གཞོན་ཚོ་ལ་བོད་མི་རིགས་ཀྱི་ད་ལྟའི་ཁ་ཕྱོགས་དང་མ་འོངས་པའི་ཁ་ཕྱོགས་ཀྱི་ཐད་ལ་བོད་ཀྱི་སྐད་ཡིག་སྐོར་གྱི་ཁ་བརྡ་མང་པོ་ལབ་དགོས་བཞིན་འདུག བོད་ཀྱི་སྐད་ཡིག་གི་ཆུ་ཚད་ཀྱིས་མ་འོངས་པར་ས་ག་ཚོད་ཅིག་ཟིན་མིན་དེ་ནི་ད་ལྟའི་བོད་ཀྱི་མཐོ་རིམ་སློབ་གྲྭ་བ་རྣམས་ཀྱིས་རང་གི་མི་རིགས་ཀྱི་སྐད་ཡིག་གཙིགས་སུ་འཛིན་བཞིན་ཡོད་མེད་ལ་ཐུག་འདུག་པས། སློབ་གྲྭའི་གླིང་དུ་ཐོག་མར་ཡར་འགྲོ་དུས་བོད་ཕྲུག་ཅིག་ཡིན་ན། སློབ་གྲྭའི་གླིང་ནས་མར་ཡོང་དུས་ཀྱང་བོད་ཀྱི་སྐད་ཡིག་ཤེས་ཤིང་བྱང་བའི་བོད་རིགས་སློབ་མ་རྣལ་མ་ཞིག་ཡིན་རྒྱུ་ནི་ཆེས་གལ་གནད་ཆེ་བ་ཞིག་རེད། བོད་རིགས་དགེ་རྒན་དང་ཕ་མ། སློབ་གྲྭ་བ་ཚོས་བོད་ཀྱི་སྐད་ཡིག་མི་ཤེས་པའི་ཐོག་ཏུ་གཞན་གྱི་སྐད་ཡིག་བསླབས་ཤིང་། ཁྱིམ་ཚང་གི་ནང་དུའང་བོད་སྐད་བཤད་པ་ཇེ་བས་ཇེ་ཉུང་དུ་གྱུར་པ་ཡིན་ན། བོད་སྐད་ཡིག་གི་ཆུ་ཚད་ཀྱིས་མ་འོངས་པར་ས་ལག་མཐིལ་ཡང་མི་ཟིན་པར་དགོས་མེད་ཅིག་ཏུ་ལོག་ཉེན་ཡོད་པས། ཆུང་ས་ནས་སེམས་ཆུང་དང་དོགས་གཟབ་བྱ་ནས་ཆེ་སར་བསམ་གཞིག་གཏོང་ཐུབ་ན་བཟང་།
༥༽དེང་དུས་བོད་མི་འགའ་ཤས་ནས་ཡུལ་གྲུ་གཞན་གྱི་སྐད་ཡིག་ཤེས་ན་བོད་ཀྱི་སྐད་ཡིག་ཤེས་མི་དགོས་ཚུལ་སྨྲ་མཁན་ལ་དགོངས་ཚུལ་གང་ཡོད།
ལན། གཞན་གྱི་སྐད་ཡིག་ཤེས་ན་བོད་ཀྱི་སྐད་ཡིག་ཤེས་མི་དགོས་ཚུལ་ལབ་པའི་བོད་མི་དེ་ལྟ་བུ་ནི་འཛམ་གླིང་ཐོག་གི་མི་རིགས་སོ་སོས་མི་རིགས་ཀྱི་ཞབས་འདྲེན་པ་ཞིག་ལ་བརྩི་བཞིན་ཡོད་པ་རེད། མི་རིགས་གང་ཞིག་ཡིན་ན་རང་གི་མི་རིགས་ཀྱི་སྐད་ཡིག་ལ་བསྟོད་པ་བྱས་ནས་ཨང་དང་པོར་བགྲང་གིན་ཡོད་པ་རེད། མི་རིགས་སོ་སོའི་སྐད་ཡིག་ནི་མི་རིགས་རང་རང་གི་བླ་སྲོག་གཅིག་ཏུ་ངོས་འཛིན་བྱེད་བཞིན་ཡོད་པ་རེད་མ་གཏོགས་རང་གི་སྐད་ཡིག་དགོས་མཁོ་མེད་ཚུལ་དང་གཞན་གྱི་སྐད་ཡིག་དགོས་མཁོ་ཡོད་ཚུལ་བཤད་པའི་མི་དེའི་བསམ་བློ་ནི་ཆེས་འཇིགས་སུ་རུང་བ་ཞིག་ཡིན་པ་རེད། དེའི་མིང་ལ་སྐད་ཡིག་རང་གསོད་མཁན་ཟེར་བ་རེད། མི་རིགས་གཞན་གྱི་གཡམ་ལ་བརྒྱུགས་ཏེ་མི་རིགས་རང་ཉིད་ཀྱི་སྐད་ཡིག་དང་ཆོས་ལུགས་ནི་ཡར་རྒྱས་ཀྱི་བཀག་རྡོ་ཡིན་པར་འདོད་པ་དང་། རང་གི་སྐད་ཡིག་གི་ཕན་ནུས་ཅི་ཡོད་མི་ཤེས་པར་སྐྱོན་བརྗོད་བྱེད་པ་ནི་མེས་པོ་གོང་མ་དང་རང་གི་སྐད་ཡིག་གི་ཆེད་དུ་རང་སྲོག་བློས་བཏང་བའི་སྙིང་སྟོབས་ཅན་ཚོའི་ཞབས་འདྲེན་དང་མི་རབས་འདི་ཡི་ངོ་ཚ་ཡིན་པས། མི་རིགས་ཤིག་གི་ངོ་བོའམ་མཚོན་རྟགས་སུ་གྱུར་པའི་རང་གི་སྐད་ཡིག་སྲོག་ལྟར་གཅེས་ནས་མཐོང་ཆེན་བྱ་དགོས། གལ་ཏེ་མི་རིགས་རང་གི་སྐད་ཡིག་ཤེས་པའི་ཁར། གཞན་གྱི་སྐད་ཡིག་ཤེས་ན་མཆོག་ཏུ་གྱུར་པ་རེད།
༦ ༽མ་འོངས་པའི་བོད་ཀྱི་མི་རབས་གསར་བ་རྣམས་ཀྱིས་བོད་ཀྱི་སྐད་ཡིག་ལ་གཙིགས་མཐོང་ག་ཚོད་ཅིག་བྱ་རྒྱུ་རེད།
ད་ལྟའི་སྐབས་ཀྱི་མི་རབས་གསར་བ་རྣམས་ཀྱིས་བོད་ཀྱི་སྐད་ཡིག་གི་ནང་དོན་དང་ཕན་ནུས་ཅི་འདྲ་ཡོད་པ་དེ་དག་གང་ཡང་མ་ཤེས་པ་ཡིན་ན། མ་འོངས་པར་བོད་ཀྱི་མི་རབས་གསར་བ་རྣམས་ཀྱིས་བོད་ཀྱི་སྐད་ཡིག་ལ་མཐོང་ཆེན་བྱེད་འདོད་ཀྱི་བློ་སྐྱེ་རྒྱུར་དཀའ་མོ་ཡིན་ཤས་ཆེ། དེ་བས་ད་ལྟའི་སྐབས་སུ་ཕ་མ་དང་དགེ་རྒན། ཤེས་ཡོན་པ། སློབ་གསོ་བ། རིགས་ཞེན་པ་སོགས་བོད་མི་རིགས་ལ་བསམ་གཞིག་གནང་མཁན་རྣམས་ཀྱིས་མི་རབས་གསར་བ་རྣམས་ལ་སློབ་གསོ་ཡག་པོ་སྤྲད་རྒྱུ་གལ་ཆེན་རེད་འདུག སློབ་གསོ་མེད་པའི་མི་རིགས་ནི་ནམ་ཡང་རྗེས་ལུས་ཡིན་པས། སློབ་གསོ་ནི་འབྱུང་འགྱུར་བྱ་བའི་རྩ་དོན་ཡང་ཡིན་པ་རེད།
༧ ༽བོད་ཀྱི་སྐད་དང་ཡི་གེ་གཞི་རྒྱ་ཆེ་རུ་གཏོང་དགོས་པ་ཡིན་ན་ཁྱེད་ལ་ཐབས་ལམ་ཅི་ཞིག་ཡོད།
ལན། བོད་ཡིག་འབྲི་ཀློག་ཡག་པོ་མི་ནུས་པའི་བོད་མི་མདོ་མེད་ཚོའི་ཁ་ལ་བརྒྱུགས་ཏེ་བོད་ཀྱི་སྐད་ཡིག་ལས་གཞན་གྱི་སྐད་ཡིག་བེད་སྤྱོད་གཏོང་ཆེ་བའི་གནས་ཚུལ་ངན་པ་དག་མུ་མཐུད་དུ་བསྒྱུར་བཅོས་དང་འཛེམ་དོགས་མི་བྱེད་པ་ཡིན་ན། མ་འོངས་པར་ཐན་ལྟས་འདི་དག་ཇེ་གསལ་དང་ཇེ་སྡུག་ཏུ་འགྲོ་ངེས་པ་ཡིན་པས། སྦྲགས་སྐད་བཤད་མཁན་དང་། བོད་ཡིག་ལས་གཞན་གྱི་ཡི་གེ་འབྲི་རྒྱུར་དགའ་བོ་ཡོད་མཁན་བོད་པ་ཅོལ་ཆུང་དག་ལ་སྐྱོན་བརྗོད་བྱ་དགོས། བོད་ཡིག་བཀོལ་ཆོག་སའི་དངོས་པོའི་ཐོག་ལ་བོད་ཡིག་འབྲི་བ་དང་བོད་སྐད་སྨྲ་ཆོག་སའི་ས་ཆ་གང་དུ་ཐོན་ན་བོད་སྐད་སྨྲ་དགོས། གཞན་གྱི་སྐད་དང་ཡི་གེ་གང་ཞིག་ཤེས་ཀྱང་བོད་ཀྱི་སྐད་ཡིག་གཙིགས་སུ་འཛིན་དགོས། བོད་ཡིག་དང་བོད་སྐད་བེད་སྤྱོད་གཏོང་མཁན་མི་ག་ཚོད་མང་ན། དེ་བཞིན་བོད་ཀྱི་སྐད་ཡིག་གི་གཞི་རྒྱ་ཆེ་རུ་འགྲོ་བཞིན་ཡོད་པ་རེད།
རྩོམ་སྒྲིག་པ། སྒྲེ་བོ།


text:
ཚེས་8ཉིན་རྒྱལ་ཡོངས་ཀྱི་ཡུལ་སྐོར་བོད་སྐྱོར་ལས་དོན་ཚོགས་འདུ་ཉིང་ཁྲིར་འཚོགས་པ་རེད། ཚོགས་འདུའི་ཐོག་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་ལག་བསྟར་གཏིང་ཟབ་བྱས་པ་དང་། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་ལག་བསྟར་དོན་འཁྱོལ་བྱས་པ། གྲུབ་འབྲས་ལ་ཕྱོགས་སྡོམ་དང་ཉམས་མྱོང་སྤེལ་རེས་བྱས་པ་དང་འབྲེལ་དུས་སྐབས་གསར་པའི་ཡུལ་སྐོར་བོད་སྐྱོར་ལས་དོན་བཀོད་སྒྲིག་ཀྱང་བྱས་པ་རེད།
རྒྱལ་ཁབ་ཡུལ་སྐོར་ཅུས་ཏང་ཙུའི་ཧྲུའུ་ཅི་ཅུས་ཀྲང་ལི་ཅིན་ཚའོ་དང་། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷ་ཚོགས་འདུར་ཕེབས་པ་དང་འབྲེལ་གསུང་བཤད་ཀྱང་གནང་བ་རེད། རྒྱལ་ཁབ་ཡུལ་སྐོར་ཅུས་ཏང་ཙུའི་ཁོངས་མི་ཅུས་ཀྲང་གཞོན་པ་ལི་ཧྲི་ཧུང་གིས་ཚོགས་འདུ་གཙོ་སྐྱོང་གནང་བ་དང་། རང་སྐྱོང་ལྗོངས་ཀྱི་འགོ་ཁྲིད་ཤིང་རྩ་བསྟན་འཛིན་ཆོས་གྲགས་དང་། རྡོ་རྗེ་ཚེ་སྒྲུབ། ཚེ་དབང་སྟོབས་རྒྱལ་བཅས་ཚོགས་འདུར་ཕེབས་པ་རེད། ཚོགས་འདུའི་ཐོག་རྒྱལ་ཁབ་ཡུལ་སྐོར་ཅུས་ཀྱིས་རང་ལྗོངས་ཀྱི་ལྷ་ཀླུ་འདམ་རར་རྒྱལ་ཁབ་ཀྱི་འདམ་རའི་ཡུལ་སྐོར་དཔེ་སྟོན་རྟེན་གཞི་ཁག་དང་པོའི་རྟགས་བྱང་སྤྲད་པ་དང་། བྲག་གསུམ་མཚོ་དང་བཀྲས་ལྷུན་དགོན་ལ་A5རིམ་པའི་ཡུལ་སྐོར་མཛེས་ལྗོངས་ཁུལ་གྱི་རྟགས་བྱང་སྤྲད་པ་རེད།
ལི་ཅིན་ཚའོ་ཡིས་རྒྱལ་ཡོངས་ཡུལ་སྐོར་ཁོངས་གཏོགས་ཀྱིས་དུས་སྐབས་གསར་པའི་བོད་ཀྱི་ལས་དོན་སྐོར་གྱི་ཀྲུང་དབྱང་གི་མཛུབ་ཁྲིད་དགོངས་པ་དང་མཛད་ཕྱོགས་སྲིད་ཇུས་གཡོ་འགུལ་སྤུ་ཙམ་ཡང་མེད་པའི་སྒོ་ནས་ལག་བསྟར་མཐའ་འཁྱོངས་བྱེད་དགོས་པ་དང་། རྒྱལ་ཁབ་ཡུལ་སྐོར་ཅུས་ཀྱིས་གཏན་འབེབས་བྱས་པའི《ཡུལ་སྐོར་བོད་སྐྱོར་ལས་དོན་ལ་ཤུགས་སྣོན་རྒྱབ་ནས་བོད་ཀྱི་ཡུལ་སྐོར་ལས་རིགས་མགྱོགས་མྱུར་འཕེལ་རྒྱས་འགྲོ་རྒྱུར་རྒྱབ་སྐྱོར་བྱེད་རྒྱུའི་སྐོར་གྱི་མཛུབ་ཁྲིད་བསམ་འཆར》དང《ཡུལ་སྐོར་བོད་སྐྱོར་ལས་དོན་གྱི་བྱ་སྤྱོད་ཇུས་གཞིར》གཞིགས་ནས་ས་ཁོངས་ཧྲིལ་པོའི་ཡུལ་སྐོར་འདུ་ཤེས་ལ་བརྟེན་ནས་བོད་སྐྱོར་ལས་དོན་ལེགས་པར་སྒྲུབ་དགོས། རྒྱབ་སྐྱོར་སྲིད་ཇུས་ཁག་གཅིག་བཏོན་ནས་བོད་ཀྱི་ཡུལ་སྐོར་ལས་རིགས་སྒྱུར་བཅོས་འཕེལ་རྒྱས་འགྲོ་རྒྱུར་རྒྱབ་སྐྱོར་བྱེད་དགོས་པ། རྒྱབ་སྐྱོར་རྣམ་གྲངས་ཁག་གཅིག་བཏོན་ནས་ནུས་ཤུགས་གཅིག་སྒྲིལ་གྱིས་རྨང་གཞི་སྔར་བས་བརྟན་དུ་གཏོང་དགོས་པ། ཁྲོམ་རར་ཁྱབ་གདལ་བྱེད་སྒོ་ཁག་གཅིག་སྤེལ་ནས་ཡུལ་སྐོར་བའི་ཡོང་ཁུངས་ཀྱི་བོད་སྐྱོར་ལ་ཤུགས་སྣོན་རྒྱག་དགོས་པ། ཁྱད་ལྡན་ཡུལ་སྐོར་གྱི་སྤུས་དག་ཁག་གཅིག་སྐྱེད་སྲིང་བྱས་ནས་ཡུལ་སྐོར་ཐོན་རྫས་ཀྱི་སྤུས་ཚད་དང་ཞབས་ཞུའི་ཆུ་ཚད་མཐོ་རུ་གཏོང་དགོས་པ། ཤེས་ལྡན་མི་སྣའི་རྒྱབ་སྐྱོར་གྱི་བྱ་ཐབས་ཁག་གཅིག་ལག་ལེན་བསྟར་ནས“ཡུལ་སྐོར་བོད་སྐྱོར་གྱི་ཁྲི་སྟོང་བརྒྱ་བཅུའི་གསོ་སྦྱོང་འདུ་འགོད”ལག་ལེན་བསྟར་དགོས་པ། ཁེ་ལས་ཀྱི་རྒྱབ་སྐྱོར་ཆ་སྒྲིག་ཁག་གཅིག་བཏོན་ནས་ནང་སའི་ཁེ་ལས་དང་བོད་ཀྱི་ཡུལ་སྐོར་ལས་རིགས་ཀྱི་མཉམ་ལས་ལ་ཤུགས་སྣོན་རྒྱག་རྒྱུར་སྐུལ་འདེད་གཏོང་དགོས་པ། བློ་རིག་རོགས་སྐྱོར་མངོན་གསལ་དོད་པོ་ཡོང་བ་དང་གྲོང་གསེབ་ཀྱི་ཡུལ་སྐོར་འཕེལ་རྒྱས་གཏོང་རྒྱུ་ལྟེ་བར་བཟུང་ནས་ཡུལ་སྐོར་དབུལ་སྐྱོར་ལ་སྐུལ་འདེད་ཧུར་ཐག་བཏང་སྟེ་བོད་ཀྱིས་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་པ་དང་དུས་བཀག་བཞིན་འབྱོར་འབྲིང་སྤྱི་ཚོགས་ཕྱོགས་ཡོངས་ནས་སྐྲུན་ཐུབ་པ་བྱེད་ཆེད་འབུལ་འོས་པའི་ལེགས་སྐྱེས་འབུལ་དགོས་པའི་ནན་བཤད་གནང་བ་རེད།
ཆེ་དགྲ་ལྷས་རང་སྐྱོང་ལྗོངས་ཏང་ཨུད་དང་། སྲིད་གཞུང་། ཧྲུའུ་ཅི་ཝུའུ་དབྱིང་ཅེ་བཅས་ཀྱིས་ཚབ་ཞུས་ནས་རྒྱལ་ཁབ་ཡུལ་སྐོར་ཅུས་དང་། འཕེལ་སྒྱུར་ཨུ་ལྷན། ནོར་སྲིད་པུའུ། རྒྱལ་སྲིད་སྤྱི་ཁྱབ་ཁང་དབུལ་སྐྱོར་གཞུང་དོན་ཁང་བཅས་དང་དེ་བཞིན་ཞིང་ཆེན་དང་གྲོང་ཁྱེར་ཁག་གི་ཡུལ་སྐོར་སྡེ་ཚན་དང་ཡུལ་སྐོར་ཁེ་ལས་བཅས་ཀྱིས་དུས་ཡུན་རིང་པོའི་ནང་བོད་ཀྱི་ལས་དོན་ལ་རྒྱབ་སྐྱོར་དང་རོགས་རམ་གནང་བར་ཐུགས་རྗེ་ཆེ་ཞུས་པ་རེད།
ཁོང་གིས་རང་སྐྱོང་ལྗོངས་ཏང་ཨུད་དང་སྲིད་གཞུང་གིས་སྔར་ནས་བཟུང་ཡུལ་སྐོར་ལས་རིགས་འཕེལ་རྒྱས་འགྲོ་རྒྱུར་ཚད་མཐོའི་མཐོང་ཆེན་བྱེད་ཀྱི་ཡོད་པས་ཡུལ་སྐོར་ཐོན་ལས་དེ་རང་ལྗོངས་ཀྱི་མིང་དོན་མཚུངས་པའི་ཀ་རྟེན་ཐོན་ལས་དང་དམངས་ཕྱུག་བོད་དར་གྱི་སྣེ་འདྲེན་ཁེ་ལས་ཤིག་ཏུ་གྱུར་ཡོད། རང་ལྗོངས་ཀྱིས་ཕུན་སུམ་ཚོགས་པའི་འཛམ་གླིང་རིམ་པའི་ཁྱད་ལྡན་ཡུལ་སྐོར་ཐོན་ཁུངས་ལ་མུ་མཐུད་གཞིགས་ནས“རྒྱུད་གཅིག་ལམ་གཅིག”དང“བྷང་ག་ལ་དང་། ཀྲུང་གོ རྒྱ་གར། འབར་མ་བཅས་ཀྱི་དཔལ་འབྱོར་བར་ཁྱམས”དང་ཨེ་ཤེ་ཡ་ལྷོ་མར་ཕྱོགས་པའི་སྒོ་འབྱེད་བགྲོད་ལམ་གལ་ཆེན་འཛུགས་སྐྲུན་གྱི་འཐབ་ཇུས་གོ་སྐབས་དམ་བཟུང་གིས་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་མཐའ་འཁྱོངས་བྱེད་པ་དང་། ས་ཁོངས་ཧྲིལ་པོའི་ཡུལ་སྐོར་འཕེལ་རྒྱས་ལ་སྐུལ་འདེད་གཏོང་རྒྱུ་བརྗོད་དོན་གཙོ་བོར་བྱེད་པ། གཞན་སྒྱུར་རིམ་སྤོར་དང་སྤུས་མཐོ་ནུས་ཆེ་གཙོ་རྐང་དུ་བྱེད་པ། “འཛམ་གླིང་གི་སྣེ་གསུམ་པ”གཏོད་རྒྱུ་དམིགས་ཡུལ་དུ་འཛིན་པ་བཅས་བྱས་ནས་ས་མཐོ་དང་མི་རིགས་ཀྱི་ཁྱད་ཆོས་ལྡན་པའི་འཛམ་གླིང་ཡུལ་སྐོར་དམིགས་ས་འཛུགས་སྐྲུན་ཧུར་ཐག་བྱེད་དགོས་ཞེས་གསུངས་པ་རེད།
བོད་སྐྱོར་ཞིང་ཆེན་དང་གྲོང་ཁྱེར་དང་། བོད་སྐྱོར་སྣེ་ཤན་པ། གྲགས་ཅན་ཁེ་ལས་བཅས་ཀྱི་འཐུས་མིས་ཚོགས་འདུའི་ཐོག་གཏམ་བཤད་སྤེལ་བ་དང་། ཚོགས་འདུའི་ཐོག་ལེགས་སྐྱེས་མངོན་གསལ་དོད་པོ་འབུལ་མཁན་བོད་སྐྱོར་སྣེ་ཤན་པར་གཟེངས་བསྟོད་བྱས་པ། ཡུལ་སྐོར་བོད་སྐྱོར་གྱི་འབྲེལ་ཡོད་གྲོས་མཐུན་ལ་མིང་རྟགས་བཀོད་པ་རེད།


text:
ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར། བོད་རང་སྐྱོང་ལྗོངས་ལྷ་ས་གྲོང་ཁྱེར་གྱི2018ལོའི་འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་ལས་དོན་གྲོས་ཚོགས་འཚོགས་ཤིང་། ཚོགས་འདུའི་ཐོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློར་སློབ་སྦྱོང་དང་ལག་བསྟར་གཏིང་ཟབ་གནང་པ་དང་། ཕྱོགས་ཡོངས་ནས་ཏང་གི་ཚོགས་ཆེན་བཅུ་དགུ་པ་དང་རྒྱལ་ཡོངས་ཀྱི་འཐབ་ཕྱོགས་གཅིག་གྱུར་པུའུ་ཡི་པུའུ་ཀྲང་། མི་རིགས་ལས་དོན་ཨུ་ལྷན་གྱི་ཀྲུའུ་རེན། ཆོས་ལུགས་ཅུས་ཀྲང་ཚོགས་འདུའི་དགོངས་དོན་ལག་བསྟར་དོན་འཁྱོལ་གནང་པ། ལྗོངས་དང་གྲོང་ཁྱེར་ཏང་ཨུད་ཀྱི་སྐབས་དགུ་པའི་ཚང་འཛོམས་གྲོས་ཚོགས་ཐེངས་གསུམ་པ་དང་ལྗོངས་ཡོངས་ཀྱི་འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་ལས་དོན་ཚོགས་འདུའི་དགོངས་དོན་ལག་བསྟར་དོན་འཁྱོལ་གནང་པ། 2017ལོའི་ལས་ཀར་ཕྱོགས་བསྡོམས་དང་། 2018ལོའི་གཙོ་གནད་ལས་འགན་ལ་བཀོད་སྒྲིག་གནང་པ་རེད།
ལྷ་ས་གྲོང་ཨུད་ཀྱི་ཧྲུའུ་ཅི་གཞོན་པ། གྲོང་ཁྱེར་དམངས་འཐུས་ཚོགས་ཆེན་རྒྱུན་ལས་ཨུ་ལྷན་གྱི་ཏང་ཙུའུ་ཡི་ཧྲུའུ་ཅི། ཀྲུའུ་རེན། གྲོང་ཁྱེར་ཆོས་ལུགས་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་ཟླ་བ་ཚོགས་འདུར་ཞུགས་པ་མ་ཟད་གསུང་བཤད་གནང་པ་དང་། གྲོང་ཨུད་ཀྱི་རྒྱུན་ཨུ། འཐབ་ཕྱོགས་གཅིག་གྱུར་པུའུ་ཡི་པུའུ་ཀྲང་ཨ་ནུར་ཚེ་རིང་གིས་གྲོང་ཁྱེར་ཡོངས་ཀྱི་འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་ལས་དོན་གྱི་སྙན་ཞུ་ཕུལ་བ། གྲོང་ཁྱེར་སྲིད་གྲོས་ཀྲུའུ་ཞི་གཞོན་པ། གྲོང་ཁྱེར་མི་རིགས་ཆོས་དོན་ཅུས་ཀྱི་ཏང་ཙུའུ་ཡི་ཧྲུའུ་ཅི་ལྷག་པ་དོན་གྲུབ་ཀྱིས་གྲོང་ཁྱེར་ཡོངས་ཀྱི་མི་རིགས་ཆོས་དོན་ལས་དོན་གྱི་སྙན་ཕུལ་བ་རེད།
གྲོས་ཚོགས་སུ། 2017ལོའི་ལྷ་ས་གྲོང་ཁྱེར་གྱི་འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་ལས་དོན་གྱིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་པ་དང་། ཏང་གི་ཚོགས་ཆེན་བཅུ་དགུ་པར་བསུ་མ་བྱེད་པ་དང་ཞབས་ཕྱི་གནང་པ། སློབ་སྦྱོང་བྱེད་པ། ལག་བསྟར་བྱེད་པ་བཅས་གཙོ་གནད་དུ་བཟུང་ནས། གྲོང་ཁྱེར་ཡོངས་ཀྱི་ཆོས་ལུགས་ལས་དོན་ཁྱབ་ཁོངས་སུ“འཆད་པ་བཞི་དང་དགའ་ཞེན་བཞིའི” བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་སོགས་མི་རིགས་མཐུན་སྒྲིལ་དྲིལ་བསྒྲགས་སློབ་གསོ་དང་མི་རིགས་མཐུན་སྒྲིལ་ཡར་ཐོན་གཏོད་པའི་བྱེད་སྒོ་རབ་དང་རིམ་པ་གཏིང་ཟབ་ཏུ་སྤེལ་བ་དང་། ཧུར་ཐག་གིས་གྲོང་ཁྱེར་ཡོངས་ཀྱི་དཔལ་འབྱོར་སྤྱི་ཚོགས་འཕེལ་རྒྱས་གཏོང་པ་དང་སྤྱི་ཚོགས་ཞི་མཐུན་བརྟན་ལྷིང་གསར་སྐྲུན་སྐུལ་འདེད་གཏོང་པའི་ཁྲོད་ལས་ཕྱོགས་གསར་པ་མངོན་ལ། རྣམ་པ་གསར་པ་བསྐྲུན་ནས་གྲོང་ཁྱེར་ཡོངས་ཀྱི་མི་རིགས་མཐུན་སྒྲིལ་དང་ཆོས་ལུགས་འཆམ་མཐུན། སྤྱི་ཚོགས་ཁྱོན་ཡོངས་ནས་ཞི་མཐུན་བརྟན་ལྷིང་གི་གནས་བབ་བཟང་པོ་རྒྱུན་འཁྱོངས་ཐུབ་ཡོད་ཅེས་བསྟན་བྱུང་།
གྲོས་ཚོགས་སུ། ལྷ་ས་གྲོང་ཁྱེར་འཐབ་ཕྱོགས་གཅིག་གྱུར་གྱིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློས་ལྷ་ས་གྲོང་ཁྱེར་འཐབ་ཕྱོགས་གཅིག་གྱུར་མི་རིགས་ཆོས་ལུགས་ལས་དོན་ཁྲིད་སྟོན་དུ་བྱས་ཏེ། ཏང་གི་ཚོགས་ཆེན་བཅུ་དགུ་པའི་དགོངས་དོན་དང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན། འཐབ་ཕྱོགས་གཅིག་གྱུར་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་འདུ་ཤེས་གསར་པ་དང་བསམ་བློ་གསར་པ། འཐབ་ཇུས་གསར་པར་སློབ་སྦྱོང་དང་གོ་བ་གཏིང་ཟབ་ལོན་པ། ཆོས་ལུགས་ཀྲུང་གོ་ཅན་དུ་འགྱུར་བའི་ཁ་ཕྱོགས་ཐོག་མཐའ་བར་གསུམ་དུ་མཐའ་འཁྱོངས་བྱ་དགོས་པ། ཧུར་ཐག་སྒོས་བོད་བརྒྱུད་ནང་བསྟན་དེ་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་རྒྱུར་ཁྲིད་སྟོན་བྱེད་པ། དགོན་སྡེ་དང་གྲྭ་བཙུན། ཆོས་ལུགས་བྱེད་སྒོ ནང་བསྟན་སློབ་གླིང་། དགོན་སྡེའི་ནོར་དོན་སོགས་ཀྱི་དོ་དམ་ལ་སྔར་བས་ཤུགས་སྣོན་དང་གསར་གཏོད་བྱས་ཐོག ལྷ་ས་གྲོང་ཁྱེར་གྱི་འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་ལས་དོན་གྱི་ཆུ་ཚད་ཁྱོན་ཡོངས་ནས་མཐོ་རུ་གཏོང་རྒྱུ་དང་། ཧུར་ཐག་སྒོས་འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་ལས་དོན་གྱི་རྣམ་པ་གསར་པ་གཏོད་དགོས་པའི་བླང་བྱ་བཏོན།
གྲོས་ཚོགས་སུ། “འདུ་ཤེས་བཞི” བརྟན་པོ་འཛུགས་པ་དང་། “གདེང་ཚོད་བཞི་” རྒྱུན་ཆད་མེད་པར་སྲ་བརྟན་དུ་གཏོང་པ། “བརྩི་སྲུང་བཞི” སེམས་ཐག་གཙང་བཅད་ཀྱིས་སྒྲུབ་ཐུབ་པ། ཆབ་སྲིད་བགྲོད་ལམ་དང་ཆབ་སྲིད་ཀྱི་ཁ་ཕྱོགས། ཆབ་སྲིད་ཀྱི་རྩ་དོན། ཆབ་སྲིད་ཀྱི་ལངས་ཕྱོགས་ཐོག་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཚད་མཐོའི་གཅིག་མཐུན་ཡོང་པ། སོ་སོའི་ལས་ཀའི་དོན་དངོས་ཟུང་འབྲེལ་དམ་ཟབ་བྱས་ཏེ། ད་ལོའི་འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་ལས་དོན་ལ་བཀོད་སྒྲིག་ཚགས་ཚུད་བྱེད་པ། དམིགས་ཚད་ལས་འགན་ལ་དམིགས་ཏེ་ལས་ཀའི་བྱེད་ཐབས་དང་ལས་ཀའི་འགན་འཁྲི་རིམ་པས་ཞིབ་ཆ་ཅན་དུ་གཏོང་པ། འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་ལས་དོན་དེ་ལྗོངས་ཡོངས་དང་འབྲེལ་བའི་ལས་དོན་གལ་ཆེན་ཞིག་ཏུ་བརྩིས་ནས་སེམས་ལ་དམ་པོ་འཛིན་རྒྱུ་དང་། ཏན་ཏིག་གིས་དམ་འཛིན་བྱས་ཏེ་ཞིབ་ཚགས་དང་དྲང་ཐད་དོན་དངོས་ཐད་འབད་པ་ལྷུར་ལེན་བྱས་ཏེ། ལྷ་ས་གྲོང་ཁྱེར་གྱི་ཆོས་ལུགས་ཁྱབ་ཁོངས་བསྟུད་མར་ཞི་མཐུན་བརྟན་ལྷིང་ཡོང་པར་ནུས་ཤུགས་བཏོན་པ་བརྒྱུད་ཧུར་ཐག་སྒོས་འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་ལས་དོན་གྱི་རྣམ་པ་གསར་པ་གཏོད་དགོས་ཞེས་ནན་གྱིས་བསྟན་པ་རེད།
ཚོགས་འདུའི་ཐོག་ད་དུང2017ལོའི་ལོ་འཁོར་རིང་ལྷ་ས་གྲོང་ཁྱེར་གྱི་འཐབ་ཕྱོགས་གཅིག་གྱུར་སྡེའི་སྔོན་ཐོན་བརྟག་དཔྱད་ཞིབ་འཇུག་གི་སྙན་ཞུ་ཕུལ་བྱུང་ཅན་དང་། ཆ་འཕྲིན་སྙན་ཞུ་ལས་དོན་གྱི་སྔོན་ཐོན་ཐུན་མོང་དང་མི་སྒེར། ལྷ་སའི་གྲོང་ཁྱེར་མི་རིགས་ཆོས་ལུགས་ལས་དོན་སྡེའི་གཞུང་ལུགས་བརྟག་དཔྱད་ཞིབ་འཇུག་བྱེད་པའི་དཔྱད་གཞིའི་སྔོན་ཐོན་གྲུབ་འབྲས་དང་ཆ་འཕྲིན་སྙན་ཞུའི་ལས་དོན་གྱི་སྔོན་ཐོན་ཐུན་མོང་ལ་གཟེངས་བསྟོད་གནང་པ་རེད། །
རྩོམ་སྒྲིག་པ། ཀླུ་མོ་མཚོ།


text:
གྲོང་ཚོ་གསར་པར་སྤོས། གཡུར་ཟའི་འབྲས་བཟང་སྨིན།
ཡངས་པའི་ཞིང་ཐང་དབུས་ཆགས་པའི་གྲོང་ཚོ་གསར་པའི་རྣམ་པས་ཀུན་གྱི་ཡིད་དབང་འཕྲོག
དྲིན་ཆེན་ཨ་མ་ཨོ་ཤེས། བུ་མོ་མི་ལ་མ་སྟེར། གལ་སྲིད་སྟེར་དགོས་བྱུང་ན། ལ་མོའི་རྒྱབ་ལ་མ་སྟེར། ཞེས་པའི་གཙང་ཡུལ་ལ་སྟོད་ཁུལ་གྱི་སྙན་འཇེབས་ལྡན་པའི་དམངས་གཞས་དུམ་བུ་དེའི་གཞས་ཚིག་ཁོ་ནས། མི་རྣམས་ལ་དགའ་སྐྱོ་ཆགས་སྡང་གི་ཚོར་བ་དྲག་པོ་ཞིག་རང་བཞིན་ངང་སྦྱིན་ཡོང་བ་རེད། ཡིན་ནའང་མི་རྣམས་ཀྱིས་དམངས་གཞས་དེ་ཡུལ་གང་ཞིག་ཏུ་རང་བཞིན་ངང་གྲུབ་པའམ་ཡང་ན་དམངས་གཞས་དེ་དར་སའི་ཡུལ་ལུང་གང་དེའི་ཆགས་ཚུལ་ཡང་སྙིང་ཇི་ལྟར་ཞིག་ཡིན་པ་ནི་སུ་ལའང་ཁ་མཚོན་གཅོད་ཐུབ་པའི་གདེང་ཚོད་མེད། མ་མཐར་ཡང་འཚོ་བ་དངོས་ནང་ཉམས་ལེན་ཞིག་མེད་ན། དུས་ཚོད་ཀྱིས་ཉམས་སད་ཐེག་ཅིང་སྐྱེས་ཕོ་མོ་ཀུན་གྱིས་ཅི་དགར་ལེན་ཐུབ་པའི་དམངས་གཞས་དེ་གྲུབ་ཐུབ་པའི་མཐུན་རྐྱེན་ཞིག་འཛོམས་མེད།
དེ་ལྟར་ན་ང་ཚོས་དམངས་གཞས་དར་ཁྱབ་ཤིན་ཏུ་ཆེ་ཞིང་སྟོད་གཞས་ཀྱི་ཕ་ཡུལ་དུ་འབོད་པའི་བོད་ལྗོངས་ལྷ་རྩེ་རྫོང་ཁོངས་བཀྲ་ཤིས་སྒང་ཤང་སུལ་གྲོང་ཚོའི་སྔར་སོང་གི་སྐྱིད་སྡུག་ཇི་འདྲ་ཞིག་ཡིན་པ་དང་། ད་ལམ་ལོ་ཤས་རིང་སྤྱི་ཚོགས་ཧྲིལ་པོའི་འབྱོར་འཁོས་ཀྱི་མཐུན་རྐྱེན་འོག་ཏུ་གྲོང་ཚོ་ཆུང་ངུ་དེའི་དུད་ཚང་དབུལ་པོ་16ཚང་མ་ཕ་གཞིས་རྙིང་པའི་རི་སུལ་སྐམ་པོ་དེ་ནས་ཐར་ཏེ་དབུལ་བཅོས་ཕྱུག་འགྱུར་གྱི་ལམ་བུ་གསར་པའི་ཐོག་ཏུ་གོམ་པ་སྤོས་ཟིན་པའི་དོན་དངོས་ཀྱི་གནས་ཚུལ་འདི་ལ་རྒྱུས་མངའ་ལོན་རྒྱུ་ནི། རང་བྱུང་ཆ་རྐྱེན་དང་འཚོ་བའམ་ཐོན་སྐྱེད་གང་ཅིར་གནས་སྐབས་དཀའ་ངལ་འཕྲད་པའི་ཞིང་འབྲོག་མང་ཚོགས་ལ་མཚོན་ན། སྐྱོ་གླུའི་དབྱངས་རྟ་རིང་པོ་ཞིག་ལེན་དགོས་མེད་པར་སེམས་ཁོང་དུ་ཡིད་ཆེས་དང་གདེང་ཚོད་ཁེངས་ཐུབ་པའི་བློ་ཁོག་ཅིག་ཅིས་ནས་ཀྱང་སྐྱེ་སྲིད།
2011ལོ་ནི་ཁ་རྒྱུན་དུ་ལུང་པ་སྤུ་མེད་ཅེས་འབོད་པའི་སུལ་གྲོང་ཚོའི་ངོས་ནས་བརྗོད་ན། སྔོན་ཆད་ཕྱི་རོལ་ཡུལ་དང་འབྲེལ་ཐག་ཆད་ཅིང་གོ་རྒྱུ་ཚོར་རྒྱུ་མེད་པ་ལྟ་བུའི་རི་སུལ་གྱི་ལུང་ཆུང་དེར་གཏམ་བཟང་གཅིག་རྗེས་གཉིས་མཐུད་ངང་ཁྱབ་པའི་ལོ་ཞིག་རེད། ལོ་དེར་བོད་ལྗོངས་ཚན་རྩལ་མཐུན་ཚོགས་ཀྱིས་རང་སྐྱོང་ལྗོངས་ཀྱི་གྲོང་ཚོར་བཅའ་སྡོད་ལས་དོན་སྤེལ་དགོས་པའི་འབོད་སྐུལ་ལ་བརྡ་ལན་ཞུས་ཏེ། འགོ་ཁྲིད་ལས་བྱེད་པས་སྣེ་ཁྲིད་པའི་ལས་དོན་རུ་ཁག་མངགས་གཏོང་བྱས་ནས། གྲོང་ཚོ་དེའི་རྗེས་ལུས་ཀྱི་རྣམ་པར་ཕྱོགས་ཡོངས་ནས་དབྱེ་ཞིབ་དང་དབུལ་བཅོས་ཕྱུག་འགྱུར་གྱི་ཐབས་ལམ་ཞིག་དངོས་སུ་འཚོལ་འགོ་ཚུགས་པའི་སྐལ་པ་བཟང་པོའི་དུས་ཤིག་སླར་ཡང་ཤར་བ་རེད། ལོ་དེ་ནས་རྩིས་པའི་ད་བར་གྱི་དུས་ཚོད་རིང་གསར་འགོད་པས་སྔ་རྟིང་དུ་སུལ་གྲོང་ཚོ་རྙིང་པ་དང་གསར་པ་གཉིས་པོར་ཐེངས་གྲངས་དྲུག་ཙམ་བསྐྱོད་དེ་གསར་འགྱུར་གཏོང་སྤེལ་བྱེད་པའི་ཞོར་ལ་ད་དུང་གྲོང་ཚོ་ཆུང་ངུ་དེའི་གོང་འཕེལ་དང་བདེ་སྐྱིད་ཀྱི་འཚོ་བ་གསར་པར་རེ་སྒུག་ཆེན་པོ་བྱེད་བཞིན་ཡོད།
2011ལོའི་ལྔ་གཅིག་ངལ་རྩོལ་དུས་ཆེན་གྱི་ངལ་གསོ་ཉིན་གསུམ་རིང་། གསར་འགོད་པས་གློག་ཀླད་དང་པར་ཆས་རྒྱབ་ཏུ་ཁུར་ནས་གཅིག་པུར་གྲོང་ཚོའི་དེའི་ཕྱོགས་སུ་བསྐྱོད་ཅིང་། དུས་ཡུན་ཉིན་གསུམ་རིང་རང་བྱུང་ཁོར་ཡུག་སོགས་ཀྱི་ཆ་རྐྱེན་ཞན་པའི་གྲོང་ཚོ་ཆུང་ངུ་དེའི་བདེ་སྡུག་ལ་རྒྱུས་མངའ་ཡོངས་སུ་ལོན་པར་བྱས། ལྷུང་ལྷུང་དུ་བཞུར་བའི་ཆུ་བོ་ཡར་ཆབ་གཙང་པོ་དེ་སུལ་གྲོང་ཚོའི་མདའ་ནས་བྱང་ཤར་གྱི་ཕྱོགས་སུ་བར་མེད་རྒྱུག་ནས་འགྲོ་ལ། གཙང་པོའི་ཕར་ཕྱོགས་དེ་ན་དངུལ་ཆུ་དབྱངས་ཅན་གྲུབ་པ་རྡོ་རྗེས་བོད་ཀྱི་བརྡ་སྤྲོད་ལེགས་བཤད་ལྗོན་པའི་དབང་པོ་བརྩམས་སའི་དངུལ་ཆུའི་རི་ཁྲོད་ཆགས་ཡོད། ཡིན་ནའང་སུལ་གྲོང་ཚོར་མ་ཡུམ་གཙང་པོ་དང་རི་ཁྲོད་དེ་གཉིས་ལྟར་གྱི་མིང་གྲགས་ཅི་ཡང་མེད་ལ། ཐ་ན་རི་སུལ་དེའི་ནང་དུ་གྲོང་ཚོ་ཞིག་ཆགས་ཡོད་མིན་ཕྱི་རོལ་གྱི་མི་ཚོས་ཧ་ཅང་རྟོགས་པར་དཀའ། སུལ་གྲོང་ཚོ་ནི་ལ་སྟོད་ལྷ་རྩེའི་ཡུལ་ལུང་སྤྱི་དང་འདྲ་བར་བོད་ཀྱི་ལོ་རྒྱུས་ཐོག་སོ་ནམ་གྱི་ཤེས་དཔལ་དར་སྔ་བའི་ཡུལ་ཕྱོགས་ཤིག་ཡིན་ལ། བཀྲ་ཤིས་སྒང་ཤང་ཁོངས་སྲིད་འཛིན་གྲོང་ཚོ་12ཁྲོད་ཀྱི་ཞིང་འབྲོག་ཐོན་སྐྱེད་མཉམ་གཉེར་བྱེད་པའི་ས་མ་འབྲོག་གི་གྲོང་ཚོ་ཞིག་རེད།
སྐབས་དེ་དུས་གྲོང་ཚོ་ཧྲིལ་པོར་ཐེམ་དུད་16 དང་མི་གྲངས་147ཙམ་ཡོད་ནའང་ཁོང་ཚོར་དབང་བའི་ས་ཁྱོན་སྤྱི་ལེ་ངོས་གྲུ་9.1ཙམ་དེ་ནི་མཐོ་ཚད་རྒྱ་མཚོའི་ངོས་ལས་སྨི་4250རུ་ཆགས་པ་དང་། ས་ཞིང་རྒྱ་ཁྱོན་མུའུ་260.16ཡོད་པ་ཚང་མ་ས་བབ་མཐོ་བའི་རི་མ་ཐང་དུ་གནས་པས། ཁོང་ཚོའི་ཞིང་ལས་ནི་རྩ་བའི་ཆར་ཕྱེད་གནམ་ཆུར་བརྟེན་ནས་འདེབས་ལས་བྱེད་བཞིན་ཡོད་སྟབས་ཆ་སྙོམས་ས་ཞིང་མུའུ་རེ་ནས་འབྲུ་རིགས་རྒྱ་མ་280—350བར་ལས་ཐོན་མི་ཐུབ། རང་བྱུང་གི་རྩྭ་རའི་རྒྱ་ཁྱོན་སྤྱི་ལེ་ངོས་གྲུ་6ཙམ་ཡོད་པ་དེའང་སྐམ་ཤས་ཆེ་བས་བྱེ་སར་གྱུར་ལ་ཁད་དུ་གནས་སྟབས་གྲོང་ཚོ་ཧྲིལ་པོའི་ལག་ཡོད་ཕྱུགས་རིགས་ཆེ་ཆུང་མགོ་གྲངས་1085ཙམ་ནི་ཤ་ཤེད་རྒྱས་པའི་གོ་སྐབས་ཤིན་ཏུ་དཀོན། 2011ལོའི་སྐབས་སུ་གྲོང་ཚོ་ཧྲིལ་པོར་ས་ཆུ་ཤོར་བའི་ཤུལ་གྱི་གྲོག་ཤུར་ཆེ་ཆུང་མི་འདྲ་བ་ཁག་300ཙམ་གྱིས་མཐའ་བསྐོར་ནས་ཡོད། ཆུ་བོ་ཡར་ཆབ་གཙང་པོའི་ཚུར་ངོགས་ནས་གྲོང་ཚོའི་རི་སུལ་ཕྱོགས་སུ་འཐེན་པའི་ལམ་ཆུང་དེ་ནི་སུལ་གྱི་མང་ཚོགས་རྣམས་ཕྱི་རོལ་ཡུལ་ལུང་དང་འབྲེལ་བ་བྱེད་པར་མཁོ་བའི་བཞུད་ལམ་གཅིག་པུ་དེ་ཡིན་མོད། ལོ་ལྟར་གྱི་ཆར་ཞོད་ཚུགས་པ་དང་རི་སུལ་ནང་གི་ལམ་ཆུང་དེ་ཕུ་ཆུས་ཤུལ་ཙམ་ཡང་མེད་པར་དེད་ནས་ཅི་བྱ་ལྟོས་བྲལ་གྱི་གནས་སུ་ལྷུང་བ་ནི་རྒྱུན་ལྟོ་ལྟ་བུར་གྱུར།
བཅར་འདྲི་ཞུ་རིང་། གསར་འགོད་པས་གྲོང་ཚོའི་ཕྱི་རོལ་ལ་ཉམས་ཞིབ་བྱེད་པར་བསྐྱོད་སྐབས། མཐའ་འཁོར་ན་ཆགས་པའི་ཞིང་ཁ་དང་ཆུ་ཡུར། ལམ་ཆུང་གི་གཡས་གཡོན་ཚང་མ་ཆུ་རགས་ཀྱིས་བསྐོར་ནས་ཡོད་ཅིང་། དེ་ནི་སུལ་གྲོང་ཚོའི་ཕ་ཚ་བུ་རྒྱུད་ཀྱི་མི་ཚོས་རང་བྱུང་ཁམས་དང་ས་འཐབ་གནམ་འཛིང་བྱས་པའི་དཔང་རྟགས་ཤིག་ཅིས་ནས་མ་ཡིན། ད་དུང་ལུང་མོ་ཆེ་ཞེས་པའི་གྲོང་ཚོའི་ཕུ་ཕྱོགས་ཀྱི་གྲོག་ཤུར་དེའི་ནང་དུ་ལོ་གཅིག་དུས་བཞིར་མ་སྐམ་ཙམ་དུ་འཕྱུར་ཡོང་བའི་ཆུ་མིག་ཅིག་ཡོད་པ་དེ་ནས་འགོ་བཙུགས་ཏེ། ཡུལ་མི་ཚོས་བར་ཐག་སྤྱི་ཁྲེ་བརྒྱ་ཕྲག་ཁ་ཤས་ཟིན་པའི་ཆུ་ཡུར་ཞིག་བྲུས། ཆུ་ཡུར་དེའི་མཐིལ་དང་ངོས་སུ་རྡོ་བཅལ་བཏིང་། དེའི་ཁ་ལ་སླར་ཡང་རྡོ་ལེབ་དང་ས་རྡོ་བཀབ་སྟེ། ས་འོག་ནས་མི་མངོན་པའི་དྭངས་གཙང་གི་ཕུ་ཆུ་ཕྲ་མོ་ཞིག་གྲོང་ཚོའི་གཤམ་འོག་བར་དུ་རྒྱུག་བཞིན་མི་ཕྱུགས་ཀུན་གྱི་སྐོམ་གསོས་བདུད་རྩིར་གྱུར་བ་བྱས། དེས་མ་ཚད་ས་བབ་སྒང་གཤོངས་ཀྱི་མཐོ་དམན་དང་བསྟུན་ནས་ཆུ་རྫིང་བསྐྲུན་ཏེ་ཕུ་ཆུ་རྣམས་མདའ་ཡི་ས་ཞིང་དང་ཆུ་འཁོར་དུ་དྲངས། དེའི་སྐབས་སུལ་གྱི་གྲོང་ཚོ་ཆུང་ངུ་དེ་ནས་གསར་འགོད་པར་ལས་ལ་བརྩོན་ཞིང་ཤེས་རབ་ལྡན་པའི་ངལ་རྩོལ་མི་དམངས་ཀྱི་རང་གཤིས་ལྷད་མེད་དེ་མངོན་བྱུང་ལ། ཡང་གཅིག་བསམ་དུས་རང་བྱུང་ཆ་རྐྱེན་བཟང་བའི་ཡུལ་ལུང་ཞིག་ཡིན་ན། ངལ་ནུས་ལྷག་མ་རྣམས་སེམས་ཁྲལ་ཅི་ཡང་མེད་པར་ཕྱོགས་ལ་ཡོང་འབབ་གང་མང་གསོག་པར་བསྐྱོད་པའི་དུས་ཚོད་རེད་ཨང་།
སུལ་གྲོང་ཚོ་དེ་རྒྱལ་ཁམས་ཡུལ་ལུང་སྤྱི་དང་འདྲ་བར་གནམ་སའི་བར་དུ་གཅིག་མཚུངས་སུ་གནས་ཀྱང་གནམ་རྒན་མའི་མནར་གཅོད་ལ་བཏང་སྙོམས་མེད་དེ། ཐན་སྐྱོན། ཞོད་སྐྱོན། སེར་སྐྱོན། སད་སྐྱོན། འབུ་སྐྱོན། དེ་བཞིན་ཆེས་ཉུང་ཡང་གནོད་ཚབས་ཆེ་བའི་ས་ཡོམ་དང་འདམ་རུད་སོགས་རང་བྱུང་ཁམས་ཀྱི་གནོད་འཚེ་ཚང་མའི་གེགས་བར་འཕྲད་བཞིན་ཡོད། གྲོང་ཚོ་ཆགས་ཡུལ་གྱི་ས་བབ་ཁོར་ཡུག་དང་། རང་བྱུང་ཐོན་ཁུངས། ཞིང་འབྲོག་ལས་ཀྱི་རྨང་གཞིའི་སྒྲིག་བཀོད་ཆ་རྐྱེན་སོགས་ཕྱོགས་བསྡུས་རྒྱུ་རྐྱེན་གྱིས། གྲོང་ཚོ་ཧྲིལ་པོའི་སྤྱིའི་དཔལ་འབྱོར་སྤྱི་ཚོགས་གོང་འཕེལ་དང་མང་ཚོགས་ཀྱི་ཐོན་སྐྱེད་འཚོ་བའི་ཆུ་ཚད་དེ་བཀྲ་ཤིས་སྒང་ཤང་ཙམ་མ་ཟད་ལྷ་རྩེ་རྫོང་ཧྲིལ་པོའི་ཆེས་མཐའ་མཇུག་གི་གྲལ་དུ་ལུས་ཡོད་པ་རེད། ཡིན་ནའང་དཀའ་སྤྱད་འཁུར་དུ་བཟོད་ཅིང་སྡུག་བསྲན་འཁྱོག་པའི་སུལ་གྲོང་ཚོའི་རྒན་རབས་རྣམས་ནི་རང་ཡུལ་གྱི་ས་གཞི་དང་ནམ་མཁའ། དེ་བས་པང་གདན་གྱི་རྒྱ་ཁྱོན་ཙམ་ལས་མེད་པའི་སྔོ་ཁེབས་དང་མེ་ཡོག་གི་སྦོམ་ཕྲ་ཙམ་པའི་ལྗོན་ཤིང་ལ་ཡང་བརྩེ་བ་བཅངས་མཁན་ཞིག་ཡིན་ལ་ཁོང་ཚོའི་འདོད་ཆུང་ཆོག་ཤེས་ཀྱི་བསམ་བློའི་འཆིང་རྒྱ་ཡི་ཤུགས་རྐྱེན་དེས་མི་རབས་རྗེས་ཚོའི་ལ་རྒྱ་དང་སྤོབས་སེམས་ཀྱི་མྱུ་གུ་དེ་སྐྱེ་འཚར་འགོར་བའི་གནས་སྐབས་སུ་ལུས་བཞིན་ཡོད།
ལོ་མང་རིང་ལྷ་རྩེ་རྫོང་གིས་ཡུལ་ཕྱོགས་གཞན་དང་བསྡུར་ན་རྫོང་དེ་ཁོངས་སུ་དབུལ་ཁུལ་བལྟོས་བཅས་ཀྱིས་ཁྱབ་ཆེ་བ་དང་རི་ཁུག་གྲོང་ཚོ་མང་བ་སོགས་ཀྱི་དོན་དངོས་གནས་ཚུལ་མདུན་དུ། སུལ་གྲོང་ཚོ་དུས་ཐུང་ནང་སྔར་གྱི་ས་ཆ་རང་སོར་དབུལ་བཅོས་ཕྱུག་འགྱུར་བྱེད་རྒྱུ་ནི་དོན་དངོས་དང་མཐུན་ཐབས་མེད་པ་ཞིག་ཡིན་པས་གནས་སྤོ་བྱེད་ཐབས་འཚམ་ཤོས་ཤིག་འཚོལ་ཞིབ་བྱས་མོད། མ་དངུལ་གྱི་དཀའ་ངལ་འཕྲད་ནས་ལག་བསྟར་མ་ཐུབ་པར་ལུས། སུལ་གྲོང་ཚོ་ནི་སྐབས་དེ་དུས་བོད་རང་སྐྱོངས་ལྗོངས་ཀྱི་ཀྲུའུ་ཞི་པད་མ་འཕྲིན་ལས་ཀྱི་དབུལ་སྐྱོར་འབྲེལ་གཏུག་བྱ་ཡུལ་ཡིན་པ་དང་། 2011ལོར་ཁོང་གིས་གྲོང་ཚོ་དེར་ཕེབས་ནས་དམངས་འཚོ་དང་དམངས་སེམས་སྦྲེལ་ཡོད། དམངས་འཚོ་ནི་ཞི་མཐུན་དང་འབྲེལ་བ་ཡོད། དམངས་འཚོའི་གནད་དོན་ཐག་གཅོད་བྱེད་པའི་གཙོ་གནད་ཁྱབ་ཁོངས་ནི་ཞིང་འབྲོག་ཁུལ་ཡིན་ལ་གཙོ་གནད་ལས་དོན་ནི་ཞིང་འབྲོག་མང་ཚོགས་ཀྱི་ཐོན་སྐྱེད་འཚོ་བའི་ཆ་རྐྱེན་ལེགས་བཅོས་དང་ཞིང་འབྲོག་མང་ཚོགས་ཀྱི་ཡོང་འབབ་འཕར་སྣོན་ཡོང་བ་བྱེད་རྒྱུ་དེ་ཡིན་པས། རིམ་ཁག་ལས་བྱེད་པ་ཚོས་ཏན་ཏིག་ངང་དམངས་འཚོར་འགན་ལེན་དང་ལེགས་བཅོས་གཏོང་དགོས་པའི་བླང་བྱ་གཞིར་བཟུང་ནན་ཏན་ངང་ལས་དོན་ཁག་ལེགས་སྒྲུབ་བྱེད་དགོས་ཞེས་པའི་བཀའ་མངགས་གནང་བ་མ་ཟད། སུལ་གྲོང་ཚོའི་དཀའ་ངལ་གྱི་གནད་དོན་ཡོངས་སུ་ཐག་གཅོད་བྱེད་པར། ངེས་པར་དུ་ཁྱོན་ཡོངས་ཆ་ཚང་བའི་འཆར་འགོད་ཅིག་དགོས་ལ། ངེས་པར་དུ་མཐུན་སྦྱོར་ལེགས་པོ་དང་ཚད་ལྡན་གྱི་རིགས་པས་ཁུངས་སྐྱེལ་བྱས་ཏེ་འཆར་འགོད་ལེགས་པོ་དང་ཕྱོགས་ཁག་གི་མ་དངུལ་ཕན་ཡོད་ངང་རུབ་བསྡུས་བྱས་ནས་ལས་དོན་ཏན་ཏིག་སྤེལ་དགོས་ཞེས་གསུངས་པས་མ་ཚད་ཁོང་ངོ་མས་མཐུན་སྦྱོར་ལྟ་སྐུལ་དང་། རིགས་པས་ཁུངས་སྐྱེལ་གང་ལེགས་བྱས་པ་བརྒྱུད་སུལ་གྲོང་ཚོ་ཆ་ཚང་བཀྲ་ཤིས་སྒང་ཤང་ཁོངས་ཀྱི་རྟ་དམག་ཐང་དུ་གནས་སྤོ་བྱེད་འགོ་ཚུགས་པ་རེད།
སུལ་གྲོང་ཚོ་གནས་སྤོ་བྱས་ནས་ད་བར་ལོ་ལྔ་ཡུད་ཙམ་ལ་སོང་བ་དང་། ད་ལོའི་སྤྱི་ཟླ་བཞི་པའི་ཟླ་དཀྱིལ་དུ་བོད་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ། རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ཀྲུའུ་རེན། ལྗོངས་ཏང་ཨུད་གྲོང་གསེབ་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་བཅས་ཡིན་པའི་པད་མ་འཕྲིན་ལས་སླར་ཡང་སུལ་གྲོང་ཚོར་ཕེབས་ནས་དབུལ་སྐྱོར་གནས་སྤོའི་གནས་ཚུལ་བརྟག་ཞིབ་གནང་བ་རེད། ཁོང་གིས་གསར་གཏོད་དང་། མཐུན་སྦྱོར། ལྗང་མདོག སྒོ་དབྱེ། མཉམ་སྤྱོད་བཅས་ཀྱི་འཕེལ་རྒྱས་ཀྱི་འདུ་ཤེས་ལག་བསྟར་དོན་འཁྱོལ་གྱིས། གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་གྱི་རྩ་བའི་ཇུས་ཆེན་མཐའ་འཁྱོངས་བཅས་བྱས་ཏེ“གནད་སྨིན”དང“དངོས་ཕན”ཐད་འབད་བརྩོན་བྱས་ནས་དུས་སྐབས་གསར་པའི་དབུལ་སྐྱོར་འགག་སྒྲོལ་ལས་དོན་ལ་རྒྱལ་ཁ་མཐའ་གཅིག་ཏུ་ལེན་དགོས་ཞེས་ནན་བཤད་གནང་བ་རེད།
ལོ་5འདས་རྗེས་གནས་སྤོ་བྱས་པའི་སུལ་གྲོང་ཚོ་གསར་པར་བསྐྱོད་སྐབས། ཡར་ཆབ་གཙང་པོའི་ངོགས་ཀྱི་འདམ་རའི་ནང་ཁྲུང་ཁྲུང་སྐེ་ནག་བདེ་བདེ་ལྷོད་ལྷོད་ངང་གནས་ཤིང་། འདམ་རའི་ཚུར་ངོས་ཀྱི་སུལ་གྲོང་ཚོ་གསར་པའི་འགྲོ་ལམ་ཁོད་སྙོམས་ལ་ཤར་གཏོང་ཐུབ་པ་དང་། གྲོང་མིའི་ཁང་པ་རྒྱ་ཆེ་ལ་བཀོད་པ་གཙང་བ། སྒྲིག་ཆས་ཆ་ཚང་བ་བཅས་གྲོང་ཚོའི་རྣམ་པ་གསར་རྐྱང་དུ་གྱུར་ཡོད། དེ་སྔོན་ལོ་40ལྷག་ཙམ་སུལ་གྲོང་ཚོར་འགན་ཁུར་མྱོང་བའི་རྒད་པོ་ལྷག་པས་གྲོང་ཚོའི་འཕེལ་རྒྱས་དང་འགྱུར་ལྡོག་ལ་མྱོང་ཚོར་ཟབ་མོ་ཐུབ་ཡོད། ཁོང་གིས་པད་མ་འཕྲིན་ལས་ལ“རིམ་ཁག་ཕྱོགས་ཚང་མའི་ཕྱར་བ་གྲུ་འདེགས་ཀྱི་ཐུགས་ཁུར་འོག་གྲོང་ཚོ་གནས་སྤོ་བྱས་རྗེས་གྲོང་མིའི་འགྲོ་སྐྱོད་དེ་བས་སྟབས་བདེ་རུ་ཕྱིན་པ་དང་ཆ་རྐྱེན་དེ་བས་ལེགས་སུ་ཕྱིན་ཡོད་པ་མ་ཟད། དེ་སྔའི་ཐོག་དཔངས་དམའ་ལ་མུན་པ་ནག་པའི་ས་ཕག་ཁང་པ་དེ་ད་ཆ་དཀར་ཆ་དོད་ལ་རྒྱ་ཆེ་བའི་བོད་བཟོའི་སྒོ་ར་ཡོད་པ་ཞིག་ཏུ་གྱུར་ཡོད། ང་ཚོ་རི་ཁུག་ནས་སྤོས་པའི་གྲོང་མིའི་འཚོ་བ་ཇེ་ལེགས་སུ་འགྲོ་བཞིན་ཡོད། ད་ཆ་སུལ་གྲོང་ཚོའི་རྨོ་ཞིང་རྒྱ་ཁྱོན་མུའུ་524.5ཟིན་པ་དང་མི་རེའི་ཆ་སྙོམས་ཡོང་འབབ་ལྡབ་བཞི་འཕར་ཡོད་པའི་དོན་དངོས་ལས་རང་ཡུལ་གྱིས་རང་མི་གསོ་མི་ཐུབ་པའི་ཡུལ་ནས་གནས་སྤོས་དབུལ་སྐྱོར་བྱས་པ་དེ་ཡང་དག་པ་ཞིག་ཡིན་པ་ར་སྤྲོད་བྱུང་ཡོད”ཅེས་ཞུས་པ་རེད།
སུལ་གྲོང་ཚོར་བཅའ་སྡོད་བོད་ལྗོངས་ཚན་རྩལ་མཐུན་ཚོགས་ཀྱི་ལས་དོན་རུ་ཁག་གི་རུ་དཔོན་ཕུར་བུས་པད་མ་འཕྲིན་ལས་ལ“སྤོ་ཐུབ་པ་དང་གནས་ཐུབ་པ་བྱེད་པར་གྲོང་མིའི་དཔལ་འབྱོར་ཡོང་ཁུངས་ཐག་གཅོད་ཡག་པོ་བྱས་ཚེ་གནས་སྤོ་བྱས་པའི་གྲོང་མི་རྣམས་གཞི་ནས་བློ་བདེ་པོའི་ངང་འཚོ་བ་སྐྱེལ་ཐུབ། དབུལ་སྒྲོལ་ཡོང་བ་དེ་ང་ཚོའི་དུས་མཚམས་གཅིག་གི་དམིགས་ཚད་ཡིན། ཕྱུག་འགྱུར་ཡོང་བ་དེ་རྩ་བའི་དམིགས་ཡུལ་ཡང་ཡིན། གྲོང་ཚོར་བཅའ་སྡོད་ལས་དོན་རུ་ཁག་གིས་རང་ངོས་ཀྱི་ལེགས་ཆ་སྤྱད་དེ་གྲོང་ཚོར་གཞི་རིམ་ཚན་རྩལ་ཁྱབ་གདལ་བྱ་སྤྱོད་འཆར་གཞིའི་རྣམ་གྲངས་ལག་བསྟར་བྱས་ཏེ་འདི་ལོ་བཞོན་མ་གསོ་ཚགས་རྟེན་གཞི་བསྐྲུན་རྒྱུ་དང་། ལུག་དུས་ཐུང་སྡོམ་གསོའི་རྣམ་གྲངས་ལག་བསྟར་བྱས་ནས་མང་ཚོགས་ཀྱི་དངུལ་སྨར་ཡོང་འབབ་མང་དུ་གཏོང་རྒྱུ་དང་། གནས་སྤོ་བྱས་ཚུན་གྲོང་ཚོར་བཅའ་སྡོད་ལས་དོན་རུ་ཁག་གིས་གྲོང་མིའི་སྣེ་ཁྲིད་དེ་ཤིང་འཛུགས་ནགས་གསོ་མུའུ་400ཙམ་བྱས་པ་དེར་ལོ་5ལྷག་ཙམ་རིང་བདག་སྐྱོང་བྱས་པ་བརྒྱུད། འདི་ལོ་གྲོང་ཚོའི་སྡོང་ཕྲུག་ལས་ཡོང་འབབ་སྒོར་ཁྲི་10བྱུང་ཡོད། གོམ་སྟབས་རྗེས་མར་ང་ཚོས་ཤིང་འཛུགས་ནགས་གསོ་བྱེད་ཤུགས་མུ་མཐུད་ཆེ་རུ་གཏོང་བ་དང་། དུད་ཚང་དབུལ་པོ་ཤིང་འཛུགས་དང་བདག་སྐྱོང་ལས་དོན་ནང་ཞུགས་སུ་བཅུག་ནས་དུད་ཚང་དབུལ་པོ་དང་ཐོན་ལས་མ་ལག་སྦྲེལ་འདྲེས་ཟབ་མོ་ཡོང་རྒྱུར་སྐུལ་འདེད་གཏོང་བར་ནགས་ལས་ཁ་གསབ་ཀྱི་ཡོང་འབབ་ཐོབ་པའི་ཞོར་ལ་ལས་གཏོད་ནང་ཞུགས་ནས་ཡོང་འབབ་མང་དུ་གཏོང་བ་དང་རིམ་བཞིན་ཕྱུག་འགྱུར་ཡོང་བ་བྱ་རྒྱུ་ཡིན”ཞེས་ཞུས་པ་རེད།
པད་མ་འཕྲིན་ལས་ཀྱིས་གྲོང་ཚོའི་མང་ཚོགས་དང་བཅའ་སྡོད་ལས་བྱེད་པའི་སྙན་ཞུ་གསན་རྗེས།“སུལ་གྲོང་ཚོ་དེ་སྔོན་ཆད་སྐད་གྲགས་ཆོད་པའི་དབུལ་པོའི་གྲོང་ཚོ་ཡིན་པ་དང་། དབུལ་སྐྱོར་གནས་སྤོ་བྱས་པ་བརྒྱུད། གྲོང་གསེབ་གསར་པ་འཛུགས་སྐྲུན་ལ་གྲུབ་འབྲས་མངོན་གསལ་དོད་པོ་ཐོབ་ཡོད་ལ། གྲོང་ཚོ་ཨུ་ལྷན་གཉིས་ཀྱི་ཚན་ཁག་དང་གྲོང་ཚོར་བཅའ་སྡོད་ལས་དོན་རུ་ཁག་གིས་རང་ངོས་ཀྱི་ལེགས་ཆ་ཧུར་ཐག་བཏོན་ནས། ཧུར་བརྩོན་ཆེན་པོས་མང་ཚོགས་སྣེ་ཁྲིད་ཀྱིས་ཁྱིམ་དར་ཕྱུག་འགྱུར་ཡོང་བ་བྱས་པ་མ་ཟད། མང་ཚོགས་ལ་འབབ་འཕར་ཡོང་རྒྱུ་དང་། ཐོན་སྐྱེད་དང་འཚོ་བའི་ཆ་རྐྱེན་ལེགས་སུ་གཏོང་རྒྱུ་སོགས་ཀྱི་ཐད་ལ་ལས་དོན་འབོར་ཆེན་བསྒྲུབས་ཡོད། སླད་ཕྱིན་གྱི་ལས་དོན་ཁྲོད་ངེས་པར་དུ་སུལ་གྲོང་ཚོའི་དོན་དངོས་དང་ཟུང་འབྲེལ་གྱིས་ཚན་རིག་ལ་བརྟེན་ནས་རིགས་པས་ཁུངས་སྐྱེལ་གྱིས་བདེ་འཇགས་འཐུང་ཆུ་དང་། ས་ཆ་གསར་སྤེལ། བྱེ་འགོག་བྱེ་བཅོས་སོགས་ཀྱི་རྣམ་གྲངས་འཆར་འགོད་ཡག་པོ་བྱས་ཏེ། མུ་མཐུད་རྩྭ་ཐང་སྣོད་བཅུད་སྲུང་སྐྱོང་དང་སྐྱས་སྤོས་རྩྭ་གསོར་དམ་འཛིན་གྱིས་སུལ་གྲོང་ཚོའི་ཆ་རྐྱེན་ལ་རྦད་དེ་འགྱུར་ལྡོག་གཏོང་དགོས་པ་དང་དུས་མཚུངས། མི་རབས་རྗེས་མའི་སློབ་གསོའི་ལས་ཀར་སྣང་ཆེན་བྱས་ཏེ་ཁོང་ཚོའི་རིག་སྟོབས་དང་། སྤྱི་ཚོགས་ཀྱི་སྤེལ་རེས་ནུས་པ། རིན་ཐང་ལྟ་བ། རང་ངོས་ཀྱི་འདུ་ཤེས་བཅས་ཡར་རྒྱས་ལ་སྐུལ་འདེད་ཀྱིས་ཀུན་སྤྱོད་དང་འཚོ་བའི་གོམས་གཤིས་བཟང་པོ་ཞིག་འཇགས་པ་བྱས་ཏེ། མི་རབས་རྗེས་མ་རྣམས་ཁྱོན་ཡོངས་ནས་འཆམ་མཐུན་ཡར་རྒྱས་འགྲོ་རྒྱུར་སྐུལ་འདེད་གཏོང་དགོས”ཞེས་བརྩེ་བ་ཟབ་མོས་གསུངས།
མཚམས་འདིར་གསར་འགོད་པའི་དྲན་པའི་ངོས་སུ། ཤར་ཕྱོཌ་སྤྲིན་བཟང་དཀར་པོ། རྒྱབ་པའི་ལྷན་པ་མ་རེད། ཉི་མ་སྤྲིན་པའི་འོག་ནས། དྭངས་པའི་དུས་ཤིག་ཤར་ཡོང་ཞེས་པའི་བོད་ཀྱི་དམངས་གཞས་དེ་ལྷང་ངེར་དྲན་འོང་། དེང་གི་ཆར་སུལ་གྲོང་ཚོའི་མང་ཚོཌ་ཚོས་ཕ་གཞིས་རྙིང་པའི་རི་སུལ་གྱི་ས་ཞིང་དང་རྩྭ་ར་སོཌ་ལུཌ་མཐུན་འོས་འཚམ་ངང་བདག་སྐྱོང་བྱེད་པའི་ཞོར་ལ། གནས་སྤོས་བྱས་པའི་གྲོང་ཚོ་གསར་པར་ཞིང་འབྲོག་ཐོན་སྐྱེད་ཀྱི་ཚ་རླབས་འཕྱུར་བ་བྱས་པ་མ་ཟད་སྣུམ་ཞག་འཁྱིལ་བའི་འཚོ་བ་གསར་པ་ཞིག་ལ་རོལ་འགོ་ཚུཌ་པ་རེད།།
རྩོམ་སྒྲིག་པ། རྡོ་རྗེ་སྐྱིད།


text:
གྲགས་ཆེན་ལ་རྒྱའི་གླུ་བ་ཨ་མཆོག་ཕུལ་བྱུང་གིས་རྔ་བ་ཁུལ་དམར་ཐང་རྫོང་ནས་བོད་ཀྱི་དབུ་ཁྲིད་ཁག་དང་༧གོང་ས་མཆོག་ལ་བསྟོད་གླུ་ཕུལ་བའི་དབང་གིས། རྒྱ་གཞུང་གིས་འཇུ་བཟུང་བཙོན་འཇུག་གིས། ལོ་བཞིའི་ལྷག་གི་ཁྲིམས་ཐག་ཚང་སྟེ། ཟླ་འདིའི་སྤྱི་ཚེས་༢ཉིན་གློད་གྲོལ་བཏང་ཡོད་འདུག
ཁོང་ཉིད་གློད་གྲོལ་བྱུང་བའི་གནས་ཚུལ་འདི་ནི། དེ་སྔ་ཕྱི་ལོ་༢༠༡༢ཟླ་༨ཚེས་༣ཉིན། རྒྱ་གཞུང་གིས་ཁོང་འབར་ཁམས་ནས་གང་བྱུང་འཇུ་བཟུང་བྱས་རྗེས་ཕྱི་རུ་ཐོན་པའི་གནས་ཚུལ་ཐོག་མ་དེ་ཡིན་ལ། གཞས་པ་ཁོང་དེ་ལྟར་འཇུ་བཟུང་བཙན་འཁྲིད་ཀྱིས་ནང་མི་ལ་གར་ཡོད་གང་ཐད་ཀྱི་གནས་ཚུལ་གཅིག་ཀྱང་མ་བཤད་པར། གསང་བའི་སྒོ་ནས་བཙོན་འཇུག་བྱས་པ་རེད། ད་ལྟ་ཕྱི་རུ་ཐོན་པའི་གནས་ཚུལ་ཁག་ཏུ་ཁོང་ཉིད་ལོ་བཞི་ལ་བཙོན་འཇུག་བྱས་པ་འཁོད་འདུག་ཀྱང་། ཁོང་ཉིད་གློད་གྲོལ་གྱི་ཉིན་ནས་རྩིས་ཚེ། ཁོང་ཉིད་ལོ་བཞི་དང་ཟླ་ངོ་ལྔ་ལ་བཙོན་འཇུག་བྱས་འདུག་པ་གྲངས་ཀས་ཐག་གཅོད་ཐུབ་པ་ཞིག་རེད་འདུག
ཁ་སྔོན་ཁོང་ཉིད་མ་གློད་སྔོན་དུ། རྒྱ་གཞུང་གི་འབྲེལ་ཡོད་ནས་ཁོང་གི་ནང་མི་ལ། ཁོང་ཉིད་གློད་རྒྱུ་ཡིན་པའི་གནས་ཚུལ་བསྐྱལ་བ་དང་ལྷན་དུ། བཙོན་ཁང་གི་ཕྱི་རུ་ཁོང་སྣེ་ལེན་བྱས་མི་རུང་བའི་ཉེན་བརྡ་བཏང་འདུག་ཀྱང་། ཁོང་ཉིད་ཚུར་ཁྱིམ་དུ་འབྱོར་ཉིན། ཡུལ་མི་སེར་སྐྱ་མང་ཚོགས་ཀྱིས་ཁོང་གི་སྐེ་རུ་གོས་ཆེན་དང་ཁ་བཏགས་ཡུག་མ་གཡོག་པ་དང་། ཡི་རངས་ཀྱི་ལག་རྟགས་སྤྲད་པའི་སྒོ་ནས་སྣེ་ལེན་ཟབ་རྒྱས་ཞུས་འདུག
དེ་ལྟར་སྣེ་ལེན་བྱས་པའི་པར་དང་བརྙན་ཞིག་སྤྱི་ཚོགས་དྲ་རྒྱ་བརྒྱུད་ལམ་ཁག་ཏུ་འགྲོ་བསྡད་པ་ལྟར་ན། དེ་སྔ་ཕྱི་ལོ་༢༠༡༤ཟླ་༦ནང་། ལོ་བཞིའི་བཙོན་འཇུག་དུས་ཡུན་ཚང་སྟེ་གློད་གྲོལ་བྱུང་བའི་ཤེས་ཡོན་ཅན་དང་རྩོམ་པ་པོ་གྲགས་ཅན་འཇང་རྩེ་དོན་ཁོ་དང་སྨྱུག་མིང་ལ་གཉན་ཞུས་པ་ཁོང་གིས། ཕུལ་བྱུང་ལ་ཁ་བཏགས་དང་དེབ་བཅས་ཕུལ་ནས་སྣེ་ལེན་ཤིས་ཚིག་གནང་བ་ནི་འདི་ལྟར།
“དོ་ནུབ་མུན་དག་གི་མཚན་མོ་ཞིག་ཡིན་ཡང་། ངས་བལྟས་ན་རྟེན་འབྲེལ་ཧ་ཅང་ཡག་ཐལ། རྒྱུ་མཚན་ཅི་ཡིན་ཟེར་ན། འདིའི་འཕྲོ་ནས་ནམ་དཀར་རྒྱུ་རེད། ངེད་ཅག་བོད་ཁ་བ་ཅན་ནམ་དཀར་རྒྱུ་ལ་སྒུག་བསྡད་ཡོད་པའི་མི་རིགས་ཤིག་ཡིན། བཀའ་དྲིན་ཆེ།”
ཕྱི་ལོ་༢༠༡༢ཟླ་༥ནང་། ཕུལ་བྱུང་གིས་༼ཁུར་གྱིས་ནོན་པའི་ང་ཚོ་༽ཞེས་པའི་ཆེད་སྒྲིག་འོད་སྡེར་ལྔ་བ་དེ་ཉིད་འགྲེམས་སྤེལ་བྱས་ཤིང་། དེའི་ནང་དུ་༧གོང་ས་མཆོག་དང་སྲིད་སྐྱོང་བློ་བཟང་སེང་གེ་ལ་བསྟོད་གླུ་ཕུལ་བར་བརྟེན་ནས། ཕྱི་ཟླ་༦ནང་། ཁོང་འཇུ་བཟུང་བྱེད་རྒྱུ་ཡིན་པའི་བཀའ་རྒྱ་བསྒྲགས་པའི་དབང་གིས། ཁོང་ཉིད་དེ་མུར་ཟླ་ངོ་གཉིས་རིང་ཉེན་ཡོལ་དུ་སོང་ཡང་། ཕྱི་ཟླ་༨ཚེས་༣ཉིན་གྱི་དགོང་མོར། རྔ་བ་ཁུལ་གྱི་བསྟི་གནས་འབར་ཁམས་ཀྱི་ཇ་ཁང་ཞིག་ཏུ་ཡོད་སྐབས། ཉེན་རྟོག་པ་གློ་བུར་འཛུལ་ནས་ཁོང་གང་བྱུང་འཇུ་བཟུང་བཙན་འཁྲིད་བྱས་རྗེས། ཁྲིམས་ར་འཚོགས་ཡོད་མེད་དང་ནག་ཉེས་ཅི་ཞིག་གཡོག་མིན་གྱི་གནས་ཚུལ་གཅིག་ཀྱང་ནང་མིར་བརྡ་ལན་བྱས་མེད་པར། གློད་གྲོལ་བར་དུ་མན་ཡྰང་བཙོན་ཁང་དུ་བཙོན་འཇུག་བྱས་ཡོད་འདུག
ཕུལ་བྱུང་ནི་རྒྱའི་འོག་ཏུ་བོད་མིས་དཀའ་སྡུག་མྱོང་གི་ཡོད་པ་དང་། བོད་མིའི་ལ་རྒྱ་དང་། ཆོས་དང་རིག་གཞུང་སྲུང་སྐྱོབ་དགོས་སྐོར་སོགས་གཞས་སུ་གྱར་མཁན་ཞིག་དང་། ཡོངས་གྲགས་སུ་ཁོང་ལ་ལ་རྒྱ་གླུ་བ་ཕུལ་བྱུང་ཟེར་གྱི་ཡོད་པ་ཡིན་ཞིང་། ཁོང་ལ་ཁུར་གྱི་ནོན་པའི་ང་ཚོ་དང་། བླ་མ་བཟང་བོ། དཔའ་བོ། ང་ཚོ་ལ་རྒྱབ་རྩ་ཡོད་སོགས་གང་མང་ཞིག་ཡོད་ཁྲོད་ནས།
དཔའ་བོ་ཞེས་པའི་གཞས་དེ་ནི། ཕྱི་ལོ་༢༠༠༨བོད་མིའི་ཞི་རྒོལ་བརྒྱུད་རང་སྲོག་ཤོར་བའི་རྒྱལ་གཅེས་དཔའ་བོ་དཔའ་མོ་རྣམས་ལ་ཆེད་བསྟོད་དང་བསྔོ་བ་བྱས་པའི་གཞས་ཤིག་དང་། བླ་མ་བཟང་བོ་ཡེ་ཤེས་ནོར་བུ་ཞེས་༧གོང་ས་མཆོག་དང་སྲིད་སྐྱོང་ལ་བོད་མིའི་བདེ་སྡུག་ཡར་ཞུ་དང་སྦྲགས་ནས། ང་ཚོར་ཁོང་ལྟ་བུ་རྒྱབ་རི་ཡོད་པའི་དགའ་སྤོབས་ཡོད་པ་བསྟན་པ་ཞིག་ཆགས་ཡོད།
ཕུལ་བྱུང་གིས་ཕྱི་ལོ་༢༠༠༨ནས། རྒྱ་གཞུང་གིས་འཆར་གཞི་ལྡན་པའི་སྒོ་ནས་བོད་ཁྱོན་ཡོངས་ཀྱི་བོད་མིའི་སྟེང་དྲག་གནོན་དང་དམ་དྲག་བྱས་པའི་ཐད་ལ། མི་འདོད་པའི་རྣམ་འགྱུར་དང་། ངོ་རྒོལ་སྐྱོན་བརྗོད་ཀྱི་རྩོམ་བྲིས་པ་སོགས། བོད་མི་སྙན་ངག་པ། རྩོམ་པ་པོ། སྒྱུ་རྩལ་བ་སོགས་ཤེས་ཡོན་ཅན་སྔ་ཕྱིར་བསྟུད་མར་འཇུ་བཟུང་བཀག་ཉར་བྱས་པའི་སྤྱིའི་གནས་སྟངས་རྣམས་གཞས་སུ་གྱར་བའི་ལ་རྒྱ་གླུ་བ་ཞིག་དང་ཞིག་ཆགས་ཡོད་ལ། ཁོང་འཇུ་བཟུང་བྱས་པའི་སྔ་ཕྱི་རུ། ཡང་གཞས་པ་ཨོར་རྒྱན་བསྟན་འཛིན་ཞུ་བ་ཞིག་འཇུ་བཟུང་གིས་ལོ་༢ཡིས་ཁྲིམས་ཆད་བཅད་པ་དང་། ལོ་དེའི་ཟླ་༦ནང་། གཞས་པ་ཕྱག་རྡོར་དང་པདྨ་འཕྲིན་ལས་གཉིས་འཇུ་བཟུང་གིས་ལོ་བཞི་དང་ལོ་གཉིས་ཀྱི་ཁྲིམས་ཐག་བཅད་པ་དང། ལྷག་པར་གྲགས་ཆེན་གླུ་བ་ལོ་ལོ་ཞེས་པ་ཞིག་༢༠༡༣ལོར་མགོ་འཇུ་བཟུང་གིས་ལོ་༦ཡིས་ཁྲིམས་ཆད་བཅད་པ་དང་། དེའི་ལོ་མཇུག་ཏུ་གཞས་པ་སྐལ་བཟང་ཡར་འཕེལ་དང་ཆེད་སྒྲིག་པ་པདྨ་རིག་འཛིན་ཞེས་པ་གཉིས་འཇུ་བཟུང་གིས་ལོ་༤་དང་ལོ་༢ཡིས་བཙོན་འཇུག་ཁྲིམས་ཆད་བཅད་པ་སོགས། ཁོང་ཚོ་ཚང་མ་གང་བྱུང་འཇུ་བཟུང་གིས་གསང་བའི་བཀག་ཉར་དང་། ནག་ཉེས་གང་བཙུགས་སོགས་ཀྱི་གནས་ཚུལ་རྒྱ་གཞུང་གིས་ཤེས་སུ་བཅུག་པ་ཤ་སྟག་ཡིན།


text:
ས་ཁའི་བློ་ལྡན་གྱི་བྲིས་གཟུགས།
[ཟླ་ཚེས། 2014-01-05 01:27:42][ཡོང་ཁུངས། ][ཀློག་གྲངས། ]
ཤེས་དམན་ས་ཁའི་བློ་ལྡན་པ།། ཆིག་སྟོང་དགུ་བརྒྱ་དོན་བརྒྱད་དེ།། རབ་རྒྱན་ས་ཕོ་རྟ་ཡི་ལོར།། ཁྲི་ཤོར་རྒྱལ་མོར་ལུས་རྟེན་རྙེད།། རང་ལོ་བཅུ་དགུར་བོན་སྒོར་ཞུགས།། ཉེར་གཅིག་དུས་སུ་གྲྭ་སྐོར་འགྲིམས།། སྟོང་ལོ་གཉིས་ནས་རྩོམ་རིག་སྦྱངས།། ངལ་གསོའི་མཚམས་སུ་བྲིས་གཟུགས་བསླབས།། མི་ལོ་ཉེར་བདུན་ལོ་མགོ་ནས།། ད་ལྟའི་དུས་ཀྱི་ཉིན་མོའི་བར།། དགོན་གྲོང་ཟུང་གི་སློབ་གླིང་ནས།། རང་དོན་འགྲུབ་པར་ཕན་སེམས་བསྐྱངས།། ད་ནི་བློ་རིག་ལོ་ཡིས་ཉམས།། རིག་གཞུང་གཟིགས་པར་ལེ་ལོ་ཆེ།། ཉམས་ལེན་སྒོ་ལ་རྒྱང་མིག་ཐུང༌།། གསོན་ཡང་ཤི་བའི་རོ་དང་མཚུངས།།


text:
ཕྱི་ལོ་ ༢༠༡༨ ཟླ་ ༤ ཚེས་ ༡༦ ཉིན་༸གོང་ས་མཆོག་གིས་བཞུགས་སྒར་རྡ་རམ་ས་ལར་ཕྱིའི་རྒྱལ་ཁབ་ཁག་ ༦༨ ནས་ཕེབས་པའི་མི་རིགས་འདྲ་མིན་གྱི་ཡུལ་སྐོར་བ་མི་གྲངས་ ༡༥༠༠ བརྒལ་བར་འཛམ་གླིང་སྤྱིའི་བདེ་དོན་ཆེད་མི་སྒེར་གྱི་འགན་ཁུར་སྐོར་ནས་བཀའ་སློབ་སྩལ་བ།
གཟའ་ཟླ་བ།, ཟླ་བཞི་བ 16, 2018
ཕྱི་ལོ་ ༢༠༡༨ ཟླ་ ༣ ཚེས་ ༣༡ ཉིན་༸གོང་ས་༸སྐྱབས་མགོན་ཆེན་པོ་མཆོག་བོད་མིའི་སྒྲིག་འཛུགས་ཀྱིས་གོ་སྒྲིག་ཞུས་པའི་མགོན་པོ་གང་ཉིད་མཆོག་བཙན་བྱོལ་ལ་༸ཞབས་སོར་འཁོད་ནས་མི་ལོ་ ༦༠ འཁོར་བའི་དུས་དྲན་དང་བསྟུན་ནས་རྒྱ་གར་ལ་ཐུགས་རྗེ་ཆེ་ཞུ་བའི་མཛད་སྒོར་དབུ་བཞུགས་མཛད་པ།
གཟའ་སྤེན་པ།, ཟླ་གསུམ་པ 31, 2018
ཕྱི་ལོ་ ༢༠༡༨ ཟླ་ ༣ ཚེས་ ༡ ཉིན་བོད་ཀྱི་ཆོས་བརྒྱུད་ཆེན་པོ་ལྔའི་བཙུན་མ་སྤྱི་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་སྒྲོལ་དཀར་ཚེ་སྒྲུབ་ཀྱི་ཆོ་གའི་སྒོ་ནས་བརྟན་བཞུགས་བསྟར་འབུལ་ཞུས་པ།
གཟའ་ཕུར་བུ།, ཟླ་གསུམ་པ 1, 2018
ཕྱི་ལོ་ ༢༠༡༨ ཟླ་ ༡ ཚེས་ ༡༧ ཉིན་གྱི་སྔ་དྲོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་བཅར་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གྲྭ་ཚང་གིས་༸རྒྱལ་དབང་སྐུ་ཕྲེང་རིམ་བྱོན་གྱི་བཀའ་དྲིན་རྗེས་སུ་དྲན་པའི་རྗེས་དྲན་མཆོད་འབུལ་ལ་ཆིབས་བསྒྱུར་བསྐྱངས་པ།
གཟའ་ལྷག་པ།, ཟླ་དང་པོ 17, 2018
ཕྱི་ལོ་ ༢༠༡༨ ཟླ་ ༡ ཚེས་ ༡༦ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སྤྱན་རས་གཟིགས་ཀྱི་བཀའ་དབང་དང་བརྟན་བཞུགས་བསྟར་འབུལ་ཞུས་པའི་སྐབས་ཀྱི་སྐུ་པར།
གཟའ་ལྷག་པ།, ཟླ་དང་པོ 17, 2018
ཕྱི་ལོ་ ༢༠༡༨ ཟླ་ ༡ ཚེས་ ༡༥ ཉིན་༸གོང་ས་མཆོག་གིས་རྣམ་རྒྱལ་གྲྭ་ཚང་དང་ཆེན་པོ་ཧོར་གྱི་ Organizing Committee Of Mongolian Sungchoe Organization ཐུན་མོང་ནས་གསོལ་འདེབས་ཞུས་དོན་ལྟར་རྡོར་གདན་དུ་ལག་ལེན་སོ་བདུན་མའི་ཆོས་འབྲེལ་དང་ཐུགས་རྗེ་ཆེན་པོའི་དབང་གི་སྟ་གོན་གནང་བ།
གཟའ་ཟླ་བ།, ཟླ་དང་པོ 15, 2018
ཕྱི་ལོ་ ༢༠༡༨ ཟླ་ ༡ ཚེས་ ༡༤ ཉིན་༸གོང་ས་མཆོག་གིས་རྣམ་རྒྱལ་གྲྭ་ཚང་དང་ཆེན་པོ་ཧོར་གྱི་ Organizing Committee Of Mongolian Sungchoe Organization ཐུན་མོང་ནས་གསོལ་འདེབས་ཞུས་དོན་ལྟར་རྡོ་རྗེ་གདན་དུ་བྱང་ཆུབ་སེམས་འགྲེལ་དང་། ལག་ལེན་སོ་བདུན་མའི་བཀའ་ཆོས་དབུ་འཛུགས་མཛད་པ།
གཟའ་མིག་དམར།, ཟླ་དང་པོ 16, 2018
ཕྱི་ལོ་ ༢༠༡༨ ཟླ་ ༡ ཚེས་ ༡༣ ཉིན་༸གོང་ས་མཆོག་གིས་རྡོ་རྗེ་གདན་དུ་མི་རིགས་འདྲ་མིན་གྱི་མི་མང་ལ་མཇལ་ཁ་དང་། མཁན་ཆེན་འཇིགས་མེད་ཕུན་ཚོགས་མཆོག་གི་འདས་མཆོད་སྨོན་ལམ་ལ་དབུ་བཞུགས་མཛད་རྗེས་དགའ་ལྡན་ཁྲི་རིན་པོ་ཆེ་སོགས་དང་ལྷན་ཐོས་བསམ་སློབ་གཉེར་སྐོར་ལ་བཀའ་མོལ་མཛད་པ།
གཟའ་སྤེན་པ།, ཟླ་དང་པོ 13, 2018
ཕྱི་ལོ་ ༢༠༡༨ ཟླ་ ༡ ཚེས་ ༧ ཉིན་༸གོང་ས་མཆོག་གིས་ཆོས་ཞུ་ཁྲི་ལྔ་བརྒལ་བར་ཆོས་འབྲེལ་གནང་སྒོ་མཇུག་ལེགས་པར་གྲུབ་པ་དང་། བི་ཧར་མངའ་སྡེའི་བློན་ཆེན་དང་ལྷན་ནང་པའི་ཚན་རིག་དང་ལྟ་གྲུབ་ཀུན་བཏུས་ལས་ཕྱི་གཟུགས་ཅན་སྐོར་གྱི་དབྱིན་འགྱུར་དཔེ་དེབ་དབུ་འབྱེད་མཛད་པ།
གཟའ་ཉི་མ།, ཟླ་དང་པོ 7, 2018
ཕྱི་ལོ་ ༢༠༡༨ ཟླ་ ༡ ཚེས་ ༦ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཆོས་ཀྱི་འཁོར་ལོའི་མདོ་དང་སཱ་ལུའི་ལྗང་པའི་མདོའི་བཀའ་ཁྲིད་ཉིན་གཉིས་པ།
གཟའ་སྤེན་པ།, ཟླ་དང་པོ 6, 2018
ཕྱི་ལོ་ ༢༠༡༨ ཟླ་ ༡ ཚེས་ ༥ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་གྱི་ནང་པའི་རྗེས་འཇུག་གི་དད་ལྡན་ཁག་ཅིག་གིས་གནས་མཆོག་རྡོ་རྗེ་གདན་དུ་ཆོས་ཀྱི་འཁོར་ལོ་བསྐོར་བའི་མདོ་དང་སཱ་ལུ་ལྗང་པའི་རྟེན་འབྲེལ་གྱི་མདོའི་གསུང་ཆོས་དབུ་འཛུགས།
གཟའ་པ་སངས།, ཟླ་དང་པོ 5, 2018
ཕྱི་ལོ་ ༢༠༡༨ ཟླ་ ༡ ཚེས་ ༢ ཉིན་གྱི་སྔ་དྲོ་ཆུ་ཚོད་ ༡༠ ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གནས་མཆོག་རྡོ་རྗེ་གདན་གྱི་བྱང་ཆུབ་མཆོད་རྟེན་ཆེན་མོར་གནས་གཟིགས་དང་། སྟོན་པའི་སྐུ་བརྙན་མདུན་དུ་ཤེས་རབ་སྙིང་པོ་གསུང་འདོན་དང་སྦྲགས་ཐུགས་སྨོན་མཛད་ཡོད་པ་རེད།
གཟའ་ལྷག་པ།, ཟླ་དང་པོ 3, 2018


text:
ལ་ཊི་ཝི་ཡར་གསུང་ཆོས།
༢༠༡༨ ཟླ་ ༦ ཚེས་ ༡༦།༡༧
ཉིན་གཉིས་རིང་གི་སྔ་དྲོ་ལ་ཊི་ཝི་ཡའི་བོད་སྐྱོབ་ཚོགས་པ་དང་། མའོ་སི་ཁོ་བོད་ཀྱི་ཐེབས་རྩ། མའོ་སི་ཁོ་བོད་ཀྱི་དོན་གཅོད་ཁང་བཅས་ནས་གསོལ་འདེབས་ཞུས་དོན་ལྟར་ཡུ་རོབ་བྱང་བརྒྱུད་ལ་ཊི་ཝེ་ཡའི་རྒྱལ་ས་ Riga ནང་རྟེན་གཞི་བྱས་པའི་ Skonto ཚོགས་ཁང་ཆེན་མོའི་ནང་རྗེ་ཙོང་ཁ་པ་ཆེན་པོས་མཛད་པའི་ལམ་རིམ་བསྡུས་དོན་དང་། རྟེན་འབྲེལ་བསྟོད་པ། རྡོ་རྗེ་གཅོད་པ་བཅས་ཀྱི་ཆོས་འབྲེལ་གནང་རྒྱུ་དང་། ཚེས་ ༡༨ ཉིན་གྱི་ཞོགས་པར་མི་མང་ལ་འཇམ་པའི་དབྱངས་ཀྱི་རྗེས་གནང་བཀའ་དྲིན་སྩལ་རྒྱུ།
གཟའ་ཉི་མ།, ཟླ་དྲུག་པ 17, 2018


text:
བོད་མི་གཉིས་རྒྱལ་སྤྱིའི་ཨོ་རྩལ་ནང་ཞུགས་པ་དེ་བོད་ཀྱི་ལོ་རྒྱུས་སུ་ཐོག་མ་དེ་ཡིན་ལ་བོད་མའི་གཟི་བརྗིད་ཅིག་ཀྱང་ཅི་ལ་མིན།
དེ་ཡང་། ༢༠༡༦ ལོའི་རྒྱལ་སྤྱིའི་ཨོ་རྩལ་ཐེངས ༣༡ དེ་སྤྱི་ཟླ ༨ ཚེས ༥ ཉིན་མགོ་བརྩམས་ནས་སྤྱི་ཚེས ༢༡ རེས་གཟའ་ཉི་མའི་ཉིན་མཇུག་སྒྲིལ་པ་རེད། ཐེངས་འདིའི་ཨོ་རྩལ་གཙོ་སྐྱོང་པ་ནི་ལྷོ་ཨ་མེ་རི་ཀའི་བྷི་ར་ཛེལ་རྒྱལ་ཁབ་ཀྱི་རེའོ་གྲོང་ཁྱེར་ཡིན་ཞིང་། ཨོ་རྩལ་འགྲན་ཚོགས་སུ་རྒྱལ་ཁབ་དང་ཚོགས་སྡེ ༢༠༧ གི་ལས་རྩལ་བ ༡༡༥༤༤ ཞུགས་ཡོད་པ་དང་། རྣམ་གྲངས་ཆེ་བ ༢༨ དང་ཆུང་བ ༣༠༦ གཏན་འབེབས་དང་གོ་སྒྲིག་གིས། ཁྱོན་བསྡོམས་པའི་གསེར་གྱི་རྟགས་མ ༣༠༦ གི་རྟིང་བརྩད་ནས། ཨ་མེ་རི་ཀས་གསེར་གྱི་རྟགས་མ ༤༦ བླངས་ནས་ཨང་དང་པོ་དང་། དབྱིན་ཇིས་གསེར་གྱི་རྟགས་མ ༢༧ བླངས་ནས་ཨང་གཉིས་པ། རྒྱ་ནག་གིས་གསེར་གྱི་རྟགས་མ ༢༦ བླངས་ནས་ཨང་གསུམ་པ་ཐོབ་ཡོད།
ཐེངས་འདིའི་ཨོ་རྩལ་སྟེང་ལས་རྩལ་བ་མང་ཤོས་དེ་ཨ་རི་ཡིན་ཞིང་། ལུས་རྩལ་བ ༥༥༤ ཞུགས་ཡོད་པདང་། ཉུང་ཤོས་དེ་ཐུ་ཝ་ལུ་ཡིན་ཞིང་། ལུས་རྩལ་བ ༡ མ་གཏོགས་མེད།
༢༠༡༦ལོའི་ཨོ་རྩལ་གྱི་ཐུན་མོང་མ་ཡིན་པའི་ཁྱད་ཆོས་ཤིག་ནི། འཛམ་གླིང་རྒྱལ་ཁབ་སོ་སོའི་སྐྱབས་བཅོལ་བ ༡༠ས་གྲུབ་པའི་སྐྱབས་བཅོལ་བའི་སྐུ་ཚབ་ཚོགས་པ་ཞིག་མཉམ་ཞུགས་གནང་པ་དེ་རེད།
༢༠༡༦ ལོའི་རེའོ་ཨོ་རྩལ་འགྲན་ཚོགས་དེ་བོད་དང་བོད་མི་རིགས་ལ་མཚོན་ན་ལོ་རྒྱུས་གསར་བ་ཞིག་དང་རེ་བ་གསར་བ་ཞིག་ཡིན། འདུར་རྒྱུག་པ་ཆོས་དབྱིངས་སྐྱིད་དང་མཱ་ར་ཋོན་རྒྱང་རྒྱུག་པ་སྟོབས་རྒྱལ་ལགས་གཉིས་ཐེངས་འདིའི་ཨོ་རྩལ་འགྲན་ཚོགས་སྟེང་ཞུགས་ཡོད་པས་མ་ཚད། གཡུར་དུ་ཟ་བའི་གྲུབ་འབྲས་ཀྱང་བླངས་ཡོད་པ་རེད།
བོད་གཞིས་བྱེས་གཉིས་སུ་གངས་རིའི་བུ་མོ་རུ་འབོད་པའི་ཆོས་དབྱིངས་སྐྱིད་ལགས་ད་ཐེངས་རེའོ་ཨོ་རྩལ་འགྲན་ཚོགས་སུ་ཞུགས་པ་དེ་ཁོང་མོའི་ཨོ་རྩལ་དུ་ཞུགས་པའི་ལོ་རྒྱུས་གཉིས་པ་དེ་ཡིན། དེ་ཡང ༢༠༡༢ལོའི་དབྱིན་ཇིའི་ལོའི་ལོན་ཊོན་ཨོ་རྩལ་སྐབས། ཆོས་དབྱིངས་སྐྱིད་ལགས་ཀྱིས་རྒྱང་ཐག་སྤྱི་ལེ ༢༠ ཅན་གྱི་འདུར་རྒྱུག་ཁྲོད་ཨང་གསུམ་པའི་ཟངས་ཀྱི་རྟགས་མ་བླངས་ཡོད་པ་དང་། རྗེས་སུ་ཨང་གཉིས་པ་ལེན་མཁན་ཨུ་རུ་སུའི་བུ་མོ་དེས་ཁྲིམས་འགལ་ཡིན་པའི་ངར་འཕེལ་སྨན་རྫས་འཐུང་ཡོད་པ་ཤེས་ནས་རྒྱལ་སྤྱིའི་ཨོ་རྩལ་ལྷན་ཚོགས་ཀྱིས་ཨུ་རུ་སུའི་བུ་མོ་དེའི་ཨང་གཉིས་པའི་མཚན་ཐོབ་རྩིས་མེད་དུ་བཏང་ནས། ཆོས་དབྱིངས་སྐྱིད་ལགས་སུ་ཨང་གཉིས་པའི་དངུལ་གྱི་རྟགས་མ་གསབ་སྤྲོད་གནང་ཡོད་པ་རེད།
སྤྱིར་ན་ད་ལོའི་ཨོ་རྩལ་དང་བྱེ་བྲག་ཆོས་དབྱིངས་སྐྱིད་དང་སྟོབས་རྒྱལ་གཉིས་ལ་བོད་ཕྱི་ནང་གཉིས་སུ་གནས་པའི་བོད་རིགས་སྤུན་ཟླ་ཚོས་དོ་སྣང་འཕར་མ་ཞིག་དང་། གང་ནུས་ཅི་ལྕོགས་ཀྱི་རྒྱབ་སྐྱོར་ཞིག དེ་བཞིན་དུ་རེ་བའང་ཆེན་པོ་ཞིག་བཅངས་ཡོད་པ་དཔེར་ན། སྐད་འཕྲིན་བརྒྱུད་ཆོས་དབྱིངས་སྐྱིད་དང་སྟོབས་རྒྱལ་ལ་རྒྱབ་སྐྱོར་མཚོན་པའི་སྐོར་ཚོམ་བཙུགས་ནས་སོ་སོའི་སེམས་འདུན་དང་རེ་བ་སོགས་ཞུས་ཡོད་པ་དང་། སྐོར་ཚོམ་དུ་བཀོད་པར་གཞིགས་ན། ཁྲིམས་བཅོལ་བྱེད་མཁན། བསང་གསོལ་གཏོང་མཁན། སྐྱབས་འཇུག་སྨོན་ལམ་རྒྱག་མཁན། བསྟོད་པའི་སྙན་ངག་འབྲི་མཁན། བཀྲ་ཤིས་པའི་ཁ་གཡང་འབོད་མཁན་ལ་སོགས་པའི་ལམ་ནས་རྒྱབ་སྐྱོར་དང་རེ་བ་མཚོན་འདུག
སྤྱི་ཟླ ༨ ཚེས ༢༠ ཉིན་སྤེལ་བའི་སྤྱི་ལེ ༢༠ ཅན་གྱི་བུད་མེད་ཀྱི་འདུར་རྒྱུག་ཁྲོད་ཆོས་དབྱིངས་སྐྱིད་ལགས་ཀྱིས་ཨང་ལྔ་བ་བླངས་ཡོད་པ་དང་། དེ་བཞིན་ཚེས ༢༡ ཉིན་སྤེལ་བའི་སྤྱི་ལེ ༤༢ ཅན་གྱི་སྐྱེས་པའི་མཱ་ར་ཋོན་རྒྱང་རྒྱུག་ཁྲོད་སྟོབས་རྒྱལ་ལགས་ཨང ༩༡ དེ་ཡིན་ཡང་། འགྲན་རྒྱུག་སྐབས་སྤྱི་ལེ ༢༠ ལྷག་གི་རིང་སྟོབས་རྒྱལ་ལགས་སྔོན་མའི་གྲས་ན་ཡོད་པ་རེད། མཱ་ར་ཋོན་རྒྱང་རྒྱུག་དེ་ལོ་རྒྱུས་སུ་ཨེ་ཞི་ཡ་ཞིག་ལ་ཐོབ་མྱོང་མེད་ལ། དེ་ཕལ་ཆེར་ཨ་ཧྥི་རི་ཀའི་རྒྱལ་ཁབ་འགས་ཡིན་པ་འདྲ་བོར་ཆགས་ཡོད།
ཆོས་དབྱིངས་སྐྱིད་དང་སྟོབས་རྒྱལ་རྣམ་པ་གཉིས་ཀའི་དམིགས་འབེན་ནང་བཞིན་དང་། རྒྱ་ཆེའི་བོད་མི་དམངས་ཀྱི་རེ་འདུན་ཇི་བཞིན་ལམ་ལྷོང་མ་བྱུང་ཡང་། བོད་མི་རིགས་ཀྱི་སེམས་སུ་ཁོང་རྣམ་པ་གཉིས་ནི་དུས་དང་རྣམ་པ་ཀུན་དུ་བོད་པའི་ང་རྒྱལ་དང་། བོད་པའི་སྤོབས་པ་ཡིན། རྣམ་པ་གཉིས་ཀྱིས་འཛམ་གླིང་ཧྲིལ་བོའི་ཆེས་མཐོའི་ལུས་རྩལ་འགྲན་ཚོགས་སྟེང་། བོད་ཀྱི་རང་རྟོན་ངོམ་ཡོད་། བོད་མི་རིགས་ཀྱི་རྒྱུད་སྤུས་ངོམ་ཡོད་ལ། ཁོང་གཉིས་ནི་འཛམ་གླིང་ཁྱོན་ཡོངས་སུ་ངོམ་ཆོག་པའི་བོད་ཀྱི་རླབས་ཆེན་གྱི་དར་ཆ་དེ་ཡིན། ཁོང་རྣམ་པ་གཉིས་ཀྱིས་འཛམ་གླིང་སྟེང་བཞག་པ་ནི་བོད་མི་རིགས་ཀྱི་ཕུལ་བྱུང་གི་རྒྱུད་སྤུས་ཡིན་ལ། བོད་མི་རིགས་ལ་བཞག་པ་ནི་སུས་ཀྱང་མི་ནུས་པའི་ཡར་སྐུལ་གྱི་ཤུགས་རྐྱེན་ཡིན།
ཆོས་དབྱིངས་སྐྱིད་ལགས་ཀྱིས་ཁོང་མོའི་དམིགས་འབེན་དང་བོད་མིའི་རེ་འདུན་མ་འགྲུབ་པར་སྐད་འཕྲིན་བརྒྱུད་ནས། “ངས་ཁྱེད་ཚོ་ལ་སྔར་མེད་པའི་དགའ་སྤྲོད་མི་ཉུང་བ་ཞིག་སྟེར་རྩིས་ཡིན་མོད། ངས་ཁྱེད་ཚོའི་རེ་བ་བཞིན་མ་འགྲུབ་ཐལ། ངས་ཁྱེད་ཚོའི་འདོད་པ་བཞིན་མ་བ་ཐལ། འདས་པའི་དཀའ་སྡུག་དང་རྔུལ་ཆུས་ཟགས་པའི་ཉི་མ་རེ་རེ་ཕྱིར་འདང་རེ་རྒྱབ་ན་ང་ནི་འགྱོད་ནས་ཅི་བྱ་བརྟོལ་མེད་དུ་གྱུར། ད་ནི་མང་པོ་མི་བཤད། དགོངས་དག་ཞུ” ཞེས་འགྱོད་སེམས་དང་བཅས་དགོངས་དག་ཞུས་འདུག ཡིན་ན་ཡང་བོད་མི་ཚོས“ཁྱེད་ཀྱི་ཨང་རིམ་ལྔ་པ་དེ་མི་རིགས་འདི་གཉིད་ལས་སད་པའི་དུང་སྒྲ་དང་། ང་ཚོ་ད་དུང་གསོན་པར་གནས་པའི་དཔང་རྟགས་དེ་ཡིན” ཞེས་ བསྟོད་པའི་མེ་ཏོག་གཏོར་ནས་རྣམ་པ་གཉིས་ཀྱི་གྲུབ་འབྲས་ལ་ཡིད་ཚིམ་ཡོད་པ་རེད། ལུས་རྩལ་བ་ཞིག་ལ་མཚོན་ན་ཨང་དང་པོ་ལེན་རྒྱུ་ནི་མཐའ་མའི་དམིགས་ཡུལ་ལོས་ཡིན། ཡིན་ན་ཡང་། གལ་ཆེ་ཤོས་དེ་རྒྱལ་ཁའི་ངང་ཕྱིར་ལོག་རྒྱུ་དེ་མ་ཡིན་པར། འབད་བརྩོན་མཐའ་འཁྱོངས་བྱེད་རྒྱུ་དེ་ཡིན་ལ། འདི་ནི་ད་གཟོད་ཨོ་རྩལ་གྱི་སྙིང་སྟོབས་ཀྱི་ཡང་ཏིག་སྙིང་བོ་ཡིན། སྤྱིར་ན་ཁོང་རྣམ་པ་གཉིས་རྒྱལ་སྤྱིའི་ཨོ་རྩལ་སྟེང་ཞུགས་ཐུབ་པ་དེ་ཙམ་གྱིས་རྒྱལ་ཁ་ཞིག་ཅི་ལ་མིན།
ཡིད་ཚིམ་དང་ཁག་ཐེག་ལས་གཞན། ཆོས་དབྱིངས་སྐྱིད་དང་སྟོབས་རྒྱལ་གཉིས་ཀྱིས་བོད་རྒྱལ་ཁབ་ཀྱི་མིང་ཁྱེར་ནས་ཨོ་རྩལ་ནང་ཞུགས་པ་མ་ཡིན་པར། རྒྱ་ནག་གི་སྐུ་ཚབ་ཡིན་པར་བརྟེན་བློ་ཕམ་ཞིག་དང་སྐྱོ་སྡུག་ཅིག་སྟོན་མཁན་བོད་པ་ཉུང་ཉུང་ཞིག་ཀྱང་ཡོད་པ་རེད།
ཨོ་རྩལ་ཐེངས ༣༡ པ་མཇུག་སྒྲིལ་ནས། ༢༠༢༠ ལོའི་ཨོ་རྩལ་གཙོ་སྐྱོང་རྒྱལ་ཁབ་ཉི་ཧོང་ལ་རྩིས་སྤྲོད་བྱས་རྗེས། ཉི་ཧོང་གིས་འཛམ་གླིང་མི་དམངས་ཀྱིས་ཉི་ཧོང་གཞུང་དམངས་གཉིས་ལ་ཡིད་ཆེས་དང་ཆེ་མཐོང་སྤྲད་པར་བཀའ་དྲིན་ཞུ་ཆེད། འཛམ་གླིང་མི་རིགས་སོ་སོའི་ཡིག་གཟུགས་སྣ་ཚོགས་ཀྱིས་བྲིས་པའི “བཀའ་དྲིན་ཆེ” ཡིས་གྲུབ་པའི་རབ་ཆེའི་དཔེ་རིས་ཤིག་བསྟན་པའི་ཁྲོད་ན། བོད་ཡིག་གི“བཀའ་དྲིན་ཆེ” ཞེས་པའི་ཡིག་འབྲི་གསུམ་ཡང་གསལ་ཐིང་ངེར་ཡོད། མདོར་ན་ཨོ་རྩལ་ཐེངས ༣༡འི་སྟེང་བོད་མི་གཉིས་དང་བོད་ཡིག་གསུམ་ཡོད་པ་རེད།
གངས་རིའི་བུ་མོ་ཆོས་དབྱིངས་སྐྱིད་ནི་མདོ་སྨད་མཚོ་སྔོན་པོ་མདའ་བཞི་མཚོ་ཆུང་སྡེ་བའི་ཡིན་པ་དང་། སྟོབས་རྒྱལ་ལགས་ནི་བོད་རང་སྐྱོང་ལྗོངས་ལྷ་ས་སྟག་རྩེ་རྫོང་དར་རྒྱས་ཞང་གི་རེད།